Column Shaviyani: Anna roadhamas thafaathu kollevidhaanetha? | Mihaaru\nލޯކަލް މާރުކޭޓުގައި މީހަކު ކޮޕީފަތް ބޮނޑިއެއް ބަލަނީ: ރޯދަ މަހު ކާބޯތަކެތީގެ ޑިމާންޑް ބޮޑުވެ އަގުތައް އިންތިހާއަށް އުފުލިގެންދޭ--. ފޮޓޯ:ނިޝާން އަލީ/ މިހާރު\n02 ޖުލައި 2016 - 08:096comments\nމި ރޯދަމަހުގެ ކުރީކޮޅު ބާޒާރުގައި އެންމެ ކޮޕީ ފަތެއްގެ އަގު ހުރި ކަމަށް ވަނީ 10 ރުފިޔާގަ އެވެ! ކޮންމެ އަހަރަކު ވެސް ރޯދަމަހު މި އަންނަނީ ހައިރާންވާ ކަހަލަ ބޮޑު ބަދަލެކެވެ. ކާބޯތަކެތީގެ އަގުތައް ހަމަ ކުއްލިއަކަށް މައްޗަށް އަރައިގެން ދެ އެވެ. އެކަމަކު ވެސް އެއްޗެހި ގަންނަން ދާ މީހުން ގިނަކަމުން ބާޒާރުމައްޗާއި ފިހާރަތައް ފުރި ބާރުވެފަ އެވެ. ރޯދަމަހު ދެން މިކަހަލަ ފޯރިއެއް ފެންނަނީ ޓީވީ ޗެނަލްތަކުންނެވެ. މުނިފޫހިފިލުވުމުގެ ބޮޑެތި ޕްރޮގްރާމްތަކެވެ. އެސްއެމްއެސް ފޮނުވީމާ އިނާމު ދޭ ޝޯތަކެވެ. މި ނޫނަސް ކިތަންމެ ކަމެކެވެ.\nޖުމްލަކޮށް ވިސްނާލާ އިރު ރޯދަމަހު މައިގަނޑު ދެ ކަމަކަށް ވަރަށް ބޮޑު ސަމާލުކަމެއް އެބަ ދެވެ އެވެ؛ ކެއުމާއި މުނިފޫހިފިލުވުމެވެ. މި ދެ ބައި ގޮސް ގުޅެނީ އެންމެ ކަމަކާ އެވެ؛ ވިޔަފާރި އެވެ.\nރޯދަ މަހުގެ ތަހުނިޔާ ކިޔަން އުރީދޫން ނެރުނު ކުރު ފިލްމު ވަރަށް ހިތްގައިމެވެ. ވީޑިއޯގެ އުފެއްދުންތެރިކަމާއި ކުޑަކުޑަ ލީޑް އެކްޓަރުގެ ހުނަރުވެރިކަން ވަރަށް ފުރިހަމަ އެވެ. އެކަމަކު ޔޫސުފްގެ ފުރަތަމަ ރޯދައިގެ ވާހަކަ އިން ލިބޭ މެސެޖުތަކާ މެދު ނުވިސްނާ ދޫކޮށެއް ނުލެވުނެވެ. ކުޑަކުއްޖަކު އަޅުކަމަށް ދޭ ސަމާލުކަމާއި މައިންބަފައިން އޭނާ އަށް ހިތްވަރުދީ އެހީތެރިވެދޭ ގޮތެވެ. އެހެން މީހުންނަށް އެހީތެރިވުމުގެ އާދަ އެވެ. މިކަހަލަ ވަރަށް ގިނަ ރަނގަޅު ކަންކަން އެ ފިލްމުން ފެނެ އެވެ.\nދެން އޮތީ އޭގެ އަނެއް ކޮޅެވެ. ޔޫސުފް ރޯދަ ހިފީމާ އޭނާގެ މައިންބަފައިން އިނާމެއްގެ ގޮތުގައި ބައިސްކަލެއް ދޭންވީ ކީއްކުރަން ހެއްޔެވެ؟ ރޯދަ ހިފަން ޖެހެނީ ބަދަލުގައި މާއްދީ މަންފާތަކެއް ލިބިގަންނާކަށް ނޫނެވެ. ފިލްމާ މެދު އިތުރަށް ވިސްނާލާ އިރު، ރޯދަމަހުގެ ކެއިންބުއިމާ މެދު އެއިން ލިބޭ މެސެޖު ވެސް ވަކި ހިތްގައިމެއް ނޫނެވެ. ރޯދަ ވީއްލަން ޔޫސުފަށް ދޭ ބަޖިޔާތަކުގެ ބަދަލުގައި ސިއްހަތަށް ފައިދާހުރި އެއްޗެއް ދޭ މަންޒަރު ދައްކާލެވުނީހެވެ.\nއެކަމަކު އުރީދޫގެ ފިލްމު ގޯސްކުރެވޭކަށް ނެތެވެ. އޭގައި ދައްކައިދީފައި ވަނީ އަޅުގަނޑުމެންގެ ސަގާފަތެވެ. ރޯދަމަހާ އެކީގައި އެކި ގޮތްގޮތުން ވަރަށް ބޮޑު "ކަންތައްގަނޑެއް" ލައިގަނެ އެވެ. އެކަމަކު އެއީ މައިގަނޑުގޮތެއްގައި ރޯދަހިފުމާ ގުޅުން ހުރި ކަންކަމެއް ނޫނެވެ. އަޅުކަމުގެ އިތުރުން ކެއުމާއި މުނިފޫހިފިލުވުމާއި ވިޔަފާރީގެ ބޮޑު އީދަކަށް ވެސް ރޯދަމަސް އެބަ ވެ އެވެ. ފަހަރެއްގައި މިއީ ބަދަލުކޮށްލުން ރަނގަޅު ސަގާފަތަކެވެ.\nއާދައިގެ ގެއެއްގެ ސުފުރާ މައްޗަށް ބަލައިލަމާ ހިނގާށެވެ. ރޯދަ ވީއްލަން ތައްޔާރުކުރާ ހާއްސަ ބާވަތްތަކެވެ. ދެ ވައްތަރެއްގެ ޖޫހާއި ތިން ހަތަރު ވައްތަރެއްގެ ހެދިކާ އާއި ތިން ވައްތަރު ރިހަ އާއި ދެ ވައްތަރު މަސްހުންޏާއި ރޮއްޓާއި ބަތާއި މިހެން ގޮސް ނަން ހުސްކޮށެވެ. އަޅުގަނޑު ވެސް އެއްބަހެވެ. މުޅި ދުވަހު ނުކައި ނުބޮއެ ހުރެފައި ރޯދަ ވީއްލާ ވަގުތު ނިކަން ގަދަ އަށް ކާލަން ބޭނުންވާނެ އެވެ؛ އަނގަޔަށް މީރު އެއްޗެއްސެވެ. މި ގޮތް ބަދަލުކުރާކަށް ބޭނުމެއް ވެސް ނުވާނެ އެވެ. އެކަމަކު އެއީ އަޅުގަނޑުމެންނެވެ.\nޕްރޮފެސަރު ހަސަން އުގެއިލް އިނގިރޭސިވިލާތުގައި ހުންނަވައިގެން 19 ގަޑި އިރު ރޯދަ ހިއްޕަވަނީ ކައިބޮއެ އުޅޭ ބާވަތްތަކަށް އެއްވެސް ކަހަލަ ބަދަލެއް ނުގެންނަވަ އެވެ. ރޭގަނޑު ނުވައެއްގެ ފަހުން ރޯދަ ވީއްލާ އިރު އުގެއިލް ފަރިއްކުޅުއްވަނީ މޭވާ އާއި ތަރުކާރީ އާއި ފިހެލާފައި އޮންނަ މަސްކޮޅެއް ކަހަލަ އެއްޗެކެވެ.\nއުގެއިލްގެ ރޯދަ ވީއްލުން\n"ސިއްހީ ހަދިޔާ"ގެ ލިޔުންތެރިޔާ އަބަދުވެސް ކެއުން ބަހައްޓަވަނީ މި ގޮތަށެވެ. އެކަމަކު އަޅުގަނޑުމެންނަށް ވެސް އުގެއިލް ގޮތަށް ނޫޅެވެންވީ ސަބަބެއް ނެތެވެ. އޭރުން ހާދަ ގިނަ ކަންކަން ރަނގަޅުވާނެއޭ އަޅުގަނޑުގެ ހިތަށް އަރަ އެވެ. ތެލުލި އެއްޗެއްސާއި ހަވާދު ގިނަ ކެއުންތަކާއި ހަކުރު އެޅި ބުއިންތައް ދޫކޮށްލީމާ ހަށިގަނޑަށް ލިބޭ ފައިދާ އެކަންޏެއް ނޫނެވެ. އިސްރާފުން ސަލާމަތްވާނެ އެވެ. ރޯދަ މަހު ކާބޯތަކެއްޗަށް ކުރާ ޚަރަދު ކުޑަވާނެ އެވެ. އޭރުން ފަހަރެއްގައި އަގުތައް ވެސް ކޮންޓްރޯލްވެދާނެ އެވެ.\nރޯދަ މަހުގެ "ބޮޑު ވިޔަފާރި" މާ ކުރިން ފެށެ އެވެ. ސޭލްތަކެވެ. ޓީވީ އާއި ފަރުނީޗަރުން ފެށިގެން ގޮސް ކާ ތަށިތަކާ ހަމައަށް، ހުރިހާ އެއްޗެއް "ހެޔޮ އަގުގައި" ލިބެ އެވެ. ބައެއް މީހުން މި ފުރުސަތުގެ ބޭނުން ހިފަނީ އަހަރަކު އެއްފަހަރު ހުރިހާ އެއްޗެއް އާކޮށްލާށެވެ. އެއްގޮތަކުން ބަލާ އިރު އާއްމުންނަށް ވަރަށް ބޭނުންތެރި ކަމެކެވެ.\nއެމީހެއްގެ ކެރިފޯރުންތެރިކަން ހުރި މިންވަރަކުން ހަރަދު ކުރުމަކީ އެ މީހެއްގެ އަމިއްލަ ކަމެކެވެ. އެކަމަކު ރޯދަ ސޭލްގެ ހަގީގަތަކީ ކޮބައިބާވައޭ ހިތަށް އަރަ އެވެ. ގައިމު ވެސް އެއީ އެތައް ބައިވަރު މުދަލެއް އެއްފަހަރާ ވިއްކާލަން ވިޔަފާރިތަކަށް ލިބޭ ރަނުގެ ފުރުސަތެކެވެ. ބޮޑަށް ސިފަވަނީ ކޮންމެހެން ބޭނުން ނުޖެހޭ އެއްޗެއްސަށް ވެސް މީހުންގެ ހިތް ލަންބުވަން ވިޔަފާރިވެރިން ބޭނުންކުރާ އުކުޅެއްގެ ގޮތުގަ އެވެ. ދެން އުފެދޭ ސުވާލަކީ، ރޯދަ ސޭލްތަކުގައި އެއްޗެހި އެ ވިއްކަނީ ހަމަ ހަގީގަތުގައި ވެސް އަގު ހެޔޮކޮށް ހެއްޔެވެ؟\nޓީވީ ހުޅުވާލީމާ ވެސް ސިކުނޑި އަށް އަންނަނީ މިކަހަލަ ފިކުރުތަކެކެވެ. ޓީވީއެމްގެ ގުރުއާން މުބާރާތް "އެންމެ އަލިގަދަ ތަރި" ކަހަލަ، ރޯދަމަހާ ގުޅޭ، ފެންވަރު ރަނގަޅު ޝޯއެއް މަދުވާނެ އެވެ. މެންދުރުފަހާއި ހަވީރު ގެނެސްދޭނީ އެކި ކަހަލަ ކުއިޒްތަކާއި އަރަތާއި ޖަވާބު ދިމާކުރަން ޖެހޭ ކުޅިވަރުތަކެވެ. ފޯނުން ނުވަތަ އެސްއެމްއެސް މެދުވެރިކޮށް ޖަވާބު ދިނީމާ ކޮންމެވެސް ކަހަލަ އިނާމެއް ލިބޭނެ އެވެ. ރޭގަނޑު ވެއްޖެއްޔާ ލަވަކިޔާ ޝޯތަކެވެ. މުނިފޫހިފިލުވުމުގެ ބޮޑެތި ޕްރޮގްރާމްތަކެވެ. ގައިމު ވެސް ޓީވީ ޗެނަލްތަކުގެ މުވައްޒަފުންގެ ވަގުތުތައް ދުއްވާލަން ޖެހޭނީ އެ އެއްޗެހި ހަދައި ފޮނުވުމުގަ އެވެ. އޭގެ ބަދަލުގައި އެ މީހުންނަށް ވެސް މި މަހު މަސައްކަތް ލުއިކޮށްލައިދީ، އަޅުކަމުގައި ހޭދަކުރާ ވަގުތު ގިނަކުރަން ފުރުސަތު ނުދެވޭނެތޯ ހިތަށް އަރަ އެވެ.\nރޯދަމަހަކީ މީޑިއާ އަށް ވެސް ލިބޭ ވިޔަފާރީގެ ފުރުސަތެއް ކަން ގަބޫލުކުރެވެ އެވެ. ހާއްސަ ކޮންޓެންޓް އުފައްދައިގެން ރަނގަޅު އަގުތަކުގައި އިޝްތިހާރު ވިއްކެ އެވެ. އެކަމަކު އެއީ، ޓީވީ ޗެނަލްތަކުން މިހާރު މި ފެންނަ ކަހަލަ ކޮންޓެންޓަށް ވާކަށް ނުޖެހެ އެވެ. ރޯދަމަހާ ގުޅޭ ގޮތަށް ވެސް މީހުން ބަލާހިތްވާ ކަހަލަ ޝައުގުވެރި ޕްރޮގްރާމްތައް ގެނެސްދެވިދާނެ އެވެ. އުރީދޫގެ ފިލްމަކީ އޭގެ ހެއްކެކެވެ. އެކަހަލަ ކިތަންމެ ހިޔާލުތަކަކަށް ތަފާތު އެއްޗެހި އުފެއްދިދާނެ އެވެ. ބޭނުންތެރި އެކި މައުލޫތައް އާއްމުންނާ ހަމައަށް ގެނެސްދެވިދާނެ އެވެ.\nކެއިންބުއިމާއި މުނިފޫހިފިލުވުމަކީ ޒާތީ ކަންކަމެވެ. އެފަދަ ކަންކަން ބިނާވާނީ ކޮންމެ މީހެއްގެ ވެސް އަމިއްލަ ބޭނުންތަކާއި ޝައުގުވެރިކަމުގެ މައްޗަށެވެ. އެކަމަކު ވެސް ރޯދަ މަހު ހުރިހާ ކަމެއް އެފުށްމިފުށަށް ޖެހިގެން މިދާ ގޮތް އެންމެ ރަނގަޅުތޯ ވިސްނާލަމާ ހިނގާށެވެ. މިހާރަށް ވުރެ ހަމަހިމޭންކޮށް ރޯދަމަސް ގެންދިޔުން ފަހަރެއްގައި މާ ރަނގަޅުވާނެ އެވެ.\nއިތުރު ލިޔުންތައް ކޮލަމް ތަކެތީގެ އަގު ރޯދަ ސޭލް ކޮލަމް ށަވިޔަނި


Kudairun Feshigen Ganaa Ge Shikaara Akah Vi Vaahaka Sunny Leon Kiaa Dhinee Asaraa Eku - Vaguthu\nބޮލީވުޑްގައި މިހަރު ފިޔަޖަހަމުންދާ ތަރި ސަނީ ލިއޯން މި ވަނީ ކުޑައިރު އޭނާއަށް ކުރިމަތިލި ހިތްދަތި ދުވަސްތަކުގެ ވާހަަކަތައް ހިއްސާކޮށްފައެވެ. އޭނާ ބުނެފައިވާ ގޮތުގައި، ކެނެޑާގައި އޭނާ ދިރިއުޅެމުންދިޔައިރު، ގަނާގެ ޝިކާރައަަށް ވިއެވެ.\nއޭރު އޭނާ ހުންނަ ގޮތުން ގިނަ ބަޔައެއްގެ މަލާމަތް ރައްދުވާ ކަމަށް ސަނީ ބުނެފައި ވެއެވެ.\nސަނީ އަކީ ކެނެޑާއަށް އުފަން މީހެކެވެ. ސިޚް އާއިލާއަށް ނިސްބަތްވާ ސަނީ އުޅެ، ބޮޑުވެފައި ވަނީ ވެސް ކެނެޑާއަށެވެ.\nއިންޓަވިއުއެއްގައި ސަނީ ވަނީ އޭނާ ގަނާގެ ޝިކާރައަކަށްވި ވާހަކަ ހިއްސާކޮށްފައެވެ. އެނާ ބުނީ، ކުޑައިރު އޭނާ ހެދުން އަޅަނީ އެހާ ރަނގަޅަށް ނޫން ކަމަށެވެ. އަދި އޭނާ ހުންނަ ގޮތުން މީހުން އޭނާއަށް މަލާމަތް ކުރާ ކަމަށާއި، އެއީ މަޖާ ކަމެއް ނޫން ކަމަށް ބުނެފައިވެއެވެ.\nއަދި ބޮޑުވަމުން އައި އިރު ވެސް އެހާ ރަނގަޅަށް ކަންކަން ގޮސްފައި ނުވާ ކަމަށް ސަނީ ބުނެފައި ވެއެވެ. އަދި އޭނާ ވަނީ އޭރު ގަނާ ކުރި ގޮތަށް މުޅި ދިރިއުޅުމުގައިވެސް އެކަމާ ކުރިމަތިލާން ޖެހުނު ކަން ކިޔައި ދީފައެވެ.\nސަނީ ބޮލީވުޑްގެ ގިނަ ފިލްމްތަކުގައި މަސައްކަތް ކުރިއެވެ. އޭގެ ތެރޭގައި ވަން ނައިޓް ސްޓޭންޑް، ޖިސްމް2، ރަގްނީ އެމްއެމްއެސް2، ރައީސް، އޭކް ޕެހެލީލާ ހިމެނެއެވެ.\nއޭނާގެ ކުރިއަށް ހުރި ފިލްމްތަކަށް ބަލާއިރު، އަނަމިކާ، ރަންގީލާ، ވީރާމަހްދޭވީ ހިމެނެއެވެ.\nސަނީ ކައިވެނިކޮށްގެން އުޅެނީ ޑޭނިއަލް ވެބާއާއެވެ. ދެމަފިރިންގެ ތިން ދަރިން ތިބެއެވެ.\nސަނީ ލިއޯން ރާއްޖޭގެ މޫދު ދޫކޮށް ދާހިތެއް ނުވޭ\nސަނީގެ ފޮޓޯ އާއި ވީޑިއޯތަކުން ރާއްޖެ އަށް އޮތް ލޯބި\nސަނީ ލިއޯން ރާއްޖެ އަތުވެއްޖެ\nޖެނުއަރީ 21, 2021 10:45\nގަނާކުރުމަކީ ޤަބޫލުކުރާކަމެއްނޫން! ދެން އެކޮއި ބަރަހަނާ ގަނާއަކަށްވީ ކީއްވެޔޯ!\nސޯލާާ ލިއޯން / ލޫނާރ ލިއޯން\nޖެނުއަރީ 21, 2021 14:42\nސާބަހޭ ހުސޭނުބޭ ލަޓޯފަޓޯ އެކޮއި އެކޮއި އެކޮއި އެކޮއި ކޮއި ކޮއި ކޮއި ކޮއި ކޮއި ކޮއި ކޮއި ކޮއި ކޮއި ކޮއި ކޮއި ކޮއި ކޮއި ކޮއި\nޖެނުއަރީ 21, 2021 12:13\nގަނާގެ ޝިކާރަކަށްވެގެން ރޯ އޮރިޔާމުން ފާހިޝް އަމަލުތައް ކުރަމުން ދުވުނީ އެކަން ކުރަން ފެށީމަ ގަނާކުރުން ހުއްޓި މީހުންގެ ލޯތްބާ އަޅާލުން ލިބުނު ދެއްތޯ...މިހާރުވެސް ކުޅޭ ފިލްމުތަކުން މީހުންގެ ލޯބި ހޯދަން އުޅޭހެން ހީވަނީ.


20 aharah Fahu Shakeeb Gaumee Team aa dhurah\n20 އަހަރަށް ފަހު ޝަކީބު ގައުމީ ޓީމާ ދުރަށް\nޑރ. ޝަކީބު ގައުމީ ޓީމާއެކު މިދިޔަ އަހަރުގެ ސާފް ޗެމްޕިއަންޝިޕުގައި: ޝަކީބު މެދުނުކެނޑި ގައުމީ ޓީމަށް ހިދުމަތްކުރާތާ 20 އަހަރުވެއްޖެ. ފޮޓޯ: އިބްރާހީމް ފާއިދު\nއޭޝިއަން ކަޕް ކޮލިފައިންގައި އަންގާރަ ދުވަހުގެ ރޭ ގައުމީ ޓީމު ލާއޯސްއަތުން 4-0އިން މޮޅުވި މެޗަކީ ތާރީހީ މެޗެކެވެ. އެންމެ ބޮޑަށް ފާހަގަ ކުރެވުނީ ފާއިތުވެދިޔަ 20 އަހަރު ގައުމީ ޓީމުގެ ބެންޗުގައި ހޭދަކުރި ޑރ. އަހުމަދު ޝަކީބު އެރޭ ބެންޗުގައި ނެތުމެވެ. އޭނާ އިނީ ކުޅިބަލާށެވެ. ޓީމު ލިސްޓުގައި ވެސް އޭނާގެ ނަމެއްނެތެވެ. މިއީ ޝަކީބު ފަރުވާއާނުލައި ގައުމީ ޓީމު ވާދަވެރި މެޗަކަށް ނުކުތް ފުރަތަމަ ފަހަރެވެ. އޭގެ ކުރިން ފާހަގަކޮށްލެވޭ ކަމަކީ ބަނގްލަދޭޝް އާއި ރާއްޖެ ބުރާސްފަތި ދުވަހުގެ ރޭ ކުޅުނު އެކުވެރިކަމުގެ މެޗުގައި ވެސް އޭނާ ރޮސްޓްރަމުގައި އިންކަމެވެ.\nއެފްއޭއެމުގެ އެކްސްކޯގައި ވެސް ހިމެނިވަޑައިގަންނަވާ ޝަކީބަށް މިކަމާ ސުވާލު ކުރުމުން އޭނާ ވަނީ ވާހަކަދައްކަން އުޒުރުވެރިވެފަ އެވެ. 1996 ވަނަ އަހަރުން ފެށިގެން ގައުމީ ޓީމަށް ހިދުމަތްކުރަމުން އަންނަ ކުޅަދާނަ ބޭސްވެރިޔާ ބުނިހާ ވެސް ބަހަކީ ބެންޗަށް ނުދެވޭހާ "ބައްޔެއްނޫން،" ކަމަށެވެ.\nމިކަމާ ބެހޭ ގޮތުން އެފްއޭއެމުގެ ވެސް ރަސްމީބަހެއް ވަނީ ލިބޭގޮތްނުވެފަ އެވެ. ނަމަވެސް އިތުބާރު ހުރި ގޮތަކަށް އެނގިފައިވާ ގޮތުގައި އެކްސްކޯގައި ހިމެނޭ މެމްބަރުން ބެންޗަށް ނުގެންދަން ވަނީ މަޝްވަރާކޮށްފަ އެވެ.\nމީގެކުރިން ބޭއްވި ގައުމީ އިނާމް ދިނުމުގެ ރަސްމިއްޔާތެއްގެ ތެރެއިން --\nއަތޮޅު ސިއްހީ މަރުކަޒުތަކުގައި އެންމެ ފުރަތަމަ މަސައްކަތް ފެށި ޝަކީބަކީ ކުޅިވަރުގެ ބޭސްވެރިކަމުގައި އޭނާ ޖަހާލާފައި ނުދެވޭހާ ފުންނާބު އުސްމީހެކެވެ. ދެކުނު އޭޝިޔާ ސަރަހައްދުގައި ވެސް އޭނާހާ ތަޖުރިބާ ބޮޑު މީހަކު ނެތެވެ. ދުނިޔޭގެ ފުޓްބޯޅައިގެ މައި އިދާރާ ފީފާ އާއި އޭއެފްސީން ފާހަގަކުރާގޮތުގައި އޭނާ އަކީ ސްޕޯޓްސް މެޑިސިންގެ އެސެޓެކެވެ.\nކުޅިވަރުގެ ރޮނގުން މިދިޔަ އަހަރު ސަރުކާރުން ދެއްވާ އާއްމު ހިދުމަތުގެ އިނާމް ވެސް ލިބިފައިވާ ޝަކީބު އެންމެ ފަހުން ބެންޗުން ފެނުނީ މިދިޔަ މަހުގެ 29ގައި ސާފް ޗެމްޕިއަންޝިޕް 2008 ކާމިޔާބުކުރި ގޯލްޑް ޓީމާއި މިހާރުގެ ގައުމީ ޓީމު ވާދަކުރި މެޗުގައި ގޯލްޑް ޓީމުގެ ބެންޗުންނެވެ.\nގައުމީ ޓީމުގެ ބެންޗުން "ބާކީވި" ނަމަވެސް ޝަކީބު ގެންދަނީ އެފްއޭއެމުގައި ހުންނަ އޭނާގެ ކްލިނިކްގައި ކުޅުންތެރިންނަށް ބޭސްކުރުމުގެ މަސައްކަތް ހުއްޓާނުލައި ކުރިއަށް ގެންދަމުންނެވެ. ނަމަވެސް އޭނާ ބެންޗުން ނުފެންނަން ފެށުމުން ފުޓްބޯޅަ ކުޅުންތެރިންނާއި ކުލަބުތަކުން ވަނީ އެކަމާ ކަންބޮޑުވުން ފާޅުކުރަން ފަށާފަ އެވެ.\nބަނގްލަދޭޝް މެޗުގައި ޝަކީބު (ކ) އިކޮނޮމިކް މިނިސްޓަރ ސައީދާއެކު ރޮސްޓްރަމުގައި.


Ibu aai Faisal nan anburaa gendhevumah Adhurey govaalaifi\nއަބްދުއްރަހީމް މިރޭގެ ޖަލްސާގައި ވާހަކަދައްކަވަނީ -- ފޮޓޯ | ޕީއެސްއެމް\nރިޔާސީ އިންތިިހާބުގައި ޕީޕީއެމްއާ ވާދަ ކުރައްވާ އިދިކޮޅު ޕާޓީތަކުގެ ކެންޑިޑޭޓު އިބްރާހިމް މުހައްމަދު ސޯލިހު (އިބޫ) އާއި އެމަނިކުފާނުގެ ރަނިން މޭޓް ފައިސަލް ނަސީމްގެ ނަން އަނބުރާ ގެންދެވުމަށް ޕީޕީއެމްގެ ނައިބު ރައީސް އަދި ފޮނަދޫ ދާއިރާގެ މެންބަރު އަބްދުއްރަހީމް އަބްދުﷲ ވިދާޅުވެއްޖެ އެވެ.\nޕީޕީއެމް އިން މިރޭ ބޭއްވި "ބްރިޖު ސަޅި" ޖަލްސާގައި ވާހަކަދައްކަވަމުން އަބްދުއްރަހީމް ވިދާޅުވީ އިދިކޮޅު ފަރާތްތަކުގެ ކެމްޕެއިންގައި އަބަދުވެސް ދައްކަވަމުން ގެންދަވަނީ ރާއްޖޭގައި އަދުލްއިންސާފު ގާއިމް ކުރާނެ ވާހަކަ ކަމަށާއި އެ ފަރާތްތައް ގައުމަށްކޮށްދެއްވާނެ ކަންކަމާއި ސިޔާސަތުތަކެއް އަދިވެސް ހާމައެއް ނުކުރައްވާ ކަމަށެވެ. އަދި މިހާތަނަށް އެންމެ ގިނަ ވައްކަންތައް ހިނގާފައި ވަނީ އެމްޑީޕީގެ ވެރިކަން އޮތް ދުވަސްވަަރުގައި ކަމަށާއި އެފަދަ ބަޔަކަށް އަދުލް އިންސާފު ގާއިމް ކުރެވޭނެ ކަމަށް ދިވެހިން ގަބޫލެއް ނުކުރާނެ ކަމަށް އަބްދުއްރަހީމް ވިދާޅުވި އެވެ.\nއިދިކޮޅުގެ ވެރިކަން ދިވެހި ރައްޔިތުން ތަޖުރިބާކޮށްފައިވާ ކަމަށާއި އެފަދަ ދުވަސްތަކަކަށް ދިވެހިން އަލުން ފުރުސަތެއް ނުދޭނެ ކަމަށް އަބްދުއްރަހީމް ވިދާޅުވި އެވެ. އެހެންކަމުން 23 ސެޕްޓެމްބަރުގައި ފިސާރި ކެރިގެން ގޮސް ރައީސް ޔާމީންއަށް ވޯޓު ދެއްވުމަށް އެދޭ ކަމަށް އަބްދުއްރަހީމް ވިދާޅުވި އެވެ. އަދި އިބޫ އާއި ފައިސަލްއަށް ދެން އޮތް އެންމެ ރަނގަޅު ގޮތަކީ ރިޔާސީ އިންތިހާބުން ނަން އަނބުރާ ގެންދެވުން ކަމަށް ވެސް އަބްދުއްރަހީމް ވިދާޅުވި އެވެ.\n"ދިވެހިންނަކީ ހިނގާފައި ހުރި ކަންކަމުން އިބުރަތް ހާސިލް ކުރާ ބައެއް، ފެންނަ މަންޒަރުތަކުން ގައުމު ބިނާކޮށް އެއަށް އަމަލު ކުރާ ބައެއް، މިވަރު ނޭނގުނީމަ ރަނގަޅުވާނީ ވަގުތު އޮއްވާ ނަން އަނބުރާ ގެންދެވީއާ، އިބޫއާ ފައިސަލްއަށް އޮތް އެންމެ ރަގަނޅު ގޮތަކީ އަވަހަށް ނަން އަނބުރާ ގެންދިޔުން، އަޅުގަނޑު މިއަދު ގޮވާލަން އެކަމަށް،" އަބްދުއްރަހީމް ވިދާޅުވި އެވެ.\nއަބްދުއްރަހީމް ވިދާޅުވީ ރައީސް އަބްދުﷲ ޔާމީން އިބޫއާއި ފައިސަލްއަށް ކުރެއްވި ސުވާލުތަކަށް އަދިވެސް ޖަވާބެއް ނުލިބޭ ކަމަށެވެ. އޭގެން ވެސް އެނގެނީ އެ ދެ ބޭފުޅުންނަކީ ރައީސް ޔާމީންއާ ވާދަ ކުރުމުގެ ގާބިލްކަމެއް އަދި ހިތްވަރެއް ވެސް ނެތް ބޭފުޅުން ކަމަށް އަބްދުއްރަހީމް ވިދާޅުވި އވެ.\nޕީޕީއެމް ރައީސް އިބްރާހިމް މުހައްމަދު ސޯލިހު އަބްދުއްރަހީމް އަބްދުﷲ + ރިޔާސީ އިންތިހާބު 2018 އިދިކޮޅު ފަރާތްތައް ފައިސަލް ނަސީމް


Aharen hushashi bayah hurumuge zinmaa naganjeheynee Ajay: Tabu – Iru\nޝާޝާ·5ނޮވެމްބަރ 2020\nބޮލީވުޑްގެ ހުނަރުވެރި އެކްޓްރެސް ތަބޫ، ބުދަ ދުވަހުގެ އޭނާގެ 50 ވަނަ އުފަންދުވަސް ފާހަގަކުރި އިރު، ބައެއް މީޑިއާތަކުން ވަނީ އޭނާ ކުރިން ދީފައިވާ އިންޓަވިއުތަކުގައި ކިޔައިދީފައިވާ ހަޔާތުގެ ބައެއް ވާހަކަތައް ހިއްސާކޮށްފައެވެ.\nއެގޮތުން އެހާ ދުވަސްވީއިރު ވެސް ކައިވެންޏެއް ނުކޮށް ހުސްހަށިބަޔަށް ހުންނަ ސަބަބާ ބެހޭގޮތުން ވާހަކަދައްކަމުން ތަބޫ މީގެކުރިން ބުނެފައިވާ ގޮތުގައި، އެކަމުގެ ޒިންމާ ނަގަންޖެހޭނީ އެކްޓަރު އަޖޭ ދޭވްގަން އެވެ. އަޖޭއާއެކު ގިނަ ފިލްމުތަކެއްގައި މަސައްކަތްކޮށްފައިވާ އެކްޓްރެސް ކިޔައިދިން ގޮތުގައި، އެދެމީހުން އުޅެބޮޑުވީ އެއް ހިސާބުގަނޑެއްގައެވެ. އުމުރުން 13-14 އަހަރުން ފެށިގެން އެކަކު އަނެކަކު ދަންނަ ކަމަށް ބުނަމުން ތަބޫ ބުނީ، އަޖޭއަކީ އޭރު އޭނާގެ ބޭބެގެ ވަރަށް ގާތް އެކުވެރިއެކެވެ.\nޖޫހޫގައި ދިރިއުޅެމުން ދިޔައިރު، އަޖޭ އާއި ބޭބެ އޭރު އުޅެނީ އެތާ އޮންނަ ގޭންގަކާ ގުޅިގެން ކަމަށާއި، ތަބޫއާއި އޭނާގެ އެކުވެރިން ވެސް އެ ސަރަހައްދުގައި އެމީހުންގެ ސަމާލުކަން ހޯދަންވެގެން “ތުއި ދެއްކެމުން” އުޅުނު ކަމަށް ތަބޫ ކިޔައިދިނެވެ. އަދި އޭރު ތަބޫގެ ބޭބެއާއި އަޖޭ އުޅެނީ ތަބޫގެ ފަސްފަހަތް ބަލަމުން، އޭނާ އުޅޭނޫޅޭ ގޮތް ބަލަން ވެގެން ކަމަށް ބުންޏެވެ. “އެމީހުން ވަރަށް އޯވާޕްރޮޓެކްޓިވް ވެގެން އުޅޭނީ. ފިރިހެން ކުއްޖަކު އަހަންނާ ވާހަކަ ދައްކައިލިޔަސް ގޮސް އެކުއްޖެއްގެ ގައިގަ ތަޅައިގަންނަ ހިސާބަށްދާނެ. އަދި އަހަންނަށް އިންޒާރުވެސް ދޭނެ ފިރިހެންކުދިން ތިބޭ ތަންތަނަށް ނުދާށޭ ކިޔާފަ”.\nއެއާއެކު ސަމާސާއަކަށް ހަދާފައި ތަބޫ ބުނީ، އޭނާ ފިރިހެނުންނާ ވާހަކަ ދައްކަން ޖެހިލުންވީ އަޖޭއާ ހެދި ކަމަށެވެ. އަދި އޭގެ ސަބަބުން އެއްވެސް މީހަކާ ރައްޓެހިނުވެ ހުސްހަށިބަޔަށް ހުންނަން ޖެހުނީ ކަމަށް ބުންޏެވެ.\nތަބޫއަކީ ދެފަހަރު މަތިން ޤައުމީ އެވޯޑު ހާސިލްކޮށްފައިވާ ކުޅަދާނަ އެކްޓްރެސް އެކެވެ. އަދި އޭނާ އަޖޭއާއެކު ކުޅެފައިވާ ފިލްމުތަކުގެ ތެރޭގައި “ވިޖާޔާޕަތު” (1994)، “ހަގީގަތު” (1995) އަދި “ޑްރިޝްޔާމް” (2015) ހިމެނެއެވެ. އަދި މިދިޔަ އަހަރު ކުޅުނު “ދޭ ދޭ ޕިޔާރް ދޭ” އަކީ އެންމެފަހުން އެދެމީހުން އެކުގައި ފެނުނު ފިލްމެވެ. ތަބޫ ހުސްހަށިބަޔަށް ހުއްޓަސް، އަޖޭ އުޅެނީ މަޝްހޫރު ބަތަލާ ކާޖޮލް އާ ކައިވެނިކޮށްގެނެވެ.


17 ބިލިއަނާއެކު ރާއްޖޭގެ އެންމެ ބޮޑު ސޭވިންގްސް ޕެންޝަން ފަންޑުގައި 17 ބިލިއަނާއެކު ރާއްޖޭގެ އެންމެ ބޮޑު ސޭވިންގްސް ޕެންޝަން ފަންޑުގައި\n17 ބިލިއަނާއެކު ރާއްޖޭގެ އެންމެ ބޮޑު ސޭވިންގްސް ޕެންޝަން ފަންޑުގައި\nޕެންޝަނާ ބެހޭ މަޢުލޫމާތު ދިނުމަށް ޕެންޝަން އޮފީހުން ކުރިއަށްގެންދިޔަ ހަރަކާތެއް. ފޮޓޯ:ޕެންޝަން އޮފީސް\nސަތާރަ ބިލިއަން ރުފިޔާއާއެކު ރާއްޖޭގައި މިވަގުތު އޮތް އެންމެ ބޮޑު ސޭވިންގްސް މިހާރު ހުރީ ޕެންޝަން ފަންޑުގައެވެ. ރާއްޖޭގެ ޕެންޝަން އޮފީހަށް 13 އަހަރު މިއަދު ފުރިފައިވާއިރު ވޭތުވެދިޔަ 13 އަހަރު މިދާއިރާއިން ބޮޑެތި ކާމިޔާބީތަކެއް އެއޮފީހުންވަނީ ހޯދާފައެވެ.\nރާއްޖޭގެ ޕެންޝަނާ ބެހޭ ޤާނޫނުގެ ދަށުން ޕެންޝަން އޮފީސް އުފައްދާފައިވަނީ 2009 ވަނަ އަހަރުގެ މެއިމަހުގެ 13 ވަނަ ދުވަހުއެވެ. ޕެންޝަން އޮފީހުގެ އަހަރީ ދުވަހާއި ގުޅިގެން އޮފީސް ވަގުތީގޮތުން ހިންގެވުމާ ޙަވާލުވެ ހުންނެވި އެކްޓިންގ ޗީފް އެގްޒެކެޓިވް ސުޖާތާ ޙަމީދު ދެއްވި މެސެޖުގައި ވިދާޅުވީ ޕެންޝަން އޮފީހަށް 13 އަހަރުވީއިރު ރާއްޖޭގައި މިވަގުތު އޮތް އެންމެ ބޮޑު ސޭވިންގްސް ހުރީ ޕެންޝަން ފަންޑްގައިކަމަށެވެ. އެގޮތުން މިވަގުތު ޕެންޝަން ފަންޑު 17 ބިލިއަން ރުފިޔާއަށް އަރާކަމަށް ސުޖާތާވަނީ ވިދާޅުވެފައެވެ.\nރާއްޖޭގެ ފޯމަލް ސެކްޓަރގައި މަސައްކަތްކުރާ 80 އިންސައްތައަށްވުރެ ގިނަ މީހުން އަންނަނީ ޕެންޝަން ފަންޑުގައި ފައިސާ ރައްކާކުރަމުންނެވެ. ޕެންޝަން އޮފީހުން ހާމަކޮށްފައިވާ ގޮތުން މިފަންޑުގެ ދަށުން އަހަރަކު އެވްރެޖްކޮށް އިންވެސްޓްމަންޓް ފައިދާގެ ގޮތުގައި5އިންސައްތައިގެ ކުރިއެރުން އަންނަނީ ލިބެމުންނެވެ.\nއުމުރުން ދުވަސްވީ މީހުންނަށް ޚާއްސަކޮށްގެން އއ.ފެރިދޫގައި ބޭއްވި ހަފްލާގެ ތެރެއިން. ފޮޓޯ:ޕެންޝަން އޮފީސް\nޕެންޝަން އޮފީހުން ވިދާޅުވީ މިސްކީމުގައި ބައިވެރިވެ ޕެންޝަން ފަންޑުގައި ފައިސާ ރައްކާކުރަމުންދާ ފަރާތްތަކަށް އެހެން ޢިނާޔަތްތައް އިތުރުކުރުމަށް މަސައްކަތްކުރަމުންދާކަމަށެވެ. އަދި މިމަސައްކަތަށް ކުރިއެރުންތަކެއް ލިބެމުންދާކަމަށް ޕެންޝަން އޮފީހުން ވިދާޅުވެއެވެ.\nވޭތުވެދިޔަ 13 އަހަރު ދުވަހުގެ ތެރޭގައި ޕެންޝަން އޮފީހުންވަނީ ގިނަ ކުރިއެރުންތައް ހޯދާ ރައްޔިތުންގެ ދިރިއުޅުމުގެ ފެންވަރު މަތިކުރުމަށް މަސައްކަތްތަކެއްކޮށްފައެވެ. އެގޮތުން ރާއްޖޭގައި ވަކި ޢުމުރެއް ކަނޑައަޅާ ރިޓަޔަރމަންޓް ޕެންޝަން ސްކީމްގެ ދަށުން ޕެންޝަން ލިބޭނެ އިންތިޒާމުވަނީ ހަމަޖައްސާފައެވެ. ހަމައެއާއެކު ވަޒީފާ އަދާކުރަމުންދާ ޒުވާނުންނަށް ޕެންޝަނަށް ފައިސާ ރައްކާކުރެވޭނެ ހަރުދަނާ ނިޒާމެއްވަނީ ޤާއިމުކޮށްފައެވެ. މީގެއިތުރުން ޕެންޝަން ސްކީމުތަކުގެ އިންވެސްޓްމަންޓުތައް އިތުރުކޮށް ބައިވެރިންނަށް ފައިދާ ހުރި ގޮތްތަކެއް ހޯދައިދިނުމަށްވެސް އަންނަނީ މަސައްކަތްކުރަމުންނެވެ. އަދި ޕެންޝަން އޮފީހުގެ ޚިދުމަތްތައް ޒަމާނީކޮށް ޚިދުމަތް ހޯދާ ފަރާތްތަކަށް ލުއިފަސޭހަ ގޮތްތަކެއް ހަމަޖެއްސުމަށްވެސް އަންނަނީ މަސައްކަތް ކުރަމުންނެވެ.


HEYRIYA| Fuvahmulaku Thundi Varah Thafaathu, Thajriba Kollan Majboor! - Vaguthu\nފުވައްމުލަކު ތުނޑި -- ވަގުތު އިމޭޖެސް: އިބްރާހިމް ޝާބިލް\n(ޏ. ފުވައްމުލައް ސިޓީ) ބިޔާ ކަނޑުތަކުގެ ވާށާލެވިފައިވާ ފުވައްމުލަކު ސިޓީއަކީ އެހެން ރަށަކަށް ލިބިފައި ނުވާ ފަދަ ހުދު ތުނޑިއަކުން ޖަރީވެވިފައިވާ، ހިތްގައިމު ރީތި މަންޒިލެކެވެ. ހިތްފަހި ޖަޒީރާ ރަށެކެވެ. އެ ރަށު ތުނޑީގެ ރީތި ހުދު އަދި އޮމާން ވެލިގަނޑުގައި ފައިތިލަ ބީއްސާލަން ދުނިޔޭގެ ކޮންމެ މީހަކުވެސް ބޭނުން ވާނެއެވެ. އެހެން ރަށްތަކާ ޚިލާފަށް ފުވައްމުލަކު ތުނޑިއަކީ ޚާއްސަ ސިފަތަކެއް ލިބިގެންވާ ތުނޑިއެކެވެ. އެއީ އެހެން ތުނޑިތަކުގެ ވެލީގައި ނުހުންނަ އޮފް ކަމަކާއި އޮމާންކަމެއް އެ ވެލިގަނޑުގައި ހުންނާތީއެވެ.\nއެގޮތުން ރަށުގެ އުތުރުކޮޅުގައި ވަރަށް ރީތި އޮފް އަރާ ވެލިގަނޑެއް އޮވެއެވެ. މިވެއްޔަށް ކިޔަނީ ތުނޑީވެއްޔެވެ. މިވެލިގަނޑު އޮންނަނީ މާއެޅެކިޔާ ތަނުން ފެށިގެން ގާގޯނި ކިޔާތަނާކާ ދެމެދުގައެވެ. މިހިސާބުގައި، ފުއްޓަރެއް ނޯވެއެވެ. ފުއްޓަރު ނޯންނަ ހިސާބުގައި އޮންނަ ވެއްޔަށް ކިޔަނީ ކަނޑު ބީއްސާވެއްޔެވެ. އެންމެ ފަހުން ކަނޑު ބީއްސާވެއްޔެއްވީ 1929 ވަނަ އަހަރުގައި ކަމަށް ރަށުގެ ކުރީގެ ބޮޑު ކަތީބު، މުނީރު ހަސަން "ވަގުތު" އަށް ވިދާޅުވިއެވެ.\nމުނީރު ވިދާޅުވި ގޮތުގައި ތުނޑީވެލިގަނޑު ދެ މޫސުމުގައި ދެކޮޅަށް ދަމައެވެ. ވެލިގަނޑު މިގޮތަށް ދަމާއިރު ބައެއްފަހަރު ވެލިގަނޑާ ރަށާ ދޭތެރޭ ކަނޑެއް އޮންނަ ކަމުގައި އޭނާ ވިދާޅުވިއެވެ. މިހެން އޮންނަ ތަނަށް ކިޔަނީ ބީއްސާވެލި ކަމަށާއި ތޮށިމަތީގައި އޮންނަ ނަމަ ކިޔަނީ ފަރު ބީއްސާވެލި ކަމުގައި އޭނާ ފާހަގަކުރެއްވިއެވެ.\nފުވައްމުލަކު ތުނޑި؛- ވަގުތު އިމޭޖަސް- މުހައްމަދު އަފްޒަލް\nމި ވެލިގަނޑާ ގުޅިގެން މުނީރު ވިދާޅުވީ މީގެ ހަތްދިހަ ވަރަކަށް އަހަރުގެ ކުރީގައި އެ ވެލީގައި ހުރި އޮފުކަމާއި އޮމާންކަން މިހާރަކު އެވަރަކަށް ނެތް ކަމަށެވެ. އަދި ނެރު ކޮނުނު ފަހުން އެ ވެލިގަނޑު ވަރަށް ބޮޑަށް ގިރިއްޖެ ކަމުގައި ވިދާޅުވިއެވެ.\nތުންތުންމަތިން ފެތުރެމުންދާ އިހުގެ ވާހަކައެއް ކިޔައި ދެމުން މުނީރު ވިދާޅުވީ ކަނޑު ބިއްސާވެލީގެ ބޭރުވެލިގަނޑުގެ މައްޗަށް ނުދާން އުމުރުން ދުވަސްވީ މީހުން ބުނެ އުޅޭ ކަމަށެވެ.\n"މުސްުޅިން ބުނެ އުޅޭ އެ ވެލިގަނޑު މައްޗަަށް ނުދާށޭ ނަމަ ނަމަ. އެއީ ހަމަ ކުއްލިއަކަށް ވެސް އެ ވެލިގަނޑު ގިރައިގެން ހިނގައިދާނެތީ ކަމަށް އެ ޒަމާނުގެ މީހުން ބުނެ އުޅޭ. ކުރީގެ ދުވަސްވަރެއްގައި އުކުނުމަނާ ކިޔާ މީހަކާއި ދީމަނާކިޔާ މީހަކާއި ދެމީހެއް އުޅުނު ކަމަށް އަޅުގަނޑުމެންގެ ބައްޕަމެން ކާފަމެން ކިޔައި އުޅުނު. އެ ދެމީހުން ކަނޑު ބިއްސާވެލިގަނޑުގެ ބޭރުވެލިގަނޑު މަތީ އުކުނު ހޮވަން ތިއްބާ ކުއްލިއަކަށް ވެލިގަނޑު ގިރައިގެންގޮސް އެދެމީހުންނަށް ވީގޮތެއް އަދި އަދަށް ނޭނގި ގެއްލުނު ކަމަށްވޭ. އެއީ ރަށުތެރޭގައި މިހާރުވެސް ވަރަށް މަޝްހޫރު ވާހަކައެއް" މުނީރު ކިޔައިދިނެވެ.\nބައްއްމީހުން ދެކޭ ގޮތުގައި ތުނޑީގެ ވެލީގައި އޮފް ހުންނަނީ، ރާޅާއެކު ވެލިގޮނޑުދޮށުގައި ޕޮލިސްވަމުން ދިޔުމުން ކަމަށް މުނީރު ވިދާޅުވިއެވެ. އެހެން ނަމަވެސް އޭނާގެ ނަޒަރުގައި، އެއީ، އުފެދޭ ތަނުގެ ގޮތުން އެވެލި އުފެދޭއިރު ހުންނަ ތަފާތު ކަމެއް ކަމުގައި ފާހަގަކުރެއްވިއެވެ.\nބިއްސާވެއްޔަކީ ކުރީގެ ދުވަސްތަކުގައި ގިނައިން ފުވައްމުލަކު ތުނޑީން ފެނުނު މަންޒަރެއްކަމަށް ވެއެވެ. ބިއްސާވެލި ލަނީ ތުނޑީގެ ބޮޑު ދޮންވެލިގަނޑުގެ މެދުން އަޑިވެ މޫދު ލޮނު އެހިސާބުން ތިލަމުންނެވެ. ފުވައްމުލަކު މީހުން ބިއްސާވެލި ސިފަކުރަނީ މޫދު ލޮނުގެ ސުވިމިން ޕޫލެއްގެ ގޮތުގައެވެ. ބިއްސާވެލީގެ ލޮނުގަނޑު އެކި ހިސާބުގައި ފުންމިން ތަފާތުވެފައި ވުމުން ހުރިހާ އުމުރެއްގެ މީހުންނަށް ވެސް ފެތުމަށް ބިއްސާވެލި ބޭނުންކުރެވެއެވެ. އަދި މޫދާ ޚިލާފަށް ރާޅުގެ އަސަރު ނެތުމުން ވަރަށް ހިތްގައިމުކޮށް އެ ފެންގަނޑުގައި ފަތާލެވެއެވެ.\nފަހުގެ ތާރީހެއްގައި އެންމެ ބޮޑަށް ބިއްސާވެލި ލާފައި ވަނީ 2019 ވަނަ އަހަރުގެ އޮކްޓޯބަރު މަހުގެ ތެރޭގައެވެ. މިފަހުން ދުވަހަކު ވެސް ބޮޑު ނުވާވަރަށް ތުނޑީގެ ދޮންވެލިގަނޑު އެފަހަރު ބޮޑުވެފައިވެއެވެ. އަދި ބިއްސާވެލީގެ ރީތިކަން އިތުރުވެގެން ގޮސްފައިވެއެވެ. އެއީ ކިިރުކޮޅެއް ފަދަ ހުދު ވެލިގަނޑުގެ ސަބަބުންނެވެ.\nމިގޮތަށް ލާ ބިއްސާވެލި ގިނަފަހަރާ އެހާ ގިނަ ދުވަހަކަށް ދެމިގެން ނުދެއެވެ. ދެތިން ދުވަހުގެ ތެރޭގައި ދޮންވެލިގަނޑަށް ބަދަލު އައިސް ބިއްސާވެލި ހިނދިގެން ދެއެވެ. އެހެންކަމުން ބިއްސާވެލީގެ ޚަބަރާއެކު އެ ހިތްގައިމުކަން ތަޖުރިބާކޮށްލުމަށް ފުވައްމުލަކުގެ ގިނަ ރައްޔިތުން އެ ދިމާލަށް ޖަމާވެއެވެ.\nމީގެ ދެ އަހަރު ކުރިން 2019 ވަނަ އަހަރުގެ ބީއްސާވެލި އެންމެ ފުރަތަމަ ލާފައި އޮގަސްޓް މަހުގެ 12 ވަނަ ދުވަހުއެވެ. އޯގަސްޓް މަހުގެ ބިއްސާވެލި ލީ ގިނަ އަހަރުތަކަށް ބިއްސާވެއްޔެގެ ހިލަމެއް ވެސް ނުވެ ދިއުމަށްފަހުއެވެ. ބިއްސާވެއްޔަކީ ކުރީގެ ދުވަސްތަކުގައި ގިނައިން ފުވައްމުލަކު ތުނޑީން ފެނުނު މަންޒަރެއްކަމަށް ވެއެވެ.\n"ވަގުތު" ހޭރިޔާ ޓީމުން މި އަހަރުގެ ޖެނުއަރީ މަހު އެ ތުނޑިއަށް ޒިޔާރާތްކުރި އިރު އެ ވެލިގަނޑު ވަނީ ވަރަށް ކުޑަވެފައެވެ. ނަމަވެސް އެ ހިތްގައިމުކަމަކީ ރާއްޖޭގެ އެހެން އެއްވެސް ތުނޑިއެއްގައި ނުލިބޭނެ ވަރުގެ ހިތްހަމަޖެހުމެވެ.\nދެހާސް އެގާރަ ވަނަ އަހަރު ފުވައްމުލަކުގައި އެއާޕޯޓެއް ގާއިމް ކުރުމާއި ގުޅިގެން، ފުވައްމުލަކުގެ ޗާލު ކަން ދެކިލަން، ރާއްޖެއިންނާއި ރާއްޖެއިން ބޭރުން އަންނަ މީހުން އެއް ދުވަހުން އަނެއް ދުވަހަށް އިތުރު ވަމުން ދާއިރު އެ ރަށަށް ޒިޔާރަށް ކުރާ 90 އިންސައްތަ މީހުންނަކީ ތުނޑީގެ ރީތި ހުދު ދޮންވެލި ގަނޑާއި އޮމާން ވެލިގަނޑުގައި ފައިތިލަ ބީއްސާލަން ބޭނުންވާ މީހުންނެވެ.\nއެތައް ބަޔަކު ފުވައްމުލަކު ތުނޑީގެ ޖާދުވީ ރީތިކަމުގެ ވާހަކަ ދައްކަމުން ދާއިރު، އިނގިރޭސިވިލާތުގެ ޓްރެވެލް މެގަޒިނެއް ކަމަށްވާ ވޮންޑަލަސްޓުން ހޮވި، އެޝިއާ ސަރަހައްދުގައި މީހުންނަށް ނޭނގި ހުރި، އެންމެ ހިތްގައިމު "ސިއްރު" 19 ގޮނޑުދޮށުގެ ތެރެއިން9ވަނަ އަށް, ފުވައްމުލަކު މި ހިތްގައިމު ތުނޑި ވަނީ ހިމެނިފައެވެ. މި ލިސްޓުގެ ތެރޭގައި ފުވައްމުލަކު ތުނޑި ހިމެނުމަކީ، އެރަށަށް ޒިޔާރަތް ކުރަން ބޭނުންވާ ރާއްޖެ އާއި ބޭރު މީހުން، އިތުރަށް ފުވައްމުލަކާއި މެދު ޝައުގުވެރި ކުރުވާނެ ކަމެކެވެ. މިއީ ވަޅުޖެހިފައިވާ ފުވައްމުލަކުގެ އިގްތިސޯދު ކޮޅަށް ޖެހޭނެ ކަމުގެ އުންމީދު އާވެގެން ދާނެ ކަމެކެވެ.


LIVE: Siyaasee Muvvazafun HPA Ge Usoolthakah Thabaavumeh Neh - Vaguthu\nމިއަދު ޓެސްޓް ކުރިއަދަދު އިތުރު، ފައްސި މައްޗަށް! - 41 މިނެޓް ކުރިން\nމިއަދު ރާއްޖެ އިން 184 މީހުން ފައްސިވެއްޖެ.\nފުވައްމުލައް ސިޓީން އިތުރު6މީހަކު ކޮވިޑް-19 އަށް ފައްސިވެއްޖެ\nBREAKING: Fuvahmulah City In Ithuru6Meehaku Covid Ah Fassi Vejjehttps://t.co/Eb1xCF9deG\nކޮވިޑް-10 އާ ގުޅިގެން ށ. އަތޮޅު މިލަންދޫއަށް އަރާ ފޭބުން މަނާ ކޮށްފި\nBREAKING: Milandhoo Ah Araa Feybun Manaa Kohffihttps://t.co/21KWQKSnSe\nކޮވިޑް ޖެހިގެން މަރުވާ މުސްލިމުން ވަޅުލާން ސްރީލަންކާ އިން ނިންމައިފި.\nBREAKING NEWS: Covid Jehigen Maruvaa Muslimun Valhulaan Sri Lanka In Ninmaifi https://t.co/RFkREUXiAX\nއައްޑޫސިޓީ ހުޅުމީދޫއިން އިތުރު މީހަކު ކޮވިޑް-19 އަށް ފައްސި ވެއްޖެ\nBREAKING | Addu City Hulhumeedhoo In Ithuru Meehaku Fassi Vejjehttps://t.co/DMB9F2CB0R\nBREAKING | Covid-19: Mexico In Ithuru 1,006 Meehaku Maruvejjehttps://t.co/CHu8BUmFh8\nވެރިރަށް މާލޭ ކޮވިޑް-19 ގެ ހާލަތު މިހާރު ވަނީ ކޮންޓްރޯލްއިން ނެއްޓިފައި ކަމަށް ހެލްތު މިނިސްޓަރު އަހުމަދު ނަސީމް ވިދާޅުވެއްޖެ.\nMale' Ga Covid Ge Haalathu Vanee Control In Nettifa! https://t.co/txvekcumOc\nއިއްޔެ އިރުއޮއްސި ހަޔަކުން ފެށިގެން މިއަދު ހެނދުނާ ހަމައަށް ރާއްޖެ އިން 139 މީހަކު ކޮވިޑް-19 އަށް ފައްސިވެއްޖެ.\nBREAKING: Miadhu Hedhunaa Hama Ah 139 Meehaku Covidah Fassi https://t.co/MTkyUxnKMC\nފުލުހުންގެ ތެރެއިން ދެބައިކުޅަ އެއްބައި މީހުންނަށް ވެކްސިން ދީފައިވާ ކަމަށް ފުލުހުން ވިދާޅުވެއްޖެ.\nFuluhunge Therein Dhebaikulhaehgbai Meehun Ge Gayah Vaccine Jahaifi https://t.co/VXVQmMekEz\nމާލެ އާއި ރާއްޖޭގައި ވެސް ކޮވިޑް-19 ގެ ބަލިމަޑުކަން ވަރަށް ބޮޑަށް ފެތުރިގެން އަންނަ އިރު، މާލޭގެ ހާލަތު މިހާރު އޮތީ ފުރަބަންދު ކުރާ ހާލަތެއްގައި ކަމަށް ހެލްތު މިނިސްޓަރު އަހުމަދު ނަސީމް މިއަދު ވިދާޅުވެއްޖެ.\nMale' Othy Furabandhu Kuraa Haalatheh Gai: Minister Naseemhttps://t.co/KO3ARfVI2U\nCovid Vaccine Beys Gulha Eh Medhuverikoh Dheveythoa Massakaiy Fashaifi https://t.co/nDia2XEtGV\nފެބުރުއަރީ 25, 2021 01:17\nކޮވިޑް ގިނަ ކޮއް މަދު ކުރަނީ ތިޔަ އެޗްޕީއޭއަ ކުން ސޯލިބޭގެ ވެރި ކަން ދަމަހައްޓަނީ މައިމޫނާ މި5އަހަރު މިހާލުގަ ރައްްޔިތުންތަޅުވާނީ ކިރިޔަ ކިރިޔަ ހެލިހެލި ނުވެއްޓި ެެެެެެެެެެެެެެެެެެެެެެެެެެެެެެެެެެެެެެެެެެެެެެެެ އިން ދަތެ ކޭ ސޯލިބެޔެ ކޭ ނެތްތަފާތެއް\nފެބުރުއަރީ 25, 2021 06:50\nތަބާ ނުވާނެ ތަ އެމީހުން ވިއްޔާ ގައިޑް ލައިން ހަދަނީ.\nފެބުރުއަރީ 25, 2021 07:09\nސިޔާސީމީހުންނަށް ކޮވިޑްގެ ނުރައްކަލެއް ނޯންނާނެ. އެޗް.ޕީއޭ.އިން އެގޮތަށް ނިންމާފައޮތީ. އަޖާބުވެދާނެ. ކޮބާތަ ޕަބްލިކް ހެލްތް އިންތިޒާމުކުރާ ބޮޑު މީހާ. ދެން ގިނަމީހުން ޕޮޒިޓިވްވަނީ އަންގާގޮތަށް ނޫޅޭތިއްޔޭ ކިޔާފަ ބަންދުކޮށް އާންމުންނަށް އުނދަގޫ ޖައްސަންވީނު.\nކޮވިޑް ފައްސިވާމީހުން ގިނަވަންޏާ އުފާކުރާ ބަޔަކުވެސް ތިބޭނެ. މުސާރައިގެ އިތުރުން ދުވާލަކަށް 1000ރުފިޔާ، 500ރުފިޔާ ލިބޭމީހުނަށް ރަނގަޅުވާނީ ކޮވިޑް އަބަދުވެސް އޮތިއްޔާ.\nފެބުރުއަރީ 25, 2021 09:22\nކަލޯގަޔާ " ވަގުތު " ނޫހުގެ ދުވަސް ދިޔައީ ކަން ނޭގެ. ކޮވިޑް ވ ވ ރުޅި އަންނާނެ މި ސަރުކާރާ ދިމާއަށް ތިކަހަލަގެ އެއްޗެއް ބުނީމަ، ތިހެން ތިވާހަކަ މާގިނައިން ވަގުތު މީހުން ނުކިޔައްޗޭ ކޮވިޑް މައިމޫނާ ކައިރީގަ ބުނެގެން ރާއްޖެ ގެ އިން ވެސް ނުނިކުމެވޭ ގޮތަށް ކާފިއު އިޢުލާން ކޮށް ފާނެ.


Kuru vaahaka: Kashithanmathi\nއެނދުމައްޗަށްވަނީ ބައިވަރު ފިނިފެންމާ ފިޔަ އޮއްސައިލައިފަ އެވެ. ފިޔާތޮށި ކުލައިގެ ފިޔަތަކުން އެނދުގައި ރީތި މަންޒަރެއް ކުރަހާފައިވާއިރު ބިންތު އިށީނދެލައިގެން އިނީ ވަރަށް ލަދުންނެވެ.\n"މިރޭ ވަރަށް އުފާވެއްޖެ!" ރުޝްދު ލައިގެން ހުރި ގަމީހުގެ ގޮށްތައް ނައްޓަމުން ދިޔަ އެވެ. އޭނާ ބަލަހައްޓައިގެން ހުރީ ސީދާ ބިންތުގެ މޫނަށެވެ.\n"އެ ކީއްވެ؟" ބިންތު ހީނލި އެވެ.\n"ތީ އަހަންނަށް ލިބުނު ގުދރަތުގެ އާދަޔާޚިލާފު 'އިނާޔަތެއް.' ކޮޓަރީގެ ސޯފާ މައްޗަށް ގަމީސް ދޫކޮށްލާފައި ރުޝްދު އެނދުމަތީގައި ފުރޮޅި ގަތެވެ. ވާން އުޅޭ ގޮތް ބިންތު އަށް އެނގެ އެވެ. އެހެންވެ މޫނުގައި އަތް އެޅި އެވެ. ރުޝްދު ދައްކާ ވާހަކަ އިން މާ ބޮޑަށް ލަދުގަތީ ވެސް އެހެން ވެގެނެވެ.\n"ތީ އަހަރެންގެެެ ހަޔާތުގެ އަނދިރި ރޭތަކަށް އަރައިގެން އައި ސާދަ ވިލޭޭރޭގެ ހަނދެއް!" ރުޝްދު އޭނާގެ އުނގުތެރެ އަށް ބިންތު ވެއްދި އެވެ. ބިންތުގެ ތުނިތުނި ދެ އަތްތިލަ މޫނު މަތިން ފޭކޮށްލި އެވެ. އެނދުމަތީގައިވާ ފިނިފެންމަލުގެ ފިޔަތައް ދިމަދިމާއަށް ސޮހެމުން ދިޔައިރު ރުޝްދުގެ ތުންފަތުގެ ނިޝާންތައް ބިންތުގެ މޫނަށާއި ކަނދުރާ އަށް ވެސް އޮހެމުން ދިޔަ އެވެ.\nފިނިފެންމަލުގެ ފިޔަތައް ރުޝްދުގެ އަތަށް ބޮނޑިކޮށްލާފައި ބިންތުއާ ގާތަށް ޖެހުނެވެ. ވެޑިން ޑްރެސްގެ މޭމަތީގައިވާ ޓައީ ލުއި ގޮތަކަށް މޮހެލި އެވެ.\n"ކިހާ ރީތި!" ފިނިފެންމާ ފިޔަތައް ބިންތުގެ މޭ މައްޗަށް ރުޝްދު އޮއްސަމުން ދިޔައިރު ބިންތުގެ ހަށިގަނޑު ވާންވަމުން ސީދާވަމުން ދިޔަ އެވެ. ރަތްކުލައިގެ ދެ ތުންފަތް ހުޅުވިގެން ދިޔަ އެވެ.\n"އައި ލަވް ޔޫ!" ބިންތުގެ ހަށިގަނޑުން ދުވި މީރު ވަހަކުން މަސްތުވަމުން ދިޔަ ރުޝްދުގެ އަތް ހަރަކާތް ކުރި އެވެ. ބިންތުގެ ވެޑިން ޑްރެސްގެ "ސިއްރު ޒިބު" ކެހެމުން ދިޔަ އަޑު އިވުނެވެ.\n"ނޫން!" ބިންތު ތެޅިގަތެވެ. ބޮޑެތި ބާލީސްތަކުގެ ދަށަށް ވަދެ ފިލި އެވެ.\nބިންތު ލަދުން އުޅޭތީ ރުޝްދު ބޮޑާހޭކި އެވެ. މަރުވީ ކަމަށް ހެދުނެވެ. ބިންތު ދެރަވި އެވެ. "ދެން... ނޫން!" ރުޝްދު ގައިމައްޗަށް އަރާ ކޮއްޓަން ފެށި އެވެ. ރުޝްދު ފުންމައިގެން ތެދުވެ އޮޅުލައިގަތެވެ. ބިންތުއާއެކު މުޅި އެނދު ރޫ ގުޅައަކަށް ހަދާލި އެވެ. ދެ މީހުންވަރު ބަލި ވެއްޖެ އެވެ.\n"ރުޝް!" ނޭވާ އަވަސްވެފައިވާ ބިންތު ތެދުވެ ރުޝްދުގެ ކޮނޑުގައި ބޯ އަޅައިލި އެވެ.\n"އުމމް!" ރުޝްދު މަޑުމަޑުން ބިންތުގެ ބުރަކަށީގައި ފިރުމައިދޭން ފެށި އެވެ.\n"ބިރުގަންނަނީ!" ރުޝްދުގެ ކަރުގައި ވަރަށް ބާރަށް ބިންތު ބައްދާލި އެވެ. ނޭވާގެ ހޫނުކަން ކަރުދޮށަށް ފޯރާވަރަށް މޫނު ގާތްކޮށް، ލޯ މަރާލި އެވެ. އިހުތިޔާރާ ނުލައި އިހަށްވުރެ ބޮޑަށް ރުޝްދުގެ ހިމާޔަތަށް ވަދެވުނެވެ. މޭ މައްޗަށް ބިންތު ލެނބެމުންދާ ވަރަކަށް ރުޝްދުގެ ޖަޒުބާތީ ހިއްސުގެ ތެޅުން އަވަސްވަމުންދިޔަ އެވެ.\n"ރުޝް އަހަރެން ބިރުގަންނަނީ!" މަޑުމަޑުން ގޮސް ބިންތުގެ މޫނު ރުޝްދުގެ ކޮނޑުމަތިން ފުރަގަހަށް އެލުނެވެ. ކަރާކަރުމަހާލުމެއްގެ ތެރެއިން ރުޝްދުގެ މޫނު ވެސް ބިންތުގެ ކޮނޑުމަތިން ގެންގޮސް ބުރަކަށި މަތީގައި ބާއްވާލި އެވެ.\nރުޝްދުގެ ކޮނޑު މައްޗަށް ފެންތިއްކެއް ޖަހަމުންދާތާ އިރުކޮޅެއް ވެއްޖެ އެވެ. އެ ފެންތިކިތަކުން އޭނާ ފޯވަމުންދާކަން ވެސް އެނގިއްޖެ އެވެ. ރުޝްދު ލޯ މަރާލި އެވެ.\nލޯ ހުޅުވަބަލަ. ތި އިނީ ލޯމަރައިގެންނު؟" ލޯ މަރައިގެން އިނުމުން ބިންތުގެ ކޮލުގައި ކޮއްޓާލާފައި ރުޝްދު ބުންޏެވެ.\nކައިވެނީގެ ޕާޓީން ނިމިގެން ގެއަށް ދިޔަ މަގުމަތީގައި ޕޯޓްރެއިޓް ގެލަރީގެ ވެޑިން ޕޯޓްރެއިޓް ސުޓޫޑިއޯގެ ތެރޭގައި ބޭއްވި ފޮޓޯ ސެޝަންގައި ބިންތު އަށް އިނދެވުނު ގޮތުން ރުޝްދު އިނީ ކުޑަކޮށް ނުރުހިފަ އެވެ.\n"އަޅެ، މަށަށް އިނދެވުނީ ލޯ މަރައިގެންތަ؟ ރުޝްދު ހިތްހަމަ ނުޖެހިފައި ހުރުމުން ބިންތު ދެރަވި އެވެ. އެކަމަކު އެ ހިޔާލުގައި ދުރަށް ދެވުނީ އޭނާގެ އިހުތިޔާރަކު ނޫނެވެ. ބިންތު ލަދުގަތެވެ. ކުރިމަތީގައި ހުރި ކެމެރާމަން ހެވިފައި ބަލަން ހުރުމުންނެވެ.\n"ރުޝް...ސޮރީ!" ރުޝްދުގެ މޫނަށް ބަލައިލާފައި ސްޓޫޑިއޯގެ އެއް ބިތް ފުރެންދެން ހުރި ބޮޑު ޕޯސްޓަރަށް ބިންތުގެ ކަޅި ގެންދިޔަ އެވެ. އެއީ ވަރަށް ގުޅޭ ޕޯސްޓަރެކެވެ. ފިނިފެންމަލުގެ ފިޔަތައް އޮއްސާލާފައިވާ ހުދުކުލައިގެ އެނެދެކެވެ. ވެޑިންޑްރެސްގައި އަންހެން ކުއްޖާ އިނީ އެނދުގައި ޖައްސާލައިގެނެވެ. ގާތުގައި ފިރިހެނަކު ހުއްޓެވެ. ކޯޓު ބާލާށެވެ. މަންޒަރާ ގުޅޭ ގޮތަށް މަތީގައި ފިޔާތޮށި އަކުރަކުން "ޖަސްޓް މެރިޑް" ޖަހާފައި ވެއެވެ.\nއެ ހިޔާލުގެ ތެރެއަށް އަހަރެން ގެންދިޔައީ ތިހިރަ ޕޯސްޓަރު! ބިންތުގެ ހިތަށް އެރި އެވެ.\n"އަހަންނަށް އިނދެވުނީ ޕޯސްޓަރާ ދިމާ އަށް ބަލައިގެން ދޯ؟" ތެޅިގެންފައި ބިންތު ބުނެލި އެވެ.\n"އޯކޭ، އަލުން... ރެޑީ ސްމައިލް!" ޖަވާބުގައި އެއްޗެއް ބުނާނެ ފުރުސަތު ރުޝްދު އަށް ނުލިބެނީސް ކެމެރާމަން ދެ ވަނަ ފަހަރަށް ފޮޓޯ ނަގަން ތައްޔާރުވި އެވެ. ޕޯޒް ކުރަންވީ ގޮތް ކިޔައިދޭން ފެށި އެވެ.\nކެމެރާމަން ބުނި ގޮތަށް ރުޝްދުގެ އެއްފައި މަތީގައި އިށީނދެ ކޮނޑު މައްޗަށް ބިންތު ބޯ އަރިކޮށްލި އެވެ. ޖަވާހިރު ވިދަވިދާ އިން އަނގޮޓި ފެންނާނެހެން ރުޝްދުގެ އަތް މަތީ ކަނާތް ބާއްވާލި އެވެ.\n"މިއޮތީ!" ބިންތުގެ އަތުގައި ހިފާލާފައި ރުޝްދު އެއްޗެއް ބުނަން އުޅެނިކޮށް އަންހެން ކުއްޖަކު ޕާޓީގެ ފޮޓޯޓަކުގެ ބޮޑު އަލްބަމާއި ސްޓޫޑިއޯގައި ނެގި ޕޯޓްރެއިޓްގެ ފޮޓޯ ލޯގަނޑު ދިއްކޮށްލި އެވެ.\n"ޝުކުރިއްޔާ!" ފޮޓޯ ލޯގަނޑާއި އަލްބަމުގައި ހިފަމުން ބިންތު ބުނެލި އެވެ.\nކާރުގައި ގެއަށް ދިޔައިރު އަލްބަމާއި ފޮޓޯ ލޯގަނޑު އޮތީ ބިންތުގެ އަތުގަ އެވެ. ގެންގުޅުނީ ވަރަށް ލޯބިންނެވެ. ހިތާ އެންމެ ކައިރިވާނެެހެން މޭގައި ޖައްސާލައިގެންނެވެ.\n"ގެ އަށް ގޮއްސަ މިރޭ ކީއްކުރާނީ؟" ކާރު ދުއްވަމުން ދިޔަ ރުޝްދުގެ އަތުގައި ބިންތު މަޑުމަޑުން ހިފާލި އެވެ. ބައިގަޑިއިރު ކުރިން އޭނާއަށް ފެނުނު ހިޔާލީ ހުވަފެން ހަނދާނަށް އައުމުން ޖެހިލުންވި އެވެ.\n"ފުރަތަމަ ކޮޓަރީތެރޭ އުފަލުގައި އުދުހޭނީ، ދެން އެނދުމަތީގައި ފީނާނީ، ވަރު ބަލިވީމަ އަހަރެންގެ މޭމަތީގައި ބިންތި ނިންދަވާނީ!" ރުޝްދު ސަމާސާ ކޮށްލި އެވެ. އާ ކައިވެންޏާ އެކު އަރާމް ތަންމައްޗަކުން ލިބޭނެ މީރު ކަމަކަށްޓަކައި ފަހުރުވެރިވެފައިވާ ކަހަލަ އެވެ. އެކަމަކު ރުޝްދުގެ ކޮނޑުގައި ބޯ ޖައްސާލައިގެން އޮތް ބިންތު އޮތީ ހިމޭނުންނެވެ.\nމިރޭ އަހަރެން ކުރަން ޖެހޭނީ ތަފާތު ތަޖުރިބާއެއް! މިރޭ، ރުޝްދު އަހަރެން ނިދިޔަ ދޭނެބާ! ބިންތުގެ ހިތަށް އެރި އެވެ. ބާރެއް ނުފޯރާ ލޯބީގެ އޮއިވަރެއް ތެރޭގައި އޭނާގެ ހަށިގަނޑު ބެހިގެންދާނެ ގޮތް ހިތަށް ގެނެވޭ ވަރުން ކަންބޮޑުވެފައި ވިޔަސް އެކަން ފޮރުވަން ބިންތު ހީލި އެވެ.\nގެއަށް އާދެވިއްޖެ އެވެ؛ ކޮޓަރިއަށް ވަނުމާއެކު ބިންތު ބިރުގަންނަން ފެށި އެވެ. ވާނެ ގޮތަކާއި މެދު އެވެ. ދުވަހަކު ވެސް ނުވާ އާ ގޮތެއް ވާނެ ކަން ޔަގީނެވެ.\n"ހިނގާ ފޮޓޯތައް ބަލަން،" ވަގުތު ނަގާލުމުގެ ނިޔަތް ގަނެގެން ބިންތު އެނދުގައި ޖައްސާލި އެވެ.\n"ފުރަތަމަ ފޮޓޯ ލޯގަނޑު ހަރުކޮށްލަމާ!" ލައިގެން ހުރި ކޯޓު ބާލައި އަލަމާރީގައި އަޅުވާލަމުން ރުޝްދު ބުންޏެވެ. ބިންތު އަށް ވަގުތުކޮޅެއް ލިބުނެވެ. އެހެންވެ ހިތުން ރުހުމުން ފޮޓޯ ލޯގަނޑު ދިއްކޮށްލި އެވެ.\n"އަން، ކޮންތާކު ހަރުކުރާނީ؟"\nރުޝުދު ފޮޓޯ ލޯގަނޑު ކިހިލީ ޖަހައިލި އެވެ. އަލަމާރީގެ ޑްރޯވާ ތެރެއިން މޮހޮރެއް ހޯދައިގެން ތެދުވި ވަގުތު ސިއްސައިގެން ދިޔަ އެވެ. ބިންތު ހުރީ އޭނާ އަރައިގެން ހުރި ހައިހީލް ފައިވާނުގެ އެއްކިބަ އަތަށް ނަގައިގެންނެވެ. ރުޝްދު އެނބުރިލި ވަގުތު ފައިވާނުގެ ކަށި އޭނާގެ ލޮލަށް ނުހެރުނީ ނަސީބަކުންނެވެ.\n"ތީ ކޯންޗެއް... ތި އުޅެނީ ކީއްކުރަން؟"\n"މޮހޮރު ޖަހާނެ އެއްޗެއް ވެސް ބޭނުންވާނެއެއްނު!" ބިންތު ބުންޏެވެ.\n"ހާދަ މޮޅޭ!" ރުޝްދު ގާތަށް އައީ ހިންޏެވެ. މޮހޮރު އަނގައިގެ ތެރެއަށް ލައިގެން އެނދު މައްޗަށް އެރި އެވެ. ބޮޑު އެނދުގެ ބޯލާ ކޮޅާ ދިމާ ފާރުގައި މޮހޮރު ޖައްސާފައި ފައިވާނުން ތަޅަން ފެށި އެވެ.\n"އައްދިއްޔޯ... އަތުގަ އެ ޖެހުނީ،" މޮހޮރު ދިޔައީ ބުރައިގެނެވެ. ދެ ވަނަ ފަހަރު މަސައްކަތް ކޮށްގެން ރުޝްދު މޮހޮރު ޖަހައި، ފޮޓޯ ލޯގަނޑު އަޅުވައިލި އެވެ.\n"ރީތިތަ... މިތަން ކަމުދޭތަ؟"\n"ކަމަކު ނުދޭ. އެނދުގައި ތިބޭއިރު ނުއެއް ފެންނާނެ."\n"ތި ވާހަކަ ބުނަން ތީނީ ހަރުކޮށް ނިމެންދެންތަ... ވަރިހަމަ ދެން އެހެންތާކަށް ބަދަލެއް ނުކުރެވޭނެ،" ރުޝްދު ފަރުވާ ކުޑަކޮށްލި އެވެ. ފޮޓޯ މެދަށް ޖައްސާލައި ރީތިކޮށްލި އެވެ.\n"ތިތާ ހަރުކުރަން، ރުޝްދު އަހަރެން ގާތުގައި އެހިންތަ... ތިތާ ތިބައިންދަންޏާ ފޮޓޯއިން އަހަރެން ކަނޑާލާ. މަށެއް ބޭނުމެއް ނޫން އެނދުގައި އޮންނައިރު ނުފެންނަ ގޮތަށް ބައިންދާކަށެއް،" ބިންތުވެސް ނުރުހިފައި ޖަވާބު ދިނެވެ.\n"ދެން ބިންތު ހިތްހަމަ ޖެހޭ ތާކު ހަރުކުރަންވީނު... މީ މަށަށް ކަމުދާތަން." މޮހޮރުން ލޯގަނޑު ނައްޓާލުމަށް ފަހު ރުޝް، އެނދުމައްޗަށް ލޯގަނޑު އެއްލި އެވެ. ފައިވާން ކިބައިން ތަޅައިގަތްގަތީނުން މޮހޮރުވެސް ނައްޓާލި އެވެ. ފާރު، ހަރުކަމުން މޮހޮރު ވަދެފައި ހުރީ ވަރަށް ކުޑަ ތަންކޮޅަކަށެވެ.\n"ގެނޭ ތި މޮހޮރު... އަހަރެން ހަރުކޮށްފާނަން... މިތާ ހަރުކުރާނީ،" ބިންތު ލޯގަނޑު ހިފައިގެން ގޮސް ކޮޓަރީގެ ސޯފާ މައްޗަށް އަރާ އެ ދިމާލުގައި ލޯގަނޑު ޖައްސާލި އެވެ.\n"ތިތާ ތި ހަރުކުރަނީ ކާކަށް ދައްކަން."\n"އެހެންވީއިރު، މިތާ ހަރުކުރާނީ!" އަނެއްކާ ފާހާނާ ދޮރުގެ މަތީގައި ޖެއްސި އެވެ.\nބިންތު ގަންނަ ގަނޑު ބަލަހައްޓައިގެން ރުޝްދު އަކަށް ނުހުރެވުނެވެ. ފޯރި އަރަމުން ގޮސް ކުޅިވަރު ފެށުނެވެ. ބާރަށް ހިނގައިގަތެވެ. ވިއަރި އަރައިގަތެވެ.\n"ބިންތު ރުޅިއަޔަސް ހެޔޮ، ލޯގަނޑު ބައިންދާނީ އަހަރެން ބޭނުންތަނެއްގައި. މީ އަހަރެންގެ ގެ. އަހަރެން ބޭނުން ތަނެއްގައި ލޯގަނޑު އިންނާނީ،" ރުޝްދު ލޯގަނޑު އަތުލާން އުޅުނެވެ. ބިންތު އުޅުނީ ނުދޭށެވެ. އެ ވަގުތު ރާސްލާފައި އެއްޗެއް އިރައިގެން ދިޔަ އަޑު އިވުމުން ދެ މީހުން އެކުގައި ސިހުނެވެ. ބަލައިލިއިރު ބިންތު ލައިގެން ހުރި ވެޑިން ޑްރެސް ފާހާނާގެ ތަޅުގެ އަތްގަނޑުގައި ހުރީ އަޅައިގެންފަ އެވެ. އަރިކަށިން ފެށިގެން ތިރިއަށް ފޫޓެއްހާ ތަން ވަނީ އިރައިގެން ގޮސްފަ އެވެ.\n"ކޮބާ ރީތި ވެއްޖެއެއްނު!" ފުރަތަމަ ރުޝްދުއަށް ހީގަނެވުނީ އެވެ.\n"އުން... މަށަށް ވަރިހަމަ ރުޝް މި ދިރުވާލިއަސް... އެކަމަކު ފޮޓޯގަނޑުގައި އަހަރެން އިންބައި ކަފާލާފައި ގެނޭ. އެ ގެންގޮސްފާނަން އަހަރެންގެ ގެއަށް،" ބިންތުގެ ރުޅި ގަދަވި އެވެ.\n"ބުނަން... ނުވާނެ ކަފާލައިގެނެއް... އެހެންވިއްޔާ މަަށަށް ވެސް އެނގޭނެ ކުރާނެ ކަންތައް،" ދެ މީހުނަށްވެސް ދައުވާ ކުރެވުނީ އެ މީހެއްގެ ގޮތް ކުރިއަށް ނެރުމަށެވެ.\n"ހެވޭ... އަދި މަގޭ ފައިވާން ވެސް ހަލާކު ކޮށްލައިފިޔޭ... ދެން ނުދޭނަން މިއެއް،"\n"އޭ... ބލއއނ... މަގޭ އަތަށް މޮހޮރޭ އެވަނީ!" ރުޝްދުގާތަށް ވަރަށް ރުޅި އައެވެ. ތަދުވި އިނގިލި ތަޅުވައިގެންފައި އަނގައިގެ ތެރެއަށް ކޮއްޕަމުން ދުއްވައިގަތެވެ. ފޮޓޯ ލޯގަނޑު އެނދުމައްޗަށް އެއްލައިލި އެވެ. އެ ދިއަގޮތަށް ގޮސް ބިންތުގެ ހެދުމުގެ ބަދަނުން ތިރިއަށް އިރާލި އެވެ. މި ފަހަރު އަނެއް ފަރާތުންނެވެ. ބިންތުވެސް މަޑަކުން ނުހުރެ އެވެ. ރުޝްދުގެ މޭމަތީ ނިޔަފަތި އަޅުވައި ދަމައިގަތެވެ. ބާލީސްތައް އުކަން ފެށި އެވެ. އެނދުގެ ބެޑްޝީޓް ދަމައިގަތެވެ. ޑްރެސިން ޓޭބަލް ހާވައިގަތެވެ. "ގޯޝް" މަރުކާގެ ކްރީމް ފުޅީގެ މެދުގައި ހިފާ ފިތާލި ފިތާލީނުން ތަޅުން މައްޗަށް ހުސްކޮށްލި އެވެ.\n"މިއޮތީ ގެއެއް ލިބިފައި... މި ގޭގައި މަގޭ ފޮޓޯގަނޑެއްވެސް ބައިންދައިގެން ނުވާނެ،" ކިޔޭ ނުކިޔޭވެސް ބިންތުއަށް ނޭނގެ އެވެ. ރުޅި ގަދަކަމުން ރޫރޫލަ އެވެ. އެންމެ ފަހުން ޑްރެސިން ޓޭބަލް މަތީގައި އޮތް ފޮޓޯ އަލްބަމްވެސް ފާހާނާއާ ދިމާއަށް ހޫރާލި އެވެ.\n"ބިންތޫ... މީ ދެން ހަމަ ތިހާ ރުޅި އަންނަންވީ ކަމެއްތަ... އަން ބިންތު ބޭނުން ގޮތެއް މިއަށް ހަދާ... މަށަށް ވަރިހަމަ ފާހާނާގައި ހަރުކުރިޔަސް ބާލީސް ދޮށަށް ލިޔަސް،" މަންޒަރު ބަދަލުވާން ފެށުމުން ރުޝްދު ގޮތް ދޫކުރަން ބޭނުންވި އެވެ.\n"މަށެއް ބޭނުމެއް ނޫން ތިއެއް. ބުނެފީމެއްނު ފޮޓޯގަނޑުން އަހަރެންގެ ބައި ކަފާލާށޭ،" ރުޝްދު ފޮޓޯގަނޑު ދިއްކޮށްގެން ހުއްޓާ ބިންތު ޖަހައިގަތެވެ. އޭނާ އުޅުނީ ފޮޓޯ ލޯގަނޑު ރޫޅާލައި ފޮޓޯގަނޑު ދެފަޅި ކޮށްލާށެވެ. ގޮތްދޫކުރަން ބޭނުންވި ރުޝްދުއަކަށް އެ ގޮތް ކަމަކު ނުދިޔަ އެވެ. އެހެންވެ އަނެއްކާވެސް އަންނަން ޖެހުނީ ރުޅި އެވެ.\n"މަށަށް ވެސް ހެޔޮ ދެން ކޮންމެ ގޮތެއް ވިޔަސް... ގެނޭ ތި."\nދެ މީހުން އޮޅުލައިގަތެވެ. ފޮޓޯ ލޯގަނޑާއެކު ދެ މީހުން ވެއްޓިއްޖެ އެވެ. ކްރީމްތައް މަތިން ކައްސާލައިގެން ގޮސް ރުޝްދުގެ ބޯ ޖެހުނީ އެނދު ފަޑީގަ އެވެ. ވީ ތަދުން ބޮލުގައި އަތް އެޅުނެވެ.\n"އައްދިއްޔޯ" ކުއްލިއަކަށް ބިންތު ރުޝްދުގެ ގައިގައި ދަތް އެޅި އެވެ. ތަދުގެ މައްޗަށް ވެރިވީ އަދި މާގަދަ ވޭނެކެވެ. ރުޝްދު ހަޅޭއްލަވައިގަތެވެ. އަތް ހޫރާލާފައި ބިންތު ކޮއްޕާލި އެވެ. ބިންތު ދިޔަލެއް ބާރުކަމުން އަތުން ދޫވި ފޮޓޯ ލޯގަނޑު ބުރައިގެން ގޮސް ތަޅުމުގައި ޖެހުނެވެ. ފެނުނީ އެކަށް ކުދިކުދިވެފައި އޮއްވަ އެވެ.\n"ކޮބާ ރީތި ވެއްޖެ، އެ ދިއައީ ތަޅައިގެން!" ރޮވޭގޮތްވެފައި ހުރި ބިންތު އަށް ބުނެވުނެވެ.\n"ދެން ރޯނެ ކަމެއް ނެތޭ... އެކަން އެ ނިމުނީނު. ހުރިހާ ސަކަރާތެއް ތިގަތީ އެހެން ނުވެގެނެއްނު،" އަރައިގެންފައި ހުރި ރުޅީގައި ރުޝްދު ބިންތުއާ ދިމާއަށް ފައި ހޫރާލި އެވެ. ޖެހުނުނަމަ ބިންތުއަށް ވަރެއްވީސްކަން ގައިމެވެ. ނުޖެހުނީ ނަސީބަކުންނެވެ. ރުޝްދު ހިމޭނެއް ނުވި އެވެ. ބިއްލޫރިތަކުގެ ތެރޭގައި އޮތް ފޮޓޯގަނޑު ނަގައި ދެ ފަޅިއަށް އިރާލާފައި ބިންތުގެ ބައި ދުރަށް ހޫރާލި އެވެ. ދުރަށް ގޮސް ސޯފާގެ ތެރެއަށް ވެއްޓިގަތެވެ.\nގަޑި ދިޔަ ގޮތް އެކަކަށް ވެސް ނޭނގެ އެވެ. ކަންވީ ގޮތުން ދެ މީހުންވެސް ދެރަވެފައިވާ ކަހަލަ އަސަރެއް މޫނުން ފާޅުވެ އެވެ. އެކަމަކު އަމިއްލަ ގޮތުގައި ހިފަހައްޓައިގެން ތިބީ އެވެ. ބޮޑާ ހާކައިގެނެވެ. ފޮޓޯ ލޯގަނޑާހެދި އުފަންވި ސަކަރާތްގަނޑު ހިނދެމުން ހިމޭންވަމުން ދިޔައިރު ބިންތު އިނީ ނިޔަފަތި ކާލަކާލަ އެވެ. ނިދި އައިސްފި އެވެ. ތާއްޔާ ޖެހެން ފެށި އެވެ. އެންމެ ފަހުން، ތަރުތީބެއް ނެތް އެނދުމަތީގައި ހުރަހަށް ޖެހުނު ގޮތަކަށް ނިދައިފި އެވެ. ނިތް ކުރީގައި އަތް ބާއްވައިގެން ސޯފާއަށް ވެއްޓިގަނެގެން އޮތް ރުޝްދުއަށް ވީ ގޮތެއް ނޭނގުނެވެ. މަޑު ރާގަކަށް ގުގުރި ދަމަން ފެށި އެވެ. ދެ މީހުން އެދޭ ގޮތަށް ނޫނީ އެއްވެސް ކަމެއް ވިޔަ ނުދޭން ކުރި އުއްމީދުގެ ނަތީޖާ ކައިވެނީގެ ފުރަތަމަ ރޭ ވެސް ޖެހުނީ ދިމާ އިދިކޮޅަށެވެ. އެންމެ ފަހުން ނިދުނީ އެވެ. ކަށި ތަންމައްޗެއްގަ އެވެ. އަރާމެއް މީރު ކަމެއް ނުލިބުނެވެ. ކޮންމެވެސް އެކަކު ބިއްލޫރިތައް ސާފުކޮށް ކުނިވަށިގަނޑަށް އަޅައިލާއިރު އެކަން އިހުސާސް ވާނެ އެވެ. (ނިމުނީ)


Minister Fayyaz French Ambassador Aaeku Mashvaraa Koffi - Vaguthu\nރާއްޖޭގެ އިކޮނޮމިކް މިނިސްޓަރު ފައްޔާޒު އިސްމާއީލް ރާއްޖެ އާއި ސްރީލަންކާއަށް ކަނޑައަޅުއްވާފައިވާ ފްރާންސްގެ އެމްބެސެޑަރު އެރިކް ލަވާތޫ އާއި އިކްނޮމިކް ކައުންސިކާ ހާވޭ ސާނެއްލީ އާއި ބައްދަލު ކުރައްވައި މަޝްވަރާކޮށްފިއެވެ.\nފައްޔާޒާއެކު އެ ދެ ބޭފުޅުން މަޝްވަރާ ކޮއްފައިވަނީ ވިޔަފާރި އާއި އިގްތިސޯދީ ތަރައްގީގައި ދެ ގައުމުން އެކުގައި މަސައްކަތް ކުރެވިދާނެ ދާއިރާތަކާ ގުޅޭ ގޮތުންނާއި ވިޔަފާރީގެ ގާތް ގުޅުމާ ބެހޭ ގޮތުންނެވެ.\nThe French Ambassador to Maldives and Sri Lanka, His Excellency Eric Lavertu, Economic Councellor Herve' Sarnelli, met with Minister of Economic Development Honorable Fayyaz Ismail and discussed on areas of closer economic and developmental cooperation between the countries. pic.twitter.com/CUATULkKEZ\n— Economy & Trade (@EconDevMv) May 14, 2019\nމި ބައްދަލުވުމުގެ އިތުރުން އިއްޔެ ވެސް ވިޔަފާރީގެ ދާއިރާގައި ރާއްޖެއަށް ދިމާވާ ދަތިތަކުގައި އެހީތެރީކަން ފޯރުކޮށްދޭން ޗައިނާ އޮފިޝަލުންނާ އިއްޔެ މިނިސްޓަރު ފައްޔާޒު ބައްދަލު ކުރެއްވިއެވެ.\nއެ ބައްދަލުވުމުގައި ރާއްޖެ އާއި ޗައިނާއިން ސޮއިކޮށްފައިވަނީ ވިޔަފާރީގައި ހިމެނޭ ދާއިރާތަކުގެ އެކްސްޕާޓުންނާއެކު ރާއްޖެއަށް މަސައްކަތް ކުރެވޭނެ އެއްބަސްވުމެއްގައެވެ. އޭގެ ފަހުން ފައްޔާޒު ވިދާޅުވެފައިވަނީ އެ އެއްބަސްވުމާއެކު ރާއްޖޭގެ ފަންނީ ދާއިރާތަކަށް ވެސް ޗައިނާގެ އެހީތެރިކަން ލިބޭނެ ކަމަށާއި ރާއްޖޭގެ ވިޔަފާރި ފުޅާ ކުރުމުގައި ޗައިނާ ފަދަ ބޮޑު ގައުމެއްގެ ތަޖުރިބާ މުހިންމު ކަމަށެވެ.\nގުޅީފަޅުގައި 40،000 ބިދޭސީންނަށް އަމާޒުކޮށްގެން "ވޯކާޒް ވިލެޖެއް"\nކޮވިޑް-19: ވަޒީފާއިން ވަކިކުރި ފަރާތްތަކަށް މަހަކު 5000 ރުފިޔާ ދެނީ\nޕިޗޯރީން ފޮނުވާލިހެން ބިދޭސީންނެއް ނުފޮނުވޭނެ: ފައްޔާޒް


Hulhumale gai Clinic imaaratheh alhaane faraatheh hoadhan HDC in...\nހުޅުމާލޭގައި ކްލިނިކްތަކަށް ހާއްސަ އިމާރާތެއް\nހުޅުމާލޭގައި ކްލިނިކް އިމާރާތެއް އަޅާނެ ފަރާތެއް ހޯދަން އެޗްޑީސީން އިއުލާންކޮށްފި\nމި އިމާރާތް ޑިޒައިންކޮށް، އިމަރާތްކޮށް އަދި މެނޭޖް ކުރަން ޖެހެނީ ބިޑް ކާމިޔާބުކުރާ ފަރާތުން\nއިމާރާތް އަޅަން ހަމަޖެހިފައި ވަނީ 7,760.77 އަކަ ފޫޓުގެ ސަރަހައްދެއްގައި\nމި އަޅާ ކްލިނިކް ވެގެންދާނީ އެއްކްލިނިކް އެއްގެ ދަށުން އެތައް ހިދުމަތެއް ލިބިގެން ދާނޭ ކްލިނިކް އަކަށް\nކ. މާލެ | 8 ނޮވެންބަރ 2020 | އާދީއްތަ 14:19 | 3,229\nއިމާރާތެއް އަޅާނެ ފަރާތެއް ހޯދުމަށް އެޗްޑީސީއިން އިއުލާން ކޮށްފި - ރާއްޖެއެމްވީ\nހުޅުމާލޭގައި ކްލިނިކް އިމާރާތެއް އަޅާނެ ފަރާތެއް ހޯދުމަށް ހައުސިން ޑިވަލޮޕްމެންޓް ކޯޕްރޭޝަން (އެޗްޑީސީ) އިން އިއުލާންކޮށްފިއެވެ.\nއާދިއްތަ ދުވަހު އެޗްޑީސީން ކޮއްފައިވާ އިއުލާނުގައި ބުނެފައި ވަނީ މި ކްލިނިކްގެ ބިޑަށް ހޮވޭ ފަރާތަކުން ކްލިނިކްގެ ޑިޒައިން ކުރުމާއި ކޮންސްޓްރަކްޝަންގެ ހުރިހާ ކަމެއްގެ އިތުރުން ލީސް މުއްދަތުގައި އިމާރާތުގެ މެނޭޖްމެންޓްގެ ހުރިހާ ކަމެއް ބަލަހައްޓަން ޖެހެއެވެ. މި އިމާރާތް އަޅަން ހަމަޖެހިފައި ވަނީ 7,760.77 އަކަ ފޫޓުގެ ސަރަހައްދެއްގައި ކަމަށް އެޗްޑީސީން ބުނެފައިވެއެވެ.\nހުޅުމާލޭގެ އާބާދީ ދުވަހެއް ދުވަހަކަށް އިތުރުވަމުން އަންނައިރު މިފަދަ ކްލިނިކެއް ގާއިމު ކުރުމަކީ މުހިންމު ކަމެއް ކަމަށާއި މި އަޅާ ކްލިނިކް ވެގެންދާނީ އެއް ފުރާޅެއްގެ ދަށުން އެތައް ހިދުމަތެއް ލިބިގެން ދާނޭ ކްލިނިކްއަކަށް ކަމަށް އެޗްޑީސީއިން ބުނެފައިވެއެވެ.\nމި ބިޑުގައި ބައިވެރިވުމަށް އެދި ހުށައެޅުމުގެ އެންމެ ފަހުގެ ތާރީހަކީ6ޑިސެމްބަރެވެ. އިތުރު މައުލޫމާތު ހޯދުމަށްwww.hdc.com.mvއަދި މި ބިޑަށް ހުށައެޅުމަށް ފޯމް ޑައުންލޯޑް ކުރެވެން ހުންނާނީproperties.com.mvއިންނެވެ.


10 dhuvas therey 24,000 fathuruverin Saudi Arabia ah ziyaarai koffi - vNews.mv\nސައުދީ އަރަބިއްޔާއަށް މިހާރުވެސް ޒިޔާރަތްކުރާ ފަރާތްތަކުގެ މެދުގައި މަގްބޫލް ޕޮއިންޓެއް:\nދިހަދުވަސް ތެރޭ 24،000 ފަތުރުވެރިން ސައުދީ އަރަބިއްޔާއަށް ޒިޔާރަތްކޮށްފި\nސައިފް އަޒްހަރު 08 October 2019, 19:39\nސައުދީ އަރަބިއްޔާ ފުރަތަމަ ފަހަރަށް ފަތުރުވެރިކަމަށް ހުޅުވާލުމާއެކު ފުރަތަމަ ދިހަދުވަސްތެރޭ 24،000 ފަތުރުވެރިން އެގައުމަށް ޒިޔާރަތް ކޮށްފިއެވެ.\nފަތުރުވެރިން ސައުދީ އަރަބިއްޔާއަށް ޒިޔާރަތް ކުރުމަށް އެގައުމުން ވިސާ ދޫކުރަންފެށީ މިދިޔަ ސެޕްޓެމްބަރުމަހުގެ 27 ވަނަ ދުވަހުއެވެ.\nމިއީ، މިވީހާތައް ޒަމާނުގައި ތެލުގެ މައްޗަށް ބަރޯސާވެފައި އޮތް ސައުދީ އަރަބިއްޔާގެ އިގްތިސާދު އެހެން ސިނާއަތްތަކަށް ހުޅުވާލުމަށް އެގައުމުން ފަށާފައިވާ މަސައްކަތުގެ ދަށުން އެޅި ފިޔަވަޅެކެވެ. މިއީ، ސައުދީ އަރަބިއްޔާގެ ނުފޫޒުގަދަ ވަލީއަހުދު މުހަންމަދު ބިން ސަލްމާން އެކަށައަޅުއްވާފައިވާ 2030 ގެ ތަސައްވުރުގެ ބައެކެވެ.\n"ފަތުރުވެރިންނަށް ވިސާ ދޫކުރަންފެށިފަހުން ފުރަތަމަ ދިހަދުވަހުގެ ތެރޭގައި ސައުވީސްހާސް ފަތުރުވެރިން ސައުދީ އަރަބިއްޔާއަށް އެތެރެވެއްޖެ" ސައުދީ ޚާރިޖިއްޔާއާ ހަވާލާދީ އެގައުމުގެ ރަސްމީ ޓީވީން މިއަދު ބުނެފައިވެއެވެ.\nސެޕްޓެމްބަރު 27 އާއި ހަމައަށް ސައުދީ އަރަބިއްޔާއިން ވިސާ ދޫކުރަމުންދިޔައީ، ހައްޖުގެ އަޅުކަމަށާއި، އުމުރާގެ އަޅުކަމަށް ޒިޔާރަތްކުރާ މުސްލިމުންނަށާއި، ބޭރުގެ މަސައްކަތްތެރިންގެ އިތުރުން، މިފަހުން ކުޅިވަރާއި ޘަގާފީ އެކިއެކި ހަރާތްތަކަށް ބޭރުން އަންނަ މީހުންނަށް އެކަންޏެވެ.\nމީގެކުރިން ސައުދީ އަރަބިއްޔާ އޮތީ ފަތުރުވެރިންނަށް ބަންދުވެފައެވެ. މިއީ، މުޅި ދުނިޔޭގައިވެސް މިހާތަނަށް ފަތުރުވެރިކަމަށް ބަންދުވެފައި އޮތް ހަމައެކަނި މަންޒިލެވެ.\nޓޫރިސްޓް ވިސާ ދޫކުރަން ފަށައި، ސައުދީ އަރަބިއްޔާއިން ވަނީ ފަތުރުވެރިން ޒިޔާރަތް ކުރުމަށް ބާރުއަޅައި، ހިތްވަރުދީ ޝައުގުވެރި ކުރުވުމުގެ ގޮތުން އެތައް ލުއިތަކެއްވެސް ދީފައި ވެއެވެ.\nއެގޮތުން، ކައިވެނި ނުކޮށްވެސް ފަތުރުވެރިންގެ ގޮތުގައި ޒިޔާރަތްކުރާ ދެ ލޯބިވެރިން ގެސްޓް އެއް ކޮޓަރި ހިއްސާކުރުމާއި، ބޭރު ތެރޭހައި އުޅޭއިރު މުޅި ހަށިގަނޑު ނިވާވާގޮތަށް އަބާޔާ ލައިގެން އުޅޭން ނުޖެހުން ހިމެނެއެވެ.\nމީގެއިތުރުން، ދުނިޔޭގެ 49 ގައުމަކުން ފަތުރުވެރިންގެ ގޮތުގައި ޒިޔާރަތްކުރާ ފަރާތްތަކަށް އޮންލައިން އީ-ވިސާ ނުވަތަ އެން އެރައިވަލް ވިސާ ލިބޭނޭގޮތްވެސް ވަނީ ހަމަ ޖައްސާފައެވެ. އެ ގައުމުތަކުގެ ތެރޭގައި އެމެރިކާގެ އިތުރުން، ޔޫރަޕްގެ އިއްތިހާދުގެ ގައުމުތަކާއި، މެލޭޝިޔާ، ސިންގަޕޫރު، ދެކުނު ކޮރެއާ، ޗައިނާ އަދި ކަޒަކްސްތާންފަދަ ގައުމުތައް ހިމެނެއެވެ.


SunOnline: Tiger ge reethi hashigadu dhahkaalaa ''Casanova'' ge Teaser nerefi\nޓައިގާގެ ރީތި ހަށިގަނޑު ދައްކާލާ "ކެސެނޮވާ"ގެ ޓިޒާ ނެރެފި\nއައިމިނަތު ލުބާ 11 Jan 2021, 07:32\nކާމިޔާބު އެކްޓަރު ޓައިގާ ޝްރޮފް---\nމިދިޔަ ސެޕްޓެމްބަރު މަހު ބޮލީވުޑްގެ ކުޅަދާނަ ބަތަލު ޓައިގާ ޝްރޮފްގެ ލަވަކިޔުމުގެ ހުނަރު މުޅި ދުނިޔެއަށް ދައްކާލިއިރު އަނެއްކާ ވެސް އޭނާގެ އަޑުން ކިޔާފައިވާ އާ ލަވަ "ކެސެނޮވާ"ގެ ޓީޒާ އެއް ދައްކާލައިފިއެވެ.\nމިދިޔަ ހަފްތާތެރޭ އޭނާގެ ދެވަނަ ލަވައެއް އަންނަން އުޅޭކަމަށް ބުނެ ޕޯސްޓަރު އާންމުކުރިއިރު އިއްޔެ މިވަނީ އެ ލަވައިގެ ޓީޒާކޮޅެއް ނެރެފައެވެ. އެކްޓަރު ޓައިގާގެ ފަރި ފަރި ނެށުމުގެ ހަރަކާތްތަކެއް މި ޓީޒާއިން ފެނިގެން ދިޔައިރު މި ލަވައަކީ މި މަހު 13 ވަނަ ދުވަހު ޓައިގާގެ ޔޫޓިއުބް ޗެނަލުގައި ރިލީޒްކުރުމަށް ހަމަޖެހިފައިވާ ލަވައެކެވެ.\nލަވައިގެ ޓީޒާ އާންމުކުރުމާއެކު ޓައިގާގެ ލޯބިވެރިޔާ ދިޝާ ޕާޓްނީ ވަނީ "ކިލްޑް އިޓް"ކިޔާ އެ ޕޯސްޓަށް ކޮމެންޓްވެސް ކޮށްފައެވެ. ދިޝާގެ އިތުރުން އެކްޓަރު ރަންވީރު ސިންހް، ޓައިގާގެ ކޮއްކޮ ކްރިޝްނާ ޝްރޮފްގެ އިތުރުން ގިނަ ފަންނާނުންނެއްވަނީ އޭނާގެ ހުނަރަށް ސާބަސް ކިޔާ ކޮމެންޓްކޮށްފައެވެ.\nމިދިޔަ އަހަރު "ބާގީ 3"އިން އެންމެ ފަހުން ފެނިގެންދިޔަ ތަރި ޓައިގާ އެންމެ ފުރަތަމަ ނެރުނު ލަވަ “އަންބިލީވަބަލް” އަށް ބޮޑު ތަރުހީބެއް ލިބުނުއިރު މި ލަވައަކީ ޕުނީތު މަލްހޯތުރާގެ ޑައިރެކްޝަނުގެ ދަށުން ޕަރޭޝް ކޮރިއޮގްރާފުކޮށްދިންލަވައެކެވެ. އަދި ޓައިގާގެ "ކެސެނޮވާ"ވެސް ގެނެސްދެނީ ޕުނީތުގެ ޑައިރެކްޝަނުގެ ދަށުންނެވެ.\nއޭނާ ދެން އެންމެ އަވަހަށް ފެނިގެންދާނީ ފިލްމު “ގަންޕަތު” އިންނެވެ. އެ ފިލްމުގެ މަސައްކަތް މިއަހަރު ކުރީކޮޅު ފަށާނެއެވެ. މި ފިލްމުގައި ޓައިގާ ކުޅޭނީބޮކްސިންތެޅުންތެރިއެއްގެ ރޯލެވެ.\nވަރުން ދަވަންގެ ކައިވެނި މި މަހު 24 ގައި\nކަންގަނާގެ "މަނިކަރްނިކާ"ގެ ދެވަނަ ބައި އިއުލާންކޮށްފި\nޕަރިނީތީގެ ފިލްމު އަންނަ މަހު


Dho?! Anees ge dhandugai iskolhah vure dhigu keyogandu!\nއަބްދުﷲ އަނީސް ހައްދާ ފަތްކެޔޮ ގަސްތަކުގައި އާދަޔާ ހިލާފަށް ބޮޑެތި ކެޔޮގަނޑު އަޅާތީ ހައިރާންވެގެން މީހުން އެ ވާހަކަ ދެއްކިޔަސް އަނީސްއަށް އެއީ މާބޮޑު ކަމަކަށް ވެގެންނެއް ނޫޅެ އެވެ. އެކަމަކު އެންމެ ފަހުން އެ ދަނޑުގައި އެޅި ކެޔޮގަނޑުގެ ބޮޑުކަމުން އޭނާ ވެސް ހައިރާން ވި އެވެ. ކެޔޮގަނޑު ކަނޑާލި އިރު އޭގެ ދިގުމިނުގައި 5.5 ފޫޓު ހުއްޓެވެ.\nލ. ފޮނަދޫ، ފެހިއަލި، އަނީސް އަކީ އާމްދަނީ ހޯދަން އެކި މަސައްކަތްތައް ކުރާ މީހެކެވެ. ވަކަރު ކޮށުމާއި ކާށި އަޅައިގެން ވިއްކުމާއި އެ ނޫނަސް އެކި މަސައްކަތް ކުރެ އެވެ. ކެޔޮ ހެއްދުމާއި އެ ބެލެހެއްޓުމަކީ ވެސް އޭގެތެރެއިން އެއް މައްސައްކަތެވެ.\n"ކެޔޮ ހެއްދުމުގެ މަސައްކަތް ކުރާތާ މިހާރު ގާތްގަނޑަކަށް 13 ވަރަކަށް އަހަރު ވެދާނެ،" އަނީސް ކިޔައިދިނެވެ.\nއޭނާ އަމިއްލައަށް ކެޔޮ ހައްދާ ވިއްކަން ފެށީ އޭނާގެ ދަރިފުޅަށް ލިބުނު ގޯތީގައި ކެޔޮ ހައްދަން ލިބުމުންނެވެ. އޭނާ ބުނި ގޮތުގައި އެ ދަނޑުގައި ހައްދާފައި ހުންނާނީ ހުސް، ފުސް ކޭލެވެ.\n"ހަމަ ގައިމު ވެސް ރާއްޖޭގައި އެންމެ ރީތި ކެޔޮ ހައްދާ އެކަކަކީ އަޅުގަނޑަށް ވާނެ ކަން ޔަގީން،" އަނީސް ކިޔައިދިނެވެ.\nއަނީސްގެ ކެޔޮގަނޑުތަކުގެ ސިއްރަކީ؟\nއަނީސް ބުނި ގޮތުގައި އޭނާ ހައްދާ ކެޔޮގަނޑުތައް ވަރުގަދަވާ ސަބަބުތަކެއް އެބަ އޮތެވެ. އޭނާ ބުނި ގޮތުގައި ބައެއްމީހުން ގަސް ހައްދާއިރު ވަރުގަދަ ކެމިކަލްތަކާއި އޭތިމީތި އެޅިޔަސް އަނީސްގެ ކެޔޮ ގަސްތަކަށް އެކަހަލަ އެއްވެސް ކެމިކަލެއް ނާޅަ އެވެ.\nއޭގެ ބަދަލުގައި އޭނާ ހައްދާ ކެޔޮ ގަސްތަކަކީ ގުދުރަތީ ތަކެތި ބޭނުންކޮށްގެން، އަޅާލުން ދީގެން ހައްދާ ގަސްތަކެކެވެ.\nMeanwhile in LA Fonadhoo. 100% organic. His height is around 5.5 😍 pic.twitter.com/xLELMBqMcW\n— ΛZ (@ahmedziyadmv) July 31, 2021\n"ކެޔޮ ގަސްތަކަށް ހަމަ އާންމުކޮށް އަޅަނީ ކެޔޮފަތާއި ފަން ކަހަލަ އެއްޗެހި. ދެން ކޮންމެ ތިން މަހަކުން އެއް ފަހަރު ކޮންމެ ގަހަކަށް ފަސް ލީޓަރުގެ ލޮނު ފެން އަޅަނީ،" އަނީސް ކިޔައިދިނެވެ.\nމޫދާ 400 ވަރަކަށް ފޫޓު ދުރުގައި އޮންނަ ދަނޑަށް، މޫދުން ހަންތަކުގައި ލޮނު ގެނެސް އަޅަނީ އެވެ.\nމިއީ އެންމެ ބޮޑު ކެޔޮގަނޑެއް ނޫން!\nއަނީސް ބުނި ގޮތުގައި އޭނާގެ ދަނޑުން ލިބުނު ކެޔޮގަނޑުތަކުގެ ތެރެއިން އެންމެ ދިގުކޮށް ފެނުނު ގަނޑަކީ އެންމެ ފަހުން ލިބުނު 5.5 ފޫޓުގެ ކެޔޮގަނޑެވެ. އެކަމަކު އޭނާ ބުނީ މިއީ އެންމެ ބޮޑު ކެޔޮގަނޑު ނޫން ކަމަށެވެ.\nއަނީސް ބުނި ގޮތުގައި އެންމެ ދިގު ކެޔޮގަނޑުގައި ހުރީ 32 ވަރަކަށް ކިލޯ އެވެ. ނަމަވެސް މިހާތަނަށް ލިބުނު އެންމެ ބޮޑު ކެޔޮގަނޑުގައި 40 ކިލޯގެ ބަރުދަން ހުރި ކަމަށް އޭނާ ބުންޏެވެ.\n"އާމްދަނީއެއްގެ ގޮތުން މި ކެޔޮގަނޑުތައް ވިއްކައި އުޅެނީ. އާންމުކޮށް މި ކެޔޮގަނޑުތައް ވިއްކަނީ އަރި އަރިއަށް ވަކި ކޮށްގެން،" އަނީސް ބުންޏެވެ.\nއެންމެ ފަހުން ލިބުނު ފަސް ފޫޓަށް ވުރެ ދިގު ކެޔޮގަނޑު ވެސް މިހާރު ވިއްކާލައިފި އެވެ.\nއަނީސްގެ ދަނޑުގައި ހައްދާ އެހެން ކެޔޮ ގަސްތައް ވެސް އެހާ ހާއްސަ ކަމަށް އޭނާ ބުންޏެވެ. އެންމެ ކުޑަކޮށް ލިބޭ ކެޔޮދަނޑެއްގައި ވެސް ގާތްގަނޑަކަށް 15 ކިލޯ ހުންނަ ވަރުގެ ކެޔޮ ގަނޑު އަޅާ ކަމަށް އޭނާ ބުންޏެވެ.\nއަނީސް ގަބޫލުކުރަނީ މި ހުރިހާ ކަމެއްގެ ވެސް ސިއްރަކީ އޯގެނިކް ތަކެތި ބޭނުންކޮށްގެން ގަސް ހެއްދުން ކަމަށެވެ.\nދަނޑުވެރިކަން ލ. ފޮނަދޫ ދޮންކެޔޮ


މަގޭ ރިޕޯޓް: ރައީސް ނަޝީދަށް އަމާޒުކުރި ހަމަލާ ހަގީގަތުގައި...\nމަގޭ ރިޕޯޓް: ރައީސް ނަޝީދަށް އަމާޒުކުރި ހަމަލާ ހަގީގަތުގައި އަމާޒުވީ ހުރިހާ ދިވެހިންނަށް\nދިވެހިންގެ ލޯތްބާއި ހަމްދަރުދީ ރައީސް ނަޝީދަށް\nއޭޑީކޭގެ ޑޮކްޓަރުންގެ ޓީމަށް ތައުރީފު\nހަމަލާއާއެކު ދިވެހިންގެ ހިތްތަކުގައި ބިރުވެރިކަން\nހަމަލާ ދިން އެކަކަށްވެސް ސަލާމަތެއް ނުވެވޭނެ\n10 މެއި 2021 | ހޯމަ 11:08\nމެއި މަހުގެ6ވަނަ ދުވަހަކީ ދިވެހި ތާރީޚުގައި ކަޅު ސަފުހާއެއް ލިޔެވުނު ދުވަހެއް\nރާއްޖެއަކީ އަމާން އޮމާން ގައުމެއްގެ ގޮތުގައި މުޅި ދުނިޔެއަށް މަޝްހޫރެވެ. ދިވެހިންގެ ސުލްހަވެރިކަމާއި، އެކަކު އަނެކަކަށް އެހީތެރިވުމުގައި ގެންގުޅޭ ރީތީ ގޮތްތަކަކީ އެހެން ގައުމުތަކުގައި މިސާލު ޖަހަމުން އަންނަ ކަންކަމެވެ. އަމަލާއި ބަހުންވެސް މިކަން ދިވެހިން އަންނަނީ ސާބިތު ކޮށްދެމުންނެވެ. އެހެންނަމަވެސް ތަރީޚުގެ ތެރެއިން އަޅުގަނޑުމެން ހުޅުވާލަން ބޭނުންނުވާ ސަފްހާތަކެއް މަދުން ނަމަވެސް އެބަހުއްޓެވެ. މީހުން މެރުމާއި، ވެރިކަމުގެ އާރާއި ބާރާއި ލައްޒަތަށްޓަކައި ހިންގާފައިވާ އެކިއެކި ޖަރީމާތަކެވެ. އެކަހަލަ ސަފްހާތައްވެސް ތާރީޚުގައި ލިޔެވިފައި ވެއެވެ. މި ހިނގާ މެއި މަހުގެ6ވަނަ ދުވަހަކީ މިފަދަ ސަފްހާއެއް ލިޔެވިގެން ދިޔަ ދުވަހެކެވެ.\nރާއްޖޭގެ ސިޔާސީ ލީޑަރުގެ ތެރެއިން އެއް ލީޑަރެވެ. ގައުމުގެ ތިން ބާރުގެ ތެރެއިން އެއްބާރުގެ ވެރިޔާއެވެ. ރާއްޖޭގައި އެންމެ ސެކިއުރިޓީ ހައި ބޭފުޅާއެވެ. އެ ބޭފުޅާގެ ފުރާނަ ނެރެލަން ޓެރަރިސްޓުންގެ ބަޔަކު އުޅެފިއެވެ. މިފަދަ ހަމަލާއެއް ދިނުމަކީ ރައްޔިތުންގެ ހިތުގައި އިންތިހާއަށް ބިރުވެރިކަން އުފެދިގެން ދިޔަކަމެކެވެ. އެމްޑީޕީގެ ރައީސް މުހައްމަދު ނަޝީދަށް ދިން ހަމަލާއާއެކު ގައުމުގެ އެލާރޓް ލެވެލް މައްޗަށް ދިޔައެވެ. އެމަނިކުފާނު ކާރުކޮޅަށް އަރާ ވަޑައިގަންނަވަނިކޮށް ކާރުކޮޅާ ނުހަނު ގާތުން އެއްޗެއް ގޮއްވާލައި، އެމަނިކުފާނުގެ ފުރާނަފުޅު ދުއްވާލުމަށް ބަޔަކު މީހުން ރާވައި ހިންގީ ނުބައިކަން ބޮޑުވެގެންވާ ހުތުރު އަމަލެވެ.\nމުޅި ގައުމު މިހާރު ގޮވަމުންދަނީ އިންސާފު ގާއިމް ކޮށްދޭށޭއެވެ. އިންސާފު ލަސްވެގެންދާ ކޮންމެ ހިނދުކޮޅަކީ މިފަދަ ހަމަލާތަކަށް ދެވޭ ނުރައްކާތެރި ސިގުނަލެއްކަމަށް ގަބޫލް ކުރެވެއެވެ. މާލޭގެ އެންމެ ކާރޫބާރޫ ބޮޑު ސަރަހައްދުގައި ދިން މިހަމަލާގެ ބިރުވެރިކަން ދިވެހިން ދުވަހަކުވެސް ހަނދާނެއް ނުނެތޭނެއެވެ. ރައީސް ނަޝީދު ދިރިއުޅުއްވާ ގެކޮޅު ގ.ކެނެރީގެއިން ނިކުންނަވައި ކާރަށް އަރައި ވަޑައިގަންނަވަނިކޮށް ކުއްލިއަކަށް ދިން ހަމަލާގައި އެމަނިކުފާނުގެ ހަށިކޮޅަށް ވަނީ ބޮޑެތި އަނިޔާތަކެއް ލިބިފައެވެ. އެކިވަރުގެ އޮޕަރޭޝަންތައް ކޮށްފައިވާއިރު މިހާރުވެސް ރައީސް ނަޝީދު ގެންދަވަނީ އޭޑީކޭ ހޮސްޕިޓަލުގައި ގައިފަރުވާ ހޯއްދަވަމުންނެވެ. މިހާދިސާއާއިއެކު ސިޔާސީ ވާދަވެރިންނާއި ރައީސް ނަޝީދަށް ފާޑުކިޔަމުން ދިޔަ އެތައް ބަޔަކުވެސް މި ހަމަލާ ކުށްވެރިކޮށް، އިންސާފު ގާއިމް ކޮށްދިނުމަށް ވަނީ ގޮވާލާފައެވެ.\nނިރުބަވެރި މިފަދަ ހަމަލާތަކަކީ އޭގެ އެންމެ ފުނަށް ނުގޮސް ދޫކޮށްލެވޭ ކަންކަމަށް ވެއްޖެނަމަ މީގެ ނުރައްކާ ބޮޑު ވާނެކަމާމެދު ޝައްކެއްވެސް ނެތެވެ. މިއީ ދުރާލާ ބަލައި ފާރަލައި، އެމަނިކުފާނުގެ ހަރަކާތްތައް ބަލައި ރާވައިގެން ދީފައިވާ ހަމަލާއެކެވެ. މިހާތަނަށް ތަހުގީގު ގޮސްފައިވާ ހިސާބާއި މިކަމާ ގުޅިގެން ހައްޔަރުކުރި މީހުންގެ ގާތް މީހުންގެ ފަރާތުން ލިބުނު މައުލޫމާތަށް ބަލާއިރު މިއީ ސީދާ ރައީސް ނަޝީދަށް ދިން ހަމަލާއެއްކަން ކަށަވަރުވެއެވެ.\nރައީސް ނަޝީދަށް އަމާޒުކުރި ނުރައްކާތެރި ހަމަލާއާއެކު މުޅި ގައުމު އެލާޓަށް އައެވެ. ފުލުހުންނާއި ސިފައިންގެ އެލާޓް ލެވެލް މަތިކޮށް ވެރިރަށް މާލެ އެލާޓަށް ގެނައެވެ. ފުލުހުން ބުނެފައިވަނީ ހާދިސާއާ ގުޅިގެން ފުލުހުންގެ ޚިދުމަތުގެ އެލާޓް ލެވެލް ލެވެލް3އަށް މަތި ކުރި ކަމަށެވެ. ބޮޑު އިސްކަމެއްދީގެން ތަހުގީގުގެ މަސައްކަތް ވަގުތުން ފެށިކަމަށެވެ. ނަތީޖާއެއްގެ ގޮތުން ހަމަލާ ދިނުމުގައި ޝާމިލުވި ބަޔަކު މިހާރު ވަނީ ހައްޔަރު ކުރެވިފައެވެ.\nރައީސް ނަޝީދު ބުރާސްފަތި ދުވަހުގެރޭ 20:35 ހާއިރު އޭޑީކޭއަށް ގެންދިޔަ ގޮތަށް އެމަނިކުފާނަށް ފަރުވާ ދިނުމުގައި އެހޮސްޕިޓަލުގެ އެންމެ ތަޖުރިބާކާރު ޑޮކްޓަރުން ދިޔައީ ހަރަކާތްތެރި ވަމުންނެވެ. ޖުމްލަ 16 ގަޑިއިރު އެމަނިކުފާނުގެ އޮޕަރޭޝަންތަކަށް ހޭދަވިއެވެ. މި ހަމަލާގައި އެމަނިކުފާނުގެ ފުރާނައަށް ނުރައްކާ ނުވީ ހަމަ ކިރިޔާއެވެ. އޮޕަރޭޝަންކޮށް ބެލިއިރު، ދަގަނޑުކޮޅެއް ހަށިކޮޅުގެ ތެރެއަށް ވަދެގެން ގޮސް މޭގެ ކަށިގަނޑެއްގައި ޖެހި ފުނޑިފައިވެއެވެ. އެ ކަށިގަނޑަށް ވުރެ ތަންކޮޅެއް ތިރިވިނަމަހީ ވަންނާނީ ހިތަށެވެ. އެފަދަ ހާލަތެއް ކުރިމަތި ނުވި ކަމީ ޑޮކްޓަރުން ވިދާޅުވި ގޮތުގައި ބޮޑު ނަސީބެކެވެ. އެކަމަކު ކަށިގަނޑަށް ގެއްލުން ލިބުމުން އޭގެ ކުނޑިތައް ފުއްޕާމެއަށް އެޅިފައި ހުއްޓެވެ. ފުއްޕާމޭގެ ބައެއް ތަންތަނުގައި ޕެޗްވެސް އަޅަން ޖެހުނެވެ. އެއްވެސް ވަރުބަލިކަމެއްނެތި ޑޮކްޓަރުން 16 ގަޑިއިރުގެ މަސައްކަތުން ރައީސް ނަޝީދު ލައިފް ސަޕޯޓުން ނެގީ އަމިއްލައަށް ރަނގަޅަށް ނޭވާލެވޭކަން ޔަގީން ކޮށްފައެވެ. އޭޑީކޭގެ ޑޮކްޓަރުންގެ ޓީމުން ކުރި ބުރަ މަސައްކަތަށް ރައީސް ނަޝީދުގެ އާއިލާގެ ފަރާތުންނާއި، މަޖިލީސް މެމްބަރުންނާއި، އާންމު ގިނަ ރައްޔިތުންވެސް ވަނީ ތައުރީފުކޮށްފައެވެ.\nމިހާދިސާއާއި ގުޅިގެން ސިޔާސީ ބޭފުޅުންނާއި އާންމުންގެވެސް ހެޔޮދުއާ ވަނީ ރައީސް ނަޝީދާއެކުގައެވެ. އަވަސް ޝިފާއެއް ދެއްވާތޯ ދުއާކޮށް މުޅި ސޯޝަލް މީޑިޔާގައިވަނީ ފޮޓޯ ތަކާއި ލިޔުންތަކުން ފުރާލާފައެވެ. އެއްމެންވެސް އެއްއަޑަކުން ގޮވަމުންދަނީ އިންސާފު ހޯދައިދިނުމަށެވެ. މި ބިމުގައި އެފަދަ ހަމަލާތައް ދިނުމަށް ދެން ފުރުސަތެއް ނެތް ކަމަށެވެ. އިންސާފު ލަސްވެ މައްސަލަ ދިގުލައިގެންދާނަމަ މިއީ މިޒާތުގެ ކަންކަމަށް ދެވޭ ހިތްވަރަކަށް ވެދާނެ ކަމުގެ ވާހަކައެވެ.\nމި މައްސަލައާ ގުޅިގެން ގައުމާ މުޚާތަބު ކުރައްވައި ރައީސުލްޖުމްހޫރިއްޔާ އިބްރާހީމް މުހައްމަދު ސާލިހު މިހާތަނަށް ދައްކަވާފައި ހުރި ވާހަކަފުޅުތަކުން ހާމަވާ އެއްކަމެއް އެބައޮތެވެ. އެއީ ހަމަލާ ދިނުމުގައި ޝާމިލުވި މީހުން އިންސާފުގެ ކުރިމައްޗަށް ގެންނާނެކަމެވެ. އެ މީހުންނަށް ފިލައިގެން ނޫޅެވޭނެ ކަމެވެ. ޑިފެންސް މިނިސްޓަރ މާރިޔާ އަހުމަދު ދީދީގެ އިންޒާރުވެސް މި މައްސަލައިގެ އިންސާފު ހޯދުމަށް އެއްމެ ތަންފުކެއްވެސް ދޫނުކުރާނެ ކަމުގެ ހެއްކަކަށް ފުދެއެވެ. ޑިފެންސް މިނިސްޓަރ ވިދާޅުވެފައިވަނީ ހަމަލާ ދޭ މީހުން ދެން ކުރިމަތިލާންޖެހޭނީ ޔުނިފޯމް އެޅި ސިފައިންނާ ކަމަށެވެ.\nމިހާރު އެންމެންވެސް އިންތިޒާރު ކުރަމުން އަންނަނީ އިންސާފު ގާއިމު ކުރެވޭނެ ވަގުތަކަށެވެ. ގައުމުގެ ރައީސް ދެއްވި ޔަގީންކަމާއިކު މިމައްސަލާގައި އިންސާފު އަވަސްވުމުގެ އުއްމީދު ބޮޑެވެ.


ނުފެންނަ ފިރި – ދިވެހި ނޫސް\nHome ⁄ ވާހަކަ ⁄ ނުފެންނަ ފިރި\nދެރަކަމަކީ އެ ކަން އަހަންނަށް އޭރު ނުވިސްނުނުކަމެވެ. އަހަންނަށް ހީވީ އަހަރެން ދޮގުނަހަދާތީ މުހުސިން ވެސް ދޮގުނަހަދާނެ ކަމަށެވެ. އަހަރެން މަކަރުނަހަދާތީ މުހުސިން ވެސް މަކަރުނަހަދާނެ ކަމަށެވެ. ދުނިޔޭގެ ކެހިވެރިކަން އަހަންނަށް އިހުސާސް ނުކުރެވުނީއެވެ.\nއަހަރުމެން ކައިވެނިކުރީ ވަރަށް އުފާވެރި، ކުލަގަދަ ރަސްމިއްޔާތަކާ އެކުގައެވެ. ނިކަން ލޯބިންނެވެ. ރައްޓެހިވިތާ ފަސްވަނަ މަހުގައެވެ. ދެ އާއިލާގެ ރުހުމާއި، ހެޔޮ ދުއާއާއި، ތައުރީފާ އެކުގައެވެ. އެ ހަފުލާގެ އުފާވެރި ހަނދާންތައް ވަރަށް ގިނައެވެ. މީހުން ބުނި ހެޔޮ ބަސްތަކެވެ. ހެޔޮއެދޭ މީހުންގެ އަދަދު ގިނަކަމެވެ. ކޮންމެ ފޮޓޯއެއް ނަގާއިރު މުހުސިން އަހަރެން ގަޔާ ކައިރިކޮށްލާ ގޮތެވެ. ތަފާތު ހަނދާނަކަށް އަހަންނަށް ރައްކާކުރެވުނީ އެންމެ ހަނދާނެކެވެ. އަހަންނާ ދިމާއަށް އާމިރު ބަލަހައްޓައިގެން ހުރި ގޮތެވެ. އޭނަގެ މޫނުން އަހަންނަށް ފެނުނު ހަމްދަރުދީއެވެ.\nދިރިއުޅުމެއް ފަށައިގެން ހަ މަސް ވީއިރު ވެސް އަހަރުމެންގެ ލޯބި ކުޑައަޑި ނުވެއެވެ. ފުރަތަމަ ފެނުނު ދުވަހެކޭ އެއްގޮތެވެ. ނިދަމުން “ގުޑްނައިޓް” ކިޔަމެވެ. ހޭލައިފައި “ގުޑްމޯނިންގް” ކިޔަމެވެ. ވަކިވަމުން “އައިލަވްޔޫ” ބުނަމެވެ. އިނގެރޭސި ފިލްމުތަކުން ފެންނަ ހުރިހާ ބިދޭސީ އާދައެއް އަހަރުމެން ދެމެހެއްޓީމެވެ. އަހަރުމެންގެ ނަޒަރުގައި އެއީ ލޯބީގެ ކާނާއެވެ. ނާރުތަކުގެ ދިރުމެވެ. އެއިން ދޭހަކޮށްދެނީ އަހަރުމެން އެކަކުއަނެކަކު ދެކެ ކިހާ ލޯބިވާކަމެވެ. އެ ލަފުޒުތައް ދަމަހައްޓާހާ ހިނދަކު އަހަރުމެންގެ ލޯބި ދެގޮތެއް ނުވާނެއެވެ.\nކައިވެނިކުރި ފަހުން އާމިރު ފެނުނީ އެންމެ ފަހަރަކުއެވެ. އޭރު ކައިވެންޏަށް އަށެއްކަ މަސް ވެއްޖެއެވެ. އާމިރާ ބައްދަލުވީ ހުޅުލެއިންނެވެ. ބޯޓަށްއެރުމުގެ ކުޑަ އިރުކޮޅެއް ކުރިންނެވެ. ހާލުއަހުވާލު އަހާލުން ފިޔަވައި އިތުރު ވާހަކައެއް އަހަރުމެން ނުދައްކަމެވެ. އާމިރަށް އިތުރު އެއްޗެއް އަހަން ނުކެރުނީ އޭނަގެ ހިތުގައި އޮތް އެއްޗެއް ބޮޑުކަމުންނެވެ. އެ ހިތުގައި އެޅިފައިވާ ރޮނގު ފުންކަމުންނެވެ. އަހަރެން އެއްޗެއް ނޭހީ އެ ކަން އަހަންނަށް ވިސްނޭތީއެެވެ. އެ ލޯތްބަށް އަހަރެން އިހުތިރާމުކުރާތީއެވެ. އަހަރެންނަކީ އާމިރު ނަމަ އަހަންނަށް ވެސް ހަމަ އެހެން ވީހެވެ. އެކަމަކު، އެ ވަގުތު އާމިރަށް ހަނދާންކޮށްދޭން އަހަރެން ބޭނުންވިއެވެ. އާމިރަށް ހީވީ ކުށްހީއެކެވެ. މުހުސިންގެ ގޮތް އާމިރަށް ނޭނގުނީއެވެ. އެހެންނަމަވެސް، ގާތުގައި މުހުސިން ހުރުމުން އެ މަގު އަހަންނަށް ބަންދުވިއެވެ. ހިތަށްއެރިއެވެ. އެ ވާހަކަ ބުނެލާނެ ފުރުސަތެއް ލިބޭނެ ނަމައެވެ. މުހުސިންގެ ތެދުވެރިކަން އާމިރަށް ސާބިތުކޮށްދިނުމަށް ޓަކައެވެ. އެ ވަގުތު މުހުސިން ތެދުވެގެން ފާހާނަޔާ ދިމާއަށް ހިނގައިގަތެވެ.\n“އެބަ އަންނަން އިނގޭ!” މުހުސިން ބުންޏެވެ.\nދަނޑިވަޅުގެ ބޭނުން ފުރަތަމަ ހިފީ އާމިރެވެ. އަހަރެން ފަދައިން އޭނަ ވެސް ހުރީ އިންތިޒާރުގައެވެ.\n“ކޮބާ ލައިފް ކިހިނެއް؟” އާމިރު އެހިއެވެ.\n“މުހުސިނަކީ އަހަރެންގެ ލައިފްގަ އަހަންނަށް ލިބުނު އެންމެ ބޮޑު އުފާ،” އަހަރެން ބުނެލީމެވެ. “ހިޔެއްނުވޭ އެހާ ލޯބިވާ މީހަކު އަހަންނަށް ލިބޭނެހެނެއް.”\n“ވަރަށް އުފާވެއްޖެ!” އުފާވެރިކަމަށް ކަރުނައިން ހެކިދައްކަމުން އާމިރު ބުންޏެވެ. “ހިތަށްއަރަނީ ދުނިޔެއަކީ އަޖައިބެއް ކަހަލަ ތަނެކޭ.”\nއާމިރު އެންމެ ފަހުން ބުނި އެއްޗެއް އަަހަންނަކަށް ފަހުމެއް ނުވިއެވެ. އޭގެ މާނައެއް ނުވިސްނުނެވެ. އަހާނެ ފުރުސަތެއް ނުލިބުނެވެ. މުހުސިން އައީމައެވެ. ކުޑަ އިރުކޮޅެއް ފަހުން އާމިރު މަތިންދާބޯޓަށް އެރިއެވެ. އަހަރެން އެރީ އެހެން ބޯޓަކަށެވެ. އަހަރުމެން ވަކިވީއެވެ. އެކަމަކު އާމިރު ބުނި އެއްޗަކާ މެދު ވިސްނުނެވެ. ދުނިޔެއަކީ އަޖައިބެއް ކަހަލަ ތަނެކޭ އާމިރު ބުނީ ކީއްވެގެން ހެއްޔެވެ؟ އެއީ، އެންމެ ލޯބިވި މީހާ އާމިރަށް ނުލިބުނު ވާހަކަ ހެއްޔެވެ؟ ފުރަން ދަނިކޮށް ދެ މީހުން ބައްދަލުވި ވާހަކަ ހެއްޔެވެ؟ ނުވަތަ ކޮންމެ ދުވަހަކީ ވެސް އާ ދުވަހަކަށް ވެފައި، ޖެހިގެން އަންނަ ދުވަހު ކަންތައްވާނެ ގޮތް އެކަކަށް ވެސް ނޭނގޭނެ ވާހަކަ ހެއްޔެވެ؟\nދުވަސްތައް ފާއިތުވަމުން ދިޔައެވެ. މުހުސިންގެ ލޯތްބަކަށް ބަދަލެއް ނާދެއެވެ. އެއްދުވަހަކު އަހަރެން ނިދާހޭލިއިރު މުހުސިން އޮތީ ނިދާފައެވެ. އެހެން ހުރިހާ ފަހަރަކު އަހަންނަށް ހޭލެވޭއިރު މުހުސިން ސައިބޮއިގެން އޮފީހަށް ހިނގައިދާނެއެވެ. ހެނދުނު ސައިގެ ހުރިހާ ކަމެއް ކުރަނީ މަންމައެވެ. އެއީ މަންމަ އެދިގެން އަހަރެން ސިއްކަޖެހި އުސޫލެކެވެ. ކައިވެނިކުރި ފަހުން އެންމެ ދުވަހަކު ވެސް މުހުސިން އޮފީހަކަށް ސަލާމެއް ނުބުނެއެވެ. އެހާ ބޮޑު ބައްޔެއް ނުވަނީއެވެ. ކުޑަކޮށް ބަލިވިޔަސް، ބޭސްކައިގެން ވެސް މުހުސިން އޮފީހަށް ދެއެވެ. އެ ކަމަށް މުހުސިން ކިހާ ސަމާލުކަން ދޭކަަން އަހަންނަށް އެނގެއެވެ. ވީއިރު އެއްދުވަހު ހެނދުނު މުހުސިން ކުއްލިއަކަށް އެހެން މީހަކަށް ބަދަލުވީ ކިހިނެއް ހެއްޔެވެ؟ އެ ދުވަހަކީ، ނަލަކޮށް ދުވެފައި ދިޔަ އަހަރުމެންގެ ލޯބީގެ ބައްތެލި ހިރިއެއްގައި ޖެހުނު ދުވަހެކެވެ. މުޅި ބައްތެއްޔަށް ލޮޅުންއަރައިގެންދިޔައެވެ.\n“މުހުސިން!” އަހަރެން ވަރަށް ލޯބި ގޮވައިލީމެވެ. “ގުޑް މޯނިންގް!”\nމުހުސިން ކުއްލިއަކަށް ލޯ ހުޅުވައިލިއެވެ. އޭރު ވެސް މުހުސިން އޮތީ ރުޅިއައިސް ރަތްވެފައެވެ. އެއީ، އަހަރެން ދެކެ މުހުސިން ރުޅިއައި ފުރަތަމަ ދުވަހެވެ.\n“ކިހާ ބޮޑު ****!” އެއީ މުހުސިންގެ ފުރަތަމަ ލަފުޒެވެ.\nއަހަރެން އެތެރެއަށްލި ނޭވާ އެ ހިސާބުން ކުރުވި ކަހަލައެވެ. އަހަރެން ދަންނަ މުހުސިން ދުވަހަކު ވެސް އެ ލަފުޒު ބޭނުމެއް ނުކުރާނެއެވެ. އެއީ މުހުސިނެއް ނޫނެވެ. އަހަރެންގެ ހިތް އެހެން ބުންޏަސް އެއީ މުހުސިން ނޫން އެހެން ކާކު ހެއްޔެވެ؟ އެކަމަކު އަހަރެން އެ ކަން ގަބޫލުކުރާނީ ކިހިނެއް ހެއްޔެވެ؟ މުހުސިނަށް އަހަރެން ބަލާވެރިކަމަކަށްވީ ކޮން އިރަކު ހެއްޔެވެ؟ ކީއްވެގެން ހެއްޔެވެ؟ އަހަރެންގެ ދުލަކަށް އިތުރު ލަފުޒެއް ނައެވެ. ހިތުގަޖެހުނުލެއް ބޮޑުކަމުން އަހަރެންގެ ދޫ ހަރަކާތެއް ނުކުރިއެވެ. އަހަރެން ތެދުވެގެން ކޮޓަރިން ނުކުތީއެވެ. ދޮޅު ގަޑިއެއްހާއިރު ފަހުން އަހަރެން ކޮޓަރިއަށް ވަންއިރު ކޮަޓަރީގައި އޮތީ އަހަރެންގެ ލޯބިވާ މުހުސިނެވެ.\n“މޯނިންގް!” މުހުސިން އާންމުކޮށް ވާހަކަދައްކާ އޯގާތެރި ރާގުގައި ބުންޏެވެ.\nއަހަންނަށް ކަށަވަރުވި އެއްޗަކީ، ކުރިން އަހަންނާ ބައްދަލުވީ އެހެން މީހެއްކަމެވެ. އެ މީހާގެ އަޑާއި، ރާގާއި، މޫނަށް ޖައްސައިގެން އޮތް ވައްތަރު އެއީ މުޅީން އެހެން މީހެކެވެ. އަހަރެން ހުއްޓުންއަރައިފައި ހުރީމެވެ. ހިތަށްއެރިއެވެ. އެ ވާހަކަ މުހުސިން ގާތުގައި ބުނަންވީ ހެއްޔެވެ؟ ބިރުވެރި ހުވަފެނަކަށް ހަދައިފައި ހަނދާންނައްތައިލަންވީ ހެއްޔެވެ؟ ދެވަނަ ފަހަރަށް އެ މުހުސިން އަތުވެއްޖެއްޔާ ދެން އަހަރެން ކަންތައް ކުރަންވީ ކިހިނެއް ހެއްޔެވެ؟\nހަމަ އެ ދުވަހު މެންދުރު ވަގުތު ކާންތިބެފައި ނިކަން ބާރަށް މުހުސިން މޭޒުމަތީގައި ޖެހިއެވެ. އަހަރެން ދިޔައީ ސިއްސައިގެންނެވެ. ނަސީބަކުން އެތާކު އެެހެން މީހަކު ނެތެވެ. އަހަރެންގެ ސިކުނޑި ބުނި ކަހަލައެވެ. ގާތުގައި މިހާރު އެއިނީ ހެނދުނު ހޭލިއިރު ދިމާވި މީހާއެވެ. ރަނގަޅުވާނީ އެއްޗެއް ނުބުނިއްޔާއެވެ.\nހަވީރު މުހުސިން ކުދިކިޔަން އިންދައި އަހަރެން ދުށީމެވެ. އޭގެ އިތުރަށް އެ ދުވަހަކު، އެ ހަފުތާއަކު މުހުސިންގެ ފަރާތަކުން އާދަޔާހިލާފު ކަމެއް ނުދެކެމެވެ. ސުވާލަކީ، އަހަންނަށް އެ ފެނުނު މަންޒަރުގެ ހަގީގަތަކީ ކޮބައި ހެއްޔެވެ؟ އަހަންނަށް އެއްވެސް ނުރައްކަލެއް އެބަ އޮތް ހެއްޔެވެ؟\nމުހުސިންގެ ފަރާތަކުން ދެން އެ ފަދަ ކަމެއް ނުފެނެއެވެ. އެކަމަކު އަހަރެން އެނދުގައި އޮންނަނީ ސިހިސިހިއެވެ. އެއީ މައްސަލައަކަށް ވިއެވެ. ނުފިލާ ބިރެއް އަހަރެންގެ ހިތުގައި ވަކިހިއްޕައިލިއެވެ. ހިތަށްއެރިއެވެ. ދެން އެފަދަ ކަމެއް އަހަންނާ ކުރިމަތިވެއްޖެއްޔާ ކޮންމެވެސް ކޮޅެއްގައި އެކަން ޖައްސާނަމެވެ. އަހަރެން ދެން ހޭދަކުރަން ޖެހުނީ ނުތަނަވަސް ދުވަސްކޮޅެކެވެ.\nވިދިގެންއައި މަހުގެ ވެސް ހަމަ އެ ދުވަސްވަރު، ކުއްލިއަކަށް މުހުސިން މާ ވަރުގަދަ ރުޅިއެއް އައެވެ. އެ ފަހަރު، ކޮޓަރީގައި ހުރި ލޯޝަން ފުޅިއެއް ހޫރައިލިއެވެ. ފުޅި ގޮސް ޖެހުނީ އަލަމާރީގެ ލޯގަނޑުގައެވެ. ލޯގަނޑުގައި ރެނދެއްލިއެވެ. އެއީ ރަނގަޅެއްކަމެއް ނުވަތަ ގޯހެއްކަމެއް އަހަންނަކަށް ނޭނގެއެވެ. އެނގޭ ކަމަކީ ފަހުން ވެސް އެ ލޯގަނޑުގެ ރެނދު ފެންނަންހުރި ކަމެކެވެ. އަހަރެން ހިތަށްއެރިއެވެ. އޭގެ ބޭނުން އަހަންނަށް ހިފިދާނެއެވެ.\n“މީ ކޮން ރެނދެއްކަން މުހުސިނަށް އެނގޭތަ؟” މުހުސިންގެ ރުޅިގަނޑު މައިތިރިވުމުން އަހަރެން އެހީމެވެ.\nމުހުސިންގެ މޫނުމަތިން އަހަންނަށް ފެނުނީ ނުތަނަވަސްކަމެވެ. ރެކޭކަށް އޭނަ މަސައްކަތެއް ނުކުރެއެވެ.\n“ސޮރީ!” މުހުސިން ބުންޏެވެ.\nއެއީ ކޮން ކަހަލަ ޖަވާބެއް ހެއްޔެވެ؟ އޭގެ މާނައަކީ ކޮބައި ހެއްޔެވެ؟ ލޯގަނޑުގައި ރެނދުލީ ގޮތް މުހުސިނަށް ނޭނގުނީ ހެއްޔެވެ؟ ނުވަތަ އޭނަ މާފަށް އެދުނީ ހެއްޔެވެ؟\n“އެއީ އަހަރެންގެ ހުންނަ މައްސަލައެއް!” މުހުސިން ތެދަށް ބުންޏެވެ. “ދޭތެރެދޭތެރެއިން އެހެންވާނީ.”\nއަހަރެންގެ ހަތަރެސްފައި ފިނިވެގެންދިޔައެވެ. އެ ވަރު ބޮޑު މައްސަލައެއް މުހުސިން ސިއްރުކުރީ ކީއްވެގެން ހެއްޔެވެ؟ ކުރީގެ އަނބިމީހާ ވަރިވި ސަބަބާއި، އަވަހަށް ކައިވެނިކުރަން މުހުސިން އުޅުނު ސަބަބަކީ އެއީ ހެއްޔެވެ؟ ރައްޓެހިވެެގެން އުޅެނިކޮށް އެ ހަގީގަތް އަހަންނަށް ފެނިގެން އަހަރެން ރުޅިވެދާނެތީ މުހުސިން ބިރުގަތީއެވެ.\nއަނެއްކާ ވެސް އެ ފަދަ ރެޔަކާ ކުރިމަތިވިއެވެ. އެ ރޭ މުހުސިން ހޫރައިލީ އަހަރެންގެ ފޯނެވެ. ޖެހުނު ގޮތަކުން ފޯނުގެ އިސްކިރީނު ފުނޑުފުނޑުވިއެވެ. ޖެހިގެން އައި ދުވަހު އަހަރެން އާ ފޯނެއް ގަތީމެވެ. މައްސަލައަކީ ފޯނެއް ހަލާކުވުމެއް ނޫނެވެ. މައްސަލައަކީ އަހަރެންގެ ރައްކާތެރިކަން ކަށަވަރު ނުވުމެވެ. އެ ވަރު މީހަކާ އެއްކޮށް އަހަރެން އުޅޭނީ ކިހިނެއް ހެއްޔެވެ؟\nމުހުސިން އޮފީހަށް ސަލާންބުނާ ދުވަސްތައް ގިނަވާން ފެށިއެވެ. އޮފީހަށް ނުދާ ކޮންމެ ދުވަހަކީ، އަހަރެންގެ ފިރިމީހާގެ ހަށިގަނޑު ތެރެއިން އެހެން ފިރިޔަކު ނުކުންނަ ދުވަހެވެ. އޭނަޔާ ކުރިމަތިލާން އަހަންނަށް ވަރަށް އުނދަގުލެވެ. މަންމައަށް އެ މަންޒަރު ނުދައްކަންވެގެން އަހަރެން ޖެހެނީ ކޮޓަރި ތަޅުލައިގެން އުޅޭށެވެ. އަހަންނަށް މަޖުބޫރުވީ އެ މައްސަލަ ފެންމަތިކުރާށެވެ. ވަމުންދާ ކަންތައް ނުވާކަމަކަށް ހެދުން ހުއްޓާލާށެވެ.\n“ހިނގާ ޑޮކްޓަރަށް ދައްކަން!” މުހުސިން ރަނގަޅަށް ހުރި ވަގުތެއްގައި އަހަރެން އެދުނީމެވެ.\n“އެއީ ބައްޔެއް ނޫނޭ!” މުހުސިން ވަރަށް ހަމަޖެހިލައިފައި ބުންޏެވެ. “ޓެންޝަން މާ ބޮޑުވީމަ ވާ ގޮތެއް.”\nއަހަންނަކަށް ގަބޫލެއް ނުކުރެވުނެވެ. ޑޮކްޓަރަށް ދައްކަން މުހުސިނަކަށް އެއްބަހެއް ނުވެވުނެވެ.\nމުށްބާރުކުރުމަކީ މުނާފިޤުންގެ ސިފައެކެވެ! ބިރުވެތިވުން ހުއްޓެވެ!


FA Cup: Gadha fadha City balikoh Arsenal final ah - AO News\nއެފްއޭކަޕް: ގަދަފަދަ ސިޓީ ބަލިކޮށް އާސެނަލް ފައިނަލަށް\nރޭގެ މެޗުގައި އާސެނަލްގެ ދެވަނަ ލަނޑުޖެހުމަށްފަހު އެ ޓީމުގެ ކެޕްޓަން ޕިއޭ-އެމެރިކް އޯބަމަޔަން އުފާ ފާޅުކުރަނީ. --ފޮޓޯ: ޑީޕީއޭ\nއިނގިރޭސި އެފްއޭކަޕްގެ ސެމީ ފައިނަލްގައި ރޭ ކުޅުނު މެޗުގައި އެންމެ ފަހުގެ ޗެމްޕިއަން މެންޗެސްޓާ ސިޓީ 2-0 އިން ބަލިކޮށް އާސެނަލުން އެ މުބާރާތުގެ ފައިނަލަށް ދަތުރުކޮށްފިއެވެ.\nމިއީ މި މުބާރާތް އެންމެ ގިނަ ފަހަރު ކާމިޔާބުކޮށްފައިވާ އާސެނަލުން ފައިނަލަށް ދަތުރުކުރި 21 ވަނަ ފަހަރެވެ. މިއާއެކު މި މުބާރާތުގެ ފައިނަލްގައި އެންމެ ގިނައިން ކުޅުމުގެ ރެކޯޑް އޮތީވެސް އެ ޓީމު އަތުގައެވެ. އާސެނަލް ވަނީ މި މުބާރާތުގެ ޗެމްޕިއަންކަން 13 ފަހަރު ހޯދާފައެވެ.\nރޭގެ މެޗަށް އާސެނަލުން ނިކުތީ ލީގުގައި މިދިޔަ ބުދަ ދުވަހުގެ ރޭ އަމިއްލަ ދަނޑުގައި ޗެމްޕިއަން ލިވަޕޫލް އަތުން 2-1 އިން މޮޅުވި މެޗުގެ ފުރަތަމަ އެގާރައަށް ފަސް ބަދަލެއް ގެނެސްގެންނެވެ. އެގޮތުން، ކުރީ މެޗުގައި ފުރަތަމަ އެގާރައިގައި ހިމެނުނު ރޮބް ހޯލްޑިން، ލޫކަސް ޓޮރޭރާ، ސެޑްރިކް ސޮއަރޭސް އަދި ރީސް ނެލްސަންގެ އިތުރުން ބުކާޔޯ ސާކާގެ ބަދަލުގައި އެ ޓީމުގެ ކޯޗު މިކޭލް އާޓޭޓާ ވަނީ ޝްކޮޑްރަން މުސްތާފީ، ޑެނީ ސެބަޔޯސް، ހެކްޓަ ބެލަރީން އަދި އައިންސްލީ މެޓްލަން ނައިލްސްގެ އިތުރުން ޕިއޭ-އެމެރިކް އޯބަމަޔަން ފުރަތަމަ އެގާރައިގައި ހިމަނާފައިވެއެވެ.\nއިނގިރޭސި ވިލާތުގެ ވެމްބްލީ ސްޓޭޑިއަމްގައި ރޭ ކުޅުނު މެޗު ފެށިގެން ގިނަވަގުތު ބޯޅަ ގެންގުޅެ ގިނަ ހަމަލާތައް ސިޓީން ފޮނުވާލާފައިވާއިރު، އާސެނަލުން ދިޔައީ ކައުންޓަ އެޓޭކްގައި ނުރައްކާ ކުރަމުންނެވެ. ރޭގެ މެޗުގައި އާސެނަލުން ޖެހި ދެ ލަނޑުވެސް ކާމިޔާބުކޮށްދިނީ އެ ޓީމުގެ ކެޕްޓަން އޯބަމަޔަން އެވެ. އެގޮތުން، މެޗުގެ 19 ވަނަ މިނެޓުގައި ނިކޮލަސް ޕެޕޭ ނަގައިދިން ހުރަހަކުން އޯބަމަޔަން ފޮނުވާލި ބޯޅަ ގޯލްގެ ތެރެއަށް ވަނީ ދަނޑީގައިޖެހިފައެވެ. މި ބޯޅަ ގޯލްގެ ތެރެއަށް ވަތްއިރު ސިޓީގެ ގޯލްކީޕަރު އެޑަސަން މޮރައެސް ހުރީ ހަރަކާތްކުރަންވެސް ނޭނގިފައެވެ.\nއާސެނަލުން ޖެހި ދެވަނަ ލަނޑު، މެޗުގެ 71 ވަނަ މިނެޓުގައި އެ ޓީމުގެ ސްކޮޓްލަންޑް ފުލްބެކް ކިއެރަން ޓިއާނީ ތަނަވަސްކުރި ފުރުޞަތަކުން އޯބަމަޔަން ކާމިޔާބުކުރިއިރު، އޭނާ ހުއްޓުވަން ސިޓީގެ ޑިފެންސްލައިންގައި ހިމެނޭ ކުޅުންތެރިންނަށް މާބޮޑު ކަމެއް ނުކުރެވުނެވެ. މިއީ މި ސީޒަނުގައި އޯބަމަޔަން ކުޅުނު 41 މެޗުގައި ޖެހި 25 ވަނަ ގޯލެވެ.\nމި މުބާރާތުގައި މިރޭ ކުޅެވޭ ސެމީގެ ދެވަނަ މެޗުގައި ލީގުގައި މިވަގުތު ރަނގަޅު ފޯމެއްގައި އޮތް މެންޗެސްޓާ ޔުނައިޓެޑް ނިކުންނާނީ ޗެލްސީއާ ދެކޮޅަށެވެ. ވެމްބްލީގައި ކުޅޭ މި މެޗު ފަށާނީ ރާއްޖޭގަޑިން މިރޭ 22:00 ގައެވެ.\nކުޅިވަރުއާސެނަލްއިނގިރޭސި އެފްއޭކަޕްމެންޗެސްޓާ ސިޓީދުނިޔެޕިއޭ-އެމެރިކް އޯބަމަޔަން


IS in Syria ge camp akah dhin hamalaaeggai 30 meehun maraalaifi\nބުރާސްފަތި 22 އޮކްޓޯބަރ 2020\n1442 ރަބީއުލް އައްވަލް 05\nއައިއެސް އިން ސީރިޔާގެ ކޭމްޕަކަށް ދިން ހަމަލާއެއްގައި 30 މީހުން މަރާލައިފި\nސީރިޔާގެ ދާހިލީ ހަނގުރާމަ ބަދަލުވެގެން ދަނީ ގޯހުން ގޯހަށް\nކ. މާލެ |3މެއި 2017 | ބުދަ 15:17 | 1,430\nސީރިޔާ ހަނގުރާމައިގައި ބިމާ ހަމަވެފައިވާ އިމާރާތްތައް - ނިއުޔޯކް ޓައިމްސް\nއިސްލާމިކް ސްޓޭޓް އިން ސީރިޔާާގެ އުތުރު - އިރުމަތީ ބޯޑަރާއި އިންވެގެން އޮންނަ އިރާގު ބޯޑަރު ކައިރީ ސަރަހައްދަކަށް ދިން ހަމަލާއެއްގައި އާންމުންނާއި އަދި ކުރުދީ ހަނގުރާމަވެރިން ހިމެނޭ ގޮތުން 30 އަށްވުރެ ގިނަ މީހުން މަރުވެއްޖެ ކަމަށް ރިޕޯޓުތައް ބުނެފިއެވެ.\nއައިއެސްއިން ހަމަލާ ދިން ތަނަކީ ގެދޮރު ގެއްލިފައިވާ ސީރިޔާ އާއި އަދި އިރާގުގެ ރެފިއުޖީން ވަގުތީ ގޮތުން ތިބި ކޭމްޕަކަށް ކަމަށްވާއިރު އައިއެސްގެ ހަނގުރާމަވެރިން ވަނީ ކޭމްޕްގެ ކައިރީގައި ހުރި ޗެކްޕޮއިންޓެއްގައި ތިބި ސީރިޔަން ޑިމޮކްރެޓިކް ފޯސަސް (އެސްޑީއެފް) ގެ ސިފައިންނާ ވެސް ހަމަލާ ބަދާލުކޮށްފައެވެ.\nހަމަލާއާ ބެހޭ ގޮތުން އައިއެސް އިން ބުނެފައި ވަނީ އެމިހުން ހަމަލާ ދިނީ މުރުތައްދުވެފައިވާ މީހުންނަށް އަމާޒުކޮށް ކަމަށެވެ.\nސީރިޔާގައި ހަރަކާތްތެރިވާ އައިއެސްގެ ހަނގުރާމަވެރިން ދެކޮޅަށް އެމެރިކާ އާއި ގުޅިފައިވާ ފައުޖުތަކުން ހަމަލާތައް ވަރުގަދަކޮށްފައިވާއިރު ރިޕޯޓުތައް ބުނާ ގޮތުން އައިއެސްގެ ހަނގުރާމަވެރިން ކޭމްޕަށް ހަމަލާދީފައި ވަނީ ޖާނުންފިދާވެގެންނެވެ.\nފްރާންސްގެ ކުއްލި ނުރައްކަލުގެ ހާލަތު ފެބްރުއަރީއާ ހަމައަށް ދައްމާލައިފި\nކުޅުދުއްފުށިން ފާއިތުވި 24 ގަޑިއިރު ތެރޭގައި ނެގި 120 ސާމްޕަލްގެ ނަތީޖާ ނެގެޓިވް\nތިމަރަފުށީގައި ސެލްފް ސަރވިސް ބޭންކިންގ ސެންޓަރެއް ހުޅުވައިފި\nތިނަދޫ ކޮވިޑް ފެސިލިޓީގެ މަސައްކަތް ނިންމާލައިފި\nއެމެރިކާގެ ޚާރިޖީ ވަޒީރު މައިކް ޕޮމްޕެއޯ މި މަހު ރާއްޖެ ވަޑައިގަންނަވަނީ\nބަލަމުންދިޔަ މައްސަލައެއްގެ ތެރެއިން، ޓޫރިޒަމް މިނިސްޓްރީގެ އިތުރު "ސްކޭމް" ތަކެއް ފާހަގަވެއްޖެ: އައްސަދު\nރައީސްއާ މަޝްވަރާ ކުރެއްވުމަށް ފަހު، އަމީން އިސްތިއުފާ ދެއްވައިފި\nވަޒީރެއްގެ އިތުބާރު ނެތްކަމުގެ މައްސަލަ ޕީޖީއަށް ވައްދަން ވާނީ ރައީސްގެ ހިޔާލާއެކު: ބިގޭ\nޕޮމްޕިއޯ ފުރަތަމަ ފަހަރަށް ރާއްޖެ ވަޑައިގަންނަވަނީ!


ކޮމިޝަނުން ކުރަންޖެހޭ މަސައްކަތްތައް މިނިވަންކަމާއި މުސްތަޤިއްލުކަމާއެކު ކުރެވޭނެ ރައްކާތެރި މާހައުލެއް ޤާއިމް ކުރުމަށް ކުރެވެންހުރި ހުރިހާކަމެއް ކޮމިޝަނުގެ ރައީސްގެ ބެލުމުގެ ދަށުން ކުރިއަށް ގެންދިއުމަށް ކޮމިޝަނުން ނިންމަވައިފި - Judicial Service Commission\nކޮމިޝަނުން ކުރަންޖެހޭ މަސައްކަތްތައް މިނިވަންކަމާއި މުސްތަޤިއްލުކަމާއެކު ކުރެވޭނެ ރައްކާތެރި މާހައުލެއް ޤާއިމް ކުރުމަށް ކުރެވެންހުރި ހުރިހާކަމެއް ކޮމިޝަނުގެ ރައީސްގެ ބެލުމުގެ ދަށުން ކުރިއަށް ގެންދިއުމަށް ކޮމިޝަނުން ނިންމަވައިފި\nޤާނޫނުއަސާސީންނާއި ޖުޑީޝަލް ސަރވިސް ކޮމިޝަނުގެ ޤާނޫނުގައި ބަޔާންކޮއްފައިވާގޮތަށް ކޮމިޝަނުން ކުރަންޖެހޭ މަސައްކަތްތައް މިނިވަންކަމާއި މުސްތަޤިއްލުކަމާއެކު ކޮމިޝަނުގެ މެންބަރުންނާއި އިދާރީ މުވައްޒަފުން ކުރެވޭނެ ރައްކާތެރި މާހައުލެއް ޤާއިމް ކުރުމަށް ކުރެވެންހުރި ހުރިހާކަމެއް ކޮމިޝަނުގެ ރައީސްގެ ބެލުމުގެ ދަށުން ކުރިއަށް ގެންދިއުމަށް ކޮމިޝަނުން ނިންމަވާފިއެވެ.\nކޮމިޝަނުން މިގޮތަށް ނިންމެވީ 20 ފެބުރުއަރީ 2011 ވަނ ދުވަހުގެ ރޭ ބޭއްވުނު ކޮމިޝަންގެ 25 ވަނަ ބައްދަލުވުމުގައި ބައިވެރިވެ ވަޑައިގެންނެވި މެމްބަރުންގެ އަޣުލަބިއްޔަތުން ނެވެ.\nއަދި މީގެ އިތުރުން ކޮމިޝަނުގެ ސެކްރެޓަރީޖެނެރަލް ހޮވުމަށް އެކުލަވާލާފައިވާ އިންޓަރވިއުޕެނަލްގެ ބައްދަލުވުންތައް ކޯރަމްހަމަނުވުމުގެ ސަަބަބުން ކުރިއަށްނުދާތީ، ޕެނަލްގެ މަސައްކަތްތައް އަވަސްކޮށް، ކުރިއަށް ގެންދެވުމަށްޓަކައި ސެކްރެޓަރީޖެނެރަލް ހޮވުމަށް އެކުލަވާލާފައިވާ އިންޓަރވިއުޕެނަލް ރިވއުކޮށް،3މެންބަރުންގެ މައްޗަށްް އެކުލެވޭ އިންޓަވިއު ޕެނަލް އަލުން އެކުލަވާލަވާލެއްވިއެވެ. އެގޮތުން މިހާރު މި ޕެނަލްގައި ހިމެނިވަޑައިގަންނަވަނީ ކޮމިޝަންގެ ރައީސް އަލްއުސްތާޛު އާދަމް މުޙައްމަދު ޢަބްދުﷲ، ކޮމިޝަންގެ މެމްބަރު އައްޝައިޚް ޝުޢައިބު ޢަބުދުއްރަޙްމާން، އަދި ކޮމިޝަންގެ މެމްބަރު އަލްއުސްތާޛު އަޙުމަދު ރަޝީދެވެ.


Haqeegee Haadhisa: Kudakudhin rohvvaa handi\nހަގީގީ ހާދިސާ: ކުޑަކުދިން ރޮއްވާ ހަންޑި\nމިއީ 1990 ގެ އަހަރުތަކުގެ ތެރޭގައި (ހުވަދު އަތޮޅު ދެކުނުބުރީގެ ރަށެއްގައި) ހިނގި ހާދިސާއެކެވެ. ރެއެއްގެ އިރާކޮޅުގެ ވަގުތެކެވެ. އަހަރެން ގޭގައި ހުއްޓާ ބައްޕަ ގެއަށް އައެވެ. އަދި މަންމަ ކައިރީ ބުންޏެވެ. މިއައީ ކުޑަކުދިން ރޮއްވާ ހަންޑިއެއް ފަހާލާފައެވެ. މިހެން ބުނުމުން އަހަރެންގެ ގާތަށް ހިނިއައެވެ. އަދި އެއީ އެހާ ސީރިއަށް ކަމެއްކަމެއް އަހަރެންނަކަށް ނޭގެއެވެ. އަހަރެން ހެމުން ބައްޕައާއި ދިމާލަށް ބުނީމެވެ. އެ ހަންޑި ފަހާލީ ކިހިނެއް ހެއްޔެވެ. މިހެން ބުނުމުން ބައްޕަ އަހަންނަށް އެވާހަކަ ކިޔައިދިނެވެ.\nދަރިފުޅާއެވެ. އަޑުއަހާށެވެ. ކޮންމެ ރެއެއްގެވެސް ދެނަމާދު ދޭތެރޭގައި މިރަށު ކޯޓްގެ އިސް ގާޒީގެ (މެޖިސްޓްރޭޓް) ގޭގައި އެންމެ ހަގަށް އޮންނަ އުމުރުން ހަ މަހުގެ ކުއްޖާ ހަމަ ރޮނީއެވެ. މިކަމާ ގާޒީ ހުންނަނީ ހަދާނެގޮތް ހުސްވެފައެވެ. އެކުއްޖާ އެހާވަރަށް ކޮންމެ ރެއަކު ހަމަ އެއްގަޑިއެއްގައި ރޯތީ އެނގޭ މީހުންވެސް ތިބެނީ ކަންބޮޑުވެފައެވެ. އެންމެ ފަހުން ފަންޑިތަ ހަދާމީހަކާއި ވާހަކަ ދައްކާލުމުން އެއީ ޖިންނި ޝައިޠާނުންގެ ތެރެއިން “ހަންޑި” ކިޔާ މަޚްލޫގެއްގެ ފަރާތުން ދިމާވާ ކަމެއްކަން އެގިއްޖެއެވެ. ބައްޕައަކީ ގަޒީ ގެންގުޅޭ މަސް ދޯނީގެ ކެޔޮޅު ކަމަށްވުމުން ކޮންމެ ރެއަކު މަސްރިޕޯޓާއެކު އެކިކަންތައްތަކާ މަޝްވަރާ ކުރުމަށް އެގެއަށްދަމެވެ. އެކަމަކު މިރޭ އެގެއަށް ދިޔައީ ދޯނީގެ ހުރިހާ ފަޅުވެރިންނާއެކުގައެވެ. އެއީ މިރެއަކީ ހަފުތާ ނިމޭދުވަސްކަމަށްވުމުން މިހަފުތާގައި ލިބުނު ލާރިކޮޅު ބަހާލުމަށެވެ. ބައްޕަގެ ދޯނި މީހުންނާއެކު މަޣްރިބު ނަމާދުން ފައިބައިގެން އެގެއަށް ދިޔައިރު އެގޭގެ އެންމެ ހަގަށް އޮންނަ ކުއްޖާ ވަރަށް ބާރަށް ރޯއަޑުއިވެއެވެ. އޭރު އެކުއްޖާގެ މަންމަ އެކުއްކާ ހުއްޓާނުލައިގެން އަތްދަނޑިމަތީ ބާއްވައިގެން ހާސްވެގެންހުރެ ދެކޮޅު ދެކޮޅަށް ހިނގަ ހިނގާ އުޅެއެވެ. ބައްޕަމެން އެގެއަށް ދިއުމުން ގާޒީ ބައްޕަމެންނާއި ބައްދަލުކޮށްފައި ބުންޏެވެ. މިރޭ ވަރަށްބޮޑު ކަމެއް ކޮށްދޭން އެބަޖެހެއެވެ. މިކުއްޖާ އެރޮއްވާ ހަންޑި ފަހާލަދޭން އެބަޖެހެއެވެ. ކޮންމެ ރެއަކު އޭތީގެ އުނދަގޫ އެބަފޯރައެވެ. ބައްޕަ ބުންޏެވެ. އެހަންޑިވާނީ ކޮންތާކު ހެއްޔެވެ. އެހެން ބުނުމުން އެރަށަށް ކަރަންޓް ދީފައިހުރި އިންޖީނުގެއާއި ދިމާލަށް އިޝާރާތްކޮށްފައި ބުންޏެވެ. “އެދިމާލުގައެވެ.” އެނޫނީ އަނދިރިކޮށް އޮތްތަނެއް މިގޯތީގައި ނުހުންނާނެއެވެ. މިހެން ބުނެފައި ޓޯޗް ބައްތި ހުރީ ކޮންބައެއްގެ އަތުގައިތޯ ބަލާ ބައްތި ނެތް މީހުންނަށް ޓޯޗް ބައްތިއެއް ގާޒީ ދިނެވެ. އެދުވަސްވަރަކީ ރާއްޖެ ތެރޭގެ ރަށްރަށަށް ކުޑަ އިންޖީނުތަކުން ހަމައެކަނި އިރުއޮއްސި6އަކުން ރޭގަނޑު 11 ޖަހަންދެން ކަރަންޓް ދިން ޒަމާނެވެ. އެދުވަސްވަރު މުޅި އެރަށަށް ރޭގަނޑު ކަރަންޓް ދީ ހެދީ މިގާޒީގެ ގޭގައިހުރި އަމިއްލަ އިންޖީނަކުންނެވެ. އެ އިންޖީނު ބަހައްޓާފައިހުރި ޕަވަރހައުސްއާ އިންވެގެން ބިއްދޮށަށް ހުރީ ގިނަ އަދަދެއްގެ ބިޔަ ރުއްގަސްތަކެވެ. ބޮޑެތި ރުއްގަސްތަކުން މަތި ބެދިފައިވާތީ ކުދި ވިނަތަކެއް އެތަނަކު ހެދިފައެއް ނުވެއެވެ. އެޒަމާނުގައި ހުންނަ ގޯތީގައި އިންފާރު ރާނަފައެއް ނުހުރެއެވެ. އެއްގޯތިތެރެއިން އަނެއް ގޯތި ތެރެއަށް ފަސޭހަކަމާއެކު ދެވޭގޮތް އޮވެއެވެ. އަދި ކުރީ ޒަމާނުގައި ހުންނަނީވެސް ވަރަށް ބޮޑެތި ގޯތިތަކެވެ. ޚާއްޞަކޮށް ރަށުގެ ކަތީބުންނާއި ގާޒީމެންފަދަ ކަމުވޮށިވެގެންވާ މީހުންގެ ގޯތިތައް އެދުވަސްވަރު ވަރަށް ބޮޑުވާނެއެވެ.\nބައްޕައާއި ދޯނީގެ މީހުން ބައްތިތައް ހިފައިގެން ފުރަތަމަ ވަނީ އެ ރުއް ގަސްހުރި ތަނަށެވެ. އެއްވެސް މީހަކު އެތަނަށްދިޔަ މަގުމަތީގައި ބައްތިއެއް ނުދިއްލައެވެ. ހުރިހާ މީހުން އެރުއްތަކުގެ ތެރެއަށް ވަދެ ނިމުމުން ގާޒީ “އަލިކޮށްލާ”މިހެން ގޮވާލީއެވެ. ހުރިހާ މީހުން އެއް ފަހަރާ އަލިކޮށްލިއިރު ވަރަށް ރީތި އިސްތަށިގަނޑު ދިގު އަންހެންކުއްޖަކު ރުކެއްގެ ބުޑުގައި ހުއްޓެވެ. ބައްޕަމެން ޓޯޗް އަލިކޮށްލުމުން ޖެހިގެން އޮތް ގޯއްޗާއި ދިމާލަށް އެކުއްޖާ ދުއްވައިގެންފިއެވެ. ބައްޕަމެންވެސް އެކުއްޖާގެ ފަހަތުން ދުއްވައިގަތުމުން ޖެހިގެންހުރި ގޯތީގެ ގިފިލީގެ ފާރުމަތިން ސްފްރީނެއް ދިޔަހެން އެކުއްޖާ ހިގައްޖެއެވެ. ބައްޕަމެން ދުވެފައިގޮސް އެހާމެ އަވަހަށް އެ ގިފިއްޔަށް ވަންއިރު އޭތި ވީތަނެއް ނޭގުނެވެ. މުޅި އެސަރަހައްދު ހޯދާހޯދާވެސް ނުފެނުނެވެ. އެހާ ހިސާބުން ބައްޕަމެންނާއި ގާޒީ ހަވާލުކުރި މަސައްކަތް ނިންމާލާފައި އެގެއަށް އައީއެވެ.\nހަންޑިއަކީ ކޯއްޗެއްކަން ބުނެދެމުން ބައްޕަ ބުނީ އެއީ މީހުންނަށް އެހާ ގެއްލުންދޭ އެއްޗެއް ނޫނެވެ. އަންހެނެއްގެ ސޫރައިގައި ފެންނަ އެ ހަންޑިއަކީ ކިތަންމެ ކުޑަ ތަނެއްގެ ނިވަލަށް ވަދެވުނު ނަމަވެސް އިންސާނުންގެ ލޯ މައްޗަށް ގެއްލޭ މަޚްލޫޤެކެވެ. އޭގެ މިޒާޖު ހުންނަ ގޮތުން ކުޑަކުދިންނާއި ވަރަށް ފަސޭހައިން އަޅައިގަންނާނެވެ. ނުވަތަ އަވަލާނެވެ. އަދި ކުޑަކުދިން ރޮއްވާލުމަކީ އޭތީގެ އުފަލެކެވެ. ބައްޕަމެން އަނބުރާ ގަޒީގެ ގެއަށް އައިއިރު އެއްކަލަ ކުއްޖާގެ ރުއިން ހުއްޓާލައިފިއެވެ. އޭރު އެކުއްޖާގެ މަންމަ އިނީ ކުއްޖާ ނިންދަވާށެވެ.\nބައްޕަ އަހަރެންނަށް މިވާހަކަ ކިޔައިދިނުމުން އަހަރެން ވަރަށް ހައިރާންވިއެވެ. އަދި ބައްޕައަކީ ޖިންނި ފައްސަން މޮޅު މީހެކޭ ހިތަށް އެރިއެވެ. އެދުވަހަށްފަހު އެ ޤާޒީ ގޭގައި އެންމެ ހަގަށް އޮންނަ ކުޑަކުއްޖާ އިރުއޮއްސޭ ގަޑީގައި އެއްގޮތަކަށްވެސް ރޯއަޑެއް ނުއިވެއެވެ.


Kelaa gai Mas market eh alhaidheyne bayaku hoadhany\nކެލާގައި މަސްމާރުކޭޓެއް އަޅާދޭނެ ބަޔަކު ހޯދަނީ\n28 ނޮވެންބަރ 2020 - 13:55:04\nހއ. ކެލާގައި އެޅުމަން ހަމަޖެހިފައިވާ މަސްމާރުކޭޓުގެ މަސައްކަތް ކޮށްދޭނެ ފަރާތެއް ހޯދުމަށް އިއުލާންކޮށްފި އެވެ.\nކެލާ ކައުންސިލުން ކޮށްފައިވާ އިއުލާނެއްގައި ބުނީ މަސްމާރުކޭޓުގެ މަސައްކަތް ހަވާލުކުރަން ނިންމާފައިވަނީ އެކައުންސިލްގެ އިދާރާއިންދޭ މައުލޫމާތާއި އެއްގޮތަށް މަސައްކަތް ކޮށްދޭނެ ފަރާތަކަށް ކަމަށެވެ.\nއެހެންކަމުން އެ ކައުންސިލުން ދޭ މައުލޫމާތާއި އެއްގޮތަށް އެ މަސައްކަތް އަމިއްލަ ތަކެތީގައި ކޮށްދިނުމަށް ޝައުގުވެރިވާ ފަރާތްތަކުން ކެލާ ކައުންސިލްގެ އިދާރާއިން މައުލޫމާތު ސާފު ކުރުމަށްފަހު އަންދާސީ ހިސާބު ހުށަހެޅުމަށް އެދިފައިވެއެވެ.\nކައުންސިލުން ބުނީ އަންދާސީހިސާބު ހުށަހެޅުމަށް މައުލޫމާތު ސާފުކުރުން އޮންނާނީ ޑިސެމްބަރު މަހުގެ7ވާ ހޯމަ ދުވަހުގެ 10:00 ގައެވެ، އަދި މައުލޫމާތު ސާފުކުރުމަށް ފަހު އަންދާސީ ހިސާބު ހުށަހެޅުން އޮންނާނީ ޑިސެމްބަރު 15 ވާ އަންގާރަ ދުވަހުގެ 13:00 ގައެވެ.\nކައުންސިލުން ބުނީ އެ މަސައްކަތް ކޮށްދިނުމަށް ޝައުގުވެރިވާ ކުދި އަދި މެދު ފަންތީގެ ވިޔަފާރި ދަފުތަރުގައި ރަޖިސްޓްރީ ކޮށްފައިވާ ހުރިހާ ފަރާތްތަކަށް އެ ފުރުސަތު ހުޅުވާލެވިފައިވާ ކަމަށެވެ. އަދި މައުލޫމާތު ސާފުކުރުމަށާއި އަންދާސީހިސާބު ހުށަހެޅުމަށް ގަޑިއަށް އެ ހާޒިރު ނުވާ ފަރާތްތަކަށް ބިޑްގައި ބައިވެރި ނުވެވޭނޭ ކަމަށް ވެސް ކައުންސިލުން ބުނެފައިވެއެވެ.\nހއ. ކެލާމަސް މާރުކޭޓްމަސްވެރިކަން\nމަސްވެރިއަކަށް މަހަކު 22000 ރުފިޔާ ލިބޭނެ: ޒަހާ\nދާ އަޅައިގެން، ނުވަ ބާވަތެއްގެ މަސް ހިފުން މަނާކޮށްފި\n"ފަނޑިޔާރު ޝަހީދުގެ މައްސަލަ ނިކަން އަވަހަށް ކުރިއަށް ދާނެ"\nބާނީ އެންމެ ފަހުން މާލެ އަތުވެއްޖެ!\nކިނބިދޫ މާލޫދު ހަރުގެ މަރާމާތު ކުރަނީ!\n"ޝަރީއަތުގައި ހެކިބަސް ދިނީ ޝަރުތު ހަމަނުވާ ބައެއް"


"Gotham" ge actor Donal Logue Twitter gai eynaage dharifulhu hoadhumah ehee ah edhefi - TrendingRED\n28 ޖޫން 2017 - 13:16\nމީހަކު ގެއްލިގެން އުޅޭ ކަމަށް ފުލުހުންނަށް ޚަބަރުކޮށްފައި ވާކަން އަދި ޔަޤީންވެފައި ނުވި ނަމަވެސް ގޮސިޕް ކޮޕް އިން ވަނީ ޑޯނަލް ލޯގް ގެ ދަރިފުޅު ޖޭޑް ލޯގް ގެއްލިފައިވާ ކަމުގެ ޚަބަރު މި ފާއިތުވެ ދިޔަ ހޯމަ ދުވަހު ފަތުރާފައެވެ.\nހަމައެހެންމެ، ޑޯނަލް ލޯގްވެސް ވަނީ ޓްވިޓަރ ގައި އޭނާ ދަރިފުޅު ގެއްލިގެން ހޯދާ ކަމަށް ބުނެފައެވެ. އަންގާރަ ދުވަހުގައި ޓްވިޓަރ ގައި ޑޯނަލް އޭނާގެ ދަރިފުޅުގެ ތަސްވީރަކާއި އެކު ލިޔުމެއްގައި ބުނެފައިވާ ގޮތުގައި ހޯމަ ދުވަހުގެ 2:00 ގައި ބާކްލޭސް ސެންޓަރ/ފޯޓް ގްރީން ބްރޫކްލީން ކައިރިން އޭނާގެ ދަރިފުޅު ޖޭޑް ގެއްލިފައިވާ ކަމަށެވެ. އަދި ސިފައިންގެ ޔުނީފޯމް ފޮތީގެ ހުޑީ އެއް ލައިގެން ހުރި ކަމަށާއި އެ ކުއްޖާގެ އިސްކޮޅުގައި6ފޫޓް2އިންޗި ހުންނާނެ ކަމަށް ބުނެފައިވެއެވެ.\nމިކަމާއި ގުޅިގެން އިތުރު މަޢުލޫމާތެއް ލިބިފައި ނުވިޔަސް ޑޯނަލް ގެ ރަހުމަތްތެރިންނާއި ސަޕޯޓަރުން ވަނީ އޭނާ އަށް އެހީތެރިކަން ފޯރުކޮށްދޭން ފަށާފައެވެ. މީގެ ތެރޭގައި "ސަންސް އޮފް އަނާކީ" ގެ އުފެއްދުންތެރިޔާ ކާޓް ސަޓާ ހިމެނެއެވެ.\nއެންވައިޕީޑީ އިން ބުނި ގޮތުގައި އެމީހުންނަކަށް މިކަމާއި ގުޅިގެން މައްސަލައެއް ހުށައަޅާފައި ވޭތޯ ނޫނީ ނުވޭތޯ ނުބެލޭނެއެވެ. ނަމަވެސް އީ ނިއުސް އިން ބުނެފައިވާ ގޮތުގައި މި މައްސަލަ އަދި ފުލުހުންނަށް ހުށައަޅާފައެއް ނުވެއެވެ.


ﷲ އަށް ޝިރުކުކުރުމަށް ބިރުވެތިވާށެވެ! – DhiSalafiyyah\nﷲ އަށް ޝިރުކުކުރުމަށް ބިރުވެތިވާށެވެ!\n17/11/2011 ޢަޤީދާއާއި ފިރުޤާތައްއައްޝައިޚް އަޙްމަދު މިޙްސަން މުޙައްމަދު\nޝައްކެއްވެސް ނެތްގޮތުގައި މިއީ 21 ވަނަ ޤަރުނެވެ. އަޅުގަނޑުމެން މި ޤަރުނަށް މަލާމާތެއް ނުކުރަމެވެ. އަދި މި ޤަރުނުގައި އިންސާނުން ހޯދާފައިވާ ތަރައްޤީތަކަށާއި އުސްމިންތަކަށް އަޅުގަނޑުމެން އިންކާރެއް ނުކުރަމެވެ. އެހެންކަމުން މިއީ ސައިންސާއި ޓެކްނޮލޮޖީގެ ޒަމާނެވެ. ކޮންމެ އެއްޗަކަށްވެސް ދަލީލާއި ޙުއްޖަތް ވާކަމަށް މީހުން ޤަބޫލް ކުރާޒަމާނެވެ. އަދި މި ޒަމާނަކީ މިޒަމާނުގެ ތަރައްޤީގެ ނަން އަޅުވާފައި ފާޅުވެނިމިފައިވާ ޙަޤީޤަތްތަކަށްވެސް އިންކާރު ކުރާ ބަޔަކު އުފެދިފައިވާ ޒަމާނެކެވެ. މިކާއިނާތުން ފާޅުވާ އެންމެ ބޮޑުޙަޤީޤަތަކީ ﷲ ތަޢާލާގެ އެއްކައުވަންތަ ކަމުގެ ޙަޤީޤަތެވެ. އެއިލާހު ފިޔަވައި އިލާހުންތަކެއް ވީނަމަ މި ކާއިނާތް މިހާ އޮމާން ކަމާއިއެކު ކުރިޔަށް ނުދާނޭކަން ކަށަވަރެވެ. މިއަދު އަޅުގަނޑުމެން ގެނެސްގެންއުޅޭ ޑިމޮކްރަސީގައި ފެންނަގޮތުން އެއްބާރުން އަނެއްބާރާއި ތޮޅެ ހެދުމަކީ މިގޮތަށް ކުރިޔަށް ނުދާނެކަން ސިފަވެގެންދާ ކުޑަކުޑަ ނަމޫނާއެކެވެ. ހަމަކަށަވަރުން ﷲ ތަޢާލާއީ ހުރިހާކަމެއްގައިވެސް ފުދިވޮޑިގެންވާ އިލާހެވެ.\nއަޅުތަކުންނާއި މަޚްލޫޤާތްތައް ޚަލްޤުކުރެއްވުނީ ﷲ ތަޢާލާ އެއްކައުވަންތަކުރުމަށްޓަކައެވެ. އަދި ޚާއްސަކޮށް އެއިލާހަށް އަޅުކަންކުރުމުގައި އެއިލާހު އެއްކައުވަންތަކުރުމަށްޓަކައެވެ. ﷲ ތަޢާލާ ވަޙީކުރައްވާފައިވެއެވެ. (وَمَا خَلَقْتُ الْجِنَّ وَالْإِنسَ إِلَّا لِيَعْبُدُونِ)[الذاريات: 56] މާނައީ: ” ހަމައެކަނި ތިމަންއިލާހަށް އަޅުކަންކުރުމަށް މެނުވީ، ތިމަންއިލާހު ޖިންނީންނާއި، އިންސީން ނަހައްދަވަމެވެ. “ އެހެންކަމުން ﷲ ތަޢާލާ އެއްކައުވަންތަކުރުމަކީ އަޅުތަކުންގެ ކުރިމަތީގައިވާ އެންމެ ބޮޑު ލަނޑުދަނޑިއެވެ. އަޅުތަކުން ޚަލްޤުކުރެއްވުމުގެ ޙަޤީޤީ މަޤްޞަދެވެ. އެއަށްވުރެ ބޮޑުކަމެއް އަޅުގަނޑުމެންގެ ކުރިމަތީގައި ނެތެވެ. އަދި އޮވެގެންވެސް ނުވާނެއެވެ.\nއާދެ، ﷲ ތަޢާލާ އެއްކައުވަންތަ ކުރުން ނުވަތަ ތަވްޙީދުގެ އިދިކޮޅަކީ ﷲ ތަޢާލާއަށް ބައިވެރިންތަކެއް ލައިގެން އަޅުކަންކުރުމެވެ. ނުވަތަ އަޅުކަންތަކުގައި އެއިލާހު ފިޔަވައި އެހެން ފަރާތްތަކަކަށް ބައިއެޅުމެވެ. މިއަށް ކިޔަނީ ޝިރުކެވެ. ޝިރުކަކީ ރެއާއިދުވާލު އެކަމަކަށް އަރައިގަނެވިދާނެތީ އަޅުގަނޑުމެން ބިރުގަންނަންޖެހޭވަރުގެ ބޮޑުކަމެކެވެ. ޝިރުކުގެ ސަބަބުން އަޅުގަނޑުމެން އަބަދާއިއަބަދު ނަރަކައިގެ ވޭންދެނިވި ޢަޒާބުގައި ދެމިތިބެންވެސް ޖެހިދާނެއެވެ.\nﷲ ތަޢާލާ މީސްތަކުންނަށް ތަވްޙީދު އުނގައްނަވައިދެއްވުމަށް ފޮނުއްވި ނަބިއްޔުންނާއި އަޅާ ބަލާއިރު އަޅުގަނޑުމެންނަކީ ކޮންބައެއްތޯއެވެ؟ އެބޭކަލުންގެ އީމާންކަމާއި އަޅާކިޔާއިރު އަޅުގަނޑުމެންގެ އީމާންކަމަކީ އެއްވެސް އެއްޗެއްނޫނެވެ. އެހާވެސް މަދު އެއްޗެކެވެ. ﷲ ތަޢާލާ ވަނީ އެބޭކަލުންނަށްވެސް ޝިރުކުން ދުރުހެލިވުމަށް އިންޒާރުކުރައްވާފައެވެ. އެއިލާހު ވަޙީކުރައްވާފައިވެއެވެ. (وَلَقَدْ أُوحِيَ إِلَيْكَ وَإِلَى الَّذِينَ مِنْ قَبْلِكَ لَئِنْ أَشْرَكْتَ لَيَحْبَطَنَّ عَمَلُكَ وَلَتَكُونَنَّ مِنَ الْخَاسِرِينَ) [الزمر: 65] މާނައީ: ” ހަމަކަށަވަރުން، ކަލޭގެފާނަށާއި، ކަލޭގެފާނުގެ ކުރީގެ ރަސޫލުންނަށް ވަޙީކުރައްވާފައިވެއެވެ. ކަލޭގެފާނު ޝިރުކުކުރައްވައިފިނަމަ، ކަލޭގެފާނުގެ ޢަމަލުތައް ބާޠިލުވެއްޖައީސްކަން ކަށަވަރެވެ. އަދި އޭރުން ކަލޭގެފާނު ވާހުށީ ގެއްލެނިވެގެންވާ މީހުންގެ ތެރެއިންކަން ކަށަވަރެވެ. “ އަދި މި އިންޒާރަށް ސަމާލުކަން ދީގެން ޝިރުކަށް ބިރުވެތިވާ ބައެއްގެ ގޮތުގައި އަޅުގަނޑުމެންގެކުރީގެ ޞާލިޙު އަޅުންވަނީ މި ދުނިޔޭގައި އުޅެފައެވެ.\nއެހެންނަމަވެސް މިއަދު އަޅުގަނޑުމެންގެ ތެރެއިން ބައެއްމީހުން ދެކެމުންދަނީ ޝިރުކަކީ މޫނުމަތީގައި އެނބުރޭ މެއްސެއް ފޮޅާލުންފަދަ ކުޑަ ކަމެއްގެ ގޮތުގައެވެ. މިއަދު އަޅުގަނޑުމެންގެ ސައްތައިން ސައްތަ އިސްލާމީ މުޖުތަމަޢުގެ ޙާލަތަކީ ކޮބައިތޯއެވެ؟ ޝިރުކުގެ އެންމެ މައި ވަސީލަތްކަމުގައިވާ ބުދުތައް މުޅިރަށުގައި ފާޅުގައި އެތައްމިތާގައި ބެހެއްޓޭއިރު އެއާ ދެކޮޅަށް ތެދުވާންކެރެނީ މަދު ބަޔަކަށެވެ. އަދި އެއާއި ދެކޮޅަށް އެއްޗެއްބުނެލަން ކެރެނީވެސް މަދުބަޔަކަށެވެ. އަދި އެއްބަޔަކު އޭނާ އެކަން މަނާކުރީތީ ތިމަންނަ މަނާ ނުކުރާނަމޭ ކިޔައިގެން ތިބެނީއެވެ! އަނެއް ބަޔަކު އެމީހުންވެސް ބުދެއް ބެހެއްޓިޔޭ އަހަރެމެންނަށްވެސް ނުބެހެއްޓެންވީ ކީއްވެހޭ ކިޔާ ބީދައިން ތިބެނީއެވެ! އަނެއް ބަޔަކު މިވެނި އެވެނި ތަނެއްގައިވެސް އެހެރީ ބުދޭ ތީތި ތަޅަންޏާ މީތި ތަޅާށޭ، މީތި ނުތަޅަންޏާ ތީތި ތަޅައިގެން ނުވާނެ ބުނާ ބީދައިން ތިބެނީއެވެ! އަނެއް ބަޔަކު ފެންނަ މަންޒަރުވެސް ނުފެންނަ ކަމަށް ހަދައިގެން ތިބެނީއެވެ! އަނެއް ބަޔަކު އެއީ އަޅުކަން ކުރާން ބެހެއްޓި އެއްޗެއްނޫނޭ ކިޔައިގެން ތިބެނީއެވެ! އަނެއް ބަޔަކު އެއީ ބުދެއް ނޫނޭ، އެއީ މޮނިއުމެންޓެކޭ ކިޔައިގެން ތިބެނީ އެވެ! އަޅެފަހެ އަޅުގަނޑުމެން މުސްލިމުން ހޭ އަރާކަށް ނުވޭހެއްޔެވެ؟ ތަވްޙީދާއި ޝިރުކުގެ މައްސަލަތަކަކީ ކިހާ ބޮޑު މައްސަލަތަކެއްކަން ވަޒަން ނުކުރެވެނީތޯއެވެ؟\nނަމަވެސް ދުނިޔެއިން ފެންނަމުންދާ ޙަޤީޤަތް މިއަދު އަޅުގަނޑުމެންގެ ރާއްޖެއިންވެސް ފެންނަން ފަށައިފިއެވެ. ދުނިޔޭގެ ބޮޑެތި ވިސްނުންތެރި މޮޅު އިސްލާމީ މުފައްކިރުން އެބަތިއްބެވެ. އެހެން ނަމަވެސް ކިތައްމެ މޮޅަށް ކިޔެވިޔަސް ކިތައްމެ ވިސްނުން ތޫނަސް ތަވްޙީދުގެ މަތީގައި ޘާބިތުވެ ތިބުމުގެ ނިޢުމަތަކީ ކޮންމެ މީހަކަށް ﷲތަޢާލާ ދެއްވާ ނިޢުމަތެއް ނޫނެވެ. އެކަން އެ މުފައްކިރުންގެ ޢަމަލުތަކުން ފެނިގެންދާނެއެވެ. މިގޮތުން އެއްދުވަހު ޤަބުރަށް އަޅުކަން ކުރުން ހުއްދަކޮށް ބޮޑު ފޮތެއް ލިޔެފާނެއެވެ. އަނެއް ދުވަހު ޤަބުރަށް އަޅުކަން ކުރުމަކީ ޝިރުކޭ ބުނާ ޢިލްމުވެރިނަށް ރައްދުދީ ފޮތެއް ލިޔެފާނެއެވެ. އަދި ޤަބުރު ވަށައިގެން ދުޢާކޮށް ތަވާފު ކުރުމަކީ ޝިރުކު ނޫންކަމުގައިވެސް ހަމަ މުސްލިމުންގެ ގޮތުގައިތިބިކަމަށްބުނާ ބޮޑެތި ވިސްނުންތެރިން އެބަބުނެވެ. އަދި ޤަބުރު ވަށައިގެން ތަވާފުކުރާމީހުންނަކީ ޝިރުކު ކުރާ ބަޔެކޭ ޢިލްމުވެރިޔަކު ބުނެފިނަމަ އެބައިމީހުން ބުނަނީ އެ ޢިލްމުވެރިން އެމައްސަލަތަކުގައި ހައްދުފަހަނައަޅައިދަނީ ކަމުގައެވެ. ކޮންމެއަކަސް އަޅުގަނޑު މިތާގައި ފާހަގަކޮށްލަން ބޭނުންވާ ނުކުތާއަކީ ތަވްޙީދުގެ މަތީގައި ޘާބިތު ވުމަކީ ގޮނޑިޔަކުން ނުވަތަ ވަކި ޖަމާޢަތަކަށް ނިސްބަތްވުމުން ނުވަތަ ވިސްނުންތޫނު ވުމުން ލިބޭ ކަމެއް ނޫންކަމެވެ.\nއިމާމް މުސްލިމް ރިވާކުރައްވާފައިވާ ޙަދީޘްފުޅެއްގައި ވެއެވެ. ރަސޫލުﷲ ޞައްލަﷲ ޢަލައިހި ވަސައްލަމް ގިނަގިނައިން ވިދާޅުވެއެވެ. “އޭ ހިތްތައް ފުރޮޅުއްވާ އިލާހެވެ! ތިމަން އަޅާގެ ހިތް އިބަ އިލާހުގެ ދީންމަތީގައި ޘާބިތު ކޮށްދެއްވާނދޭވެ. ދެން ސުވާލު ކުރެވުނެވެ. އޭ ﷲ ގެ ރަސޫލާއެވެ. ހަކަމަށަވަރުން ހިތްތައް ފުރޮޅޭތޯއެވެ؟ އެކަލޭގެފާނު ޙަދީޘްކުރެއްވިއެވެ: ހަމަކަށަވރުން އަޅުތަކުންގެ ހިތްތައްވަނީ ރަޙްމާން ވަންތަ ﷲ ގެ އިނގިލިފުޅުތަކުގެ ތެރެއިން2އިނގިލިފުޅުގެ ދެމެދުގައެވެ. އެއިލާހު އިރާދަކުރައްވާ ގޮތަކަށް އެ ހިތްތަށް ފުރޮޅުއްވައެވެ. “ އެހެންކަމުން އެއިލާހު އިރާދަކުރެއްވި މީހަކު މިދީންމަތީގައި ޘާބިތުކުރައްވައެވެ. އަދި އެއިލާހު އެއަޅަކަށް ތަވްޙީދުގެ މަތީގައި ބަހާއި ޢަމަލުން ޘާބިތުވުމުގެ ނިޢުމަތް ދެއްވައިފި އަޅެއްނަމަ އެ ނިޢުމަށް ގެއްލިގެން ހިނގައިދާނެތީ ބިރުވެތިވެ އެއަށް ރައްކާތެރިވާންވާނެއެވެ. އިއްޔެ މި ބިމުގައި ބުދު ބެހެއްޓުމުން އެއަށް އިންކާރު ކުރިއަޑުތައް މިއަދު ހަމަ އެފަދަ ބުދުތަކެއް ބެހެއްޓުމުން އިންކާރުކުރާ އަޑު އަޅުގަނޑުމެންނަށް ނީވޭ ސަބަބު އަޅުގަނޑުމެންނަށް މިޙަދީޘުން ވަރަށް ރަނގަޅަށް އެނގިގެންދާނެއެވެ. އެހެންކަމުން އަޅުގަނޑުމެން އަބަދާއި އަބަދު ދުޢާކުރަންވީ އަޅުގަނޑުމެންގެ ހިތްތައް ތަވްޙީދުގެ މަތީގައި ޘާބިތު ކުރައްވާތޯއެވެ. މި ފަހަރު ބުދުތައް ބެހެއްޓުމުން އެޔަށް އިންކާރު ކުރާނެ ބަޔަކު މި ދިވެހި އުއްމަތުގައި ތިބީ ﷲ ތަޢާލާ އެބައެއްގެ ހިތްތަކުގައި ތަވްޙީދު ޘާބިތުކޮށްދެއްވާފައިވާ ހިތްތަކެއްގެވެރި އަހުލުވެރިން އަޅުގަނޑުމެންގެތެރޭގައި ތިބުމުންނެވެ.\nޝިރުކުގެ ބިރުވެރިކަން ވަރަށްބޮޑެވެ. ނަރަކައިގެ ވޭންދެނިވި ޢަޒާބުން ﷲ ތަޢާލާވަނީ ޝިރުކު ކުރާމީހުންނަށް އިންޒާރުކުރައްވާފައެވެ. އެއިލާހު ވަޙީ ކުރައްވާފައި ވެއެވެ. (إِنَّهُ مَن يُشْرِكْ بِاللّهِ فَقَدْ حَرَّمَ اللّهُ عَلَيهِ الْجَنَّةَ وَمَأْوَاهُ النَّارُ وَمَا لِلظَّالِمِينَ مِنْ أَنصَارٍ ) [المائدة: 72] މާނައީ: ” ހަމަކަށަވަރުން ﷲ އަށް ޝިރުކުކުރާ މީހާ (ދަންނާށެވެ!) ފަހެ، ހަމަކަށަވަރުން، ﷲ، އެމީހާގެ މައްޗަށް ސުވަރުގެ ޙަރާމްކުރެއްވިއެވެ. އަދި އެމީހަކު އުޅޭނެތަނަކީ ނަރަކައެވެ. އަދި އަނިޔާވެރިންނަށް (އެބަހީ: ޝިރުކުކުޅަ މީހުންނަށް) ނަޞްރުދޭނޭ އެއްވެސް ބަޔަކު ނުވެއެވެ. “ މިއާޔަތުންވެސް މިކަމުގެ ނުރައްކާތެރިކަމާއި ސުންޕާކަން ހާމަވެގެން އެބަދެއެވެ. އެހެން ނަމަވެސް އަޅުގަނޑުމެންގެ ތެރެއިން ބުދަށް ނަފްރަތުކޮށް އެކަން ސީރިޔަސް މައްސަލައެއްގެ ގޮތުގައި ނަގައި އެތަކެތި އެތަންތަނުން ނެގެން އޮތްގޮތަކަށް ނެގުމަށް މަސައްކަތްކުރީ ކިތަށްބޭފުޅުންތޯއެވެ؟ އަޅުގަނޑުމެންގެ ތެރެއިން ގިނަމީހުން ޝިރުކަށް ވެއްޓިދާނެތީ ބިރު ނުގަތް ކަމުގައިވިޔަސް އެ ބޭކަލެއްގެ އަތްޕުޅުން ބުދުތައް ތަޅާލައްވައި އެންމެ ފުރިހަމަ ގޮތުގައި ތަވްޙީދު ޤާއިމްކުރެއްވި ޙަނަފިއްޔަތުގެ އިމާމް އިބްރާހިމް ޢަލައިހިއްސަލާމް ނުވަތަ ﷲ ގެ ޚާލީލްވެސް ޝިރުކުން ރައްކާތެރިކޮށްދެއްވުމަށް އެދި ﷲ ތަޢާލާއަށް ދުޢާކުރައްވާފައިވެއެވެ. އިބްރާހިމް ޢަލައިހިއްސަލާމް އެކަމަކަށް ބިރުފުޅުގެންވަޑައިގަންނަވާކަމެއް ކަމުގައި ޝިރުކު ވީއިރު އަޅުގަނޑުމެން އެ ޝިރުކުގެ ތެރެއަށް ދިޔުމަށް ބިރުނުގަންނަންވީ ކީއްވެތޯއެވެ؟ އަޅުގަނޑުމެންގެ އީމާންކަން އިބްރާހީމްގެފާނުގެ އީމާންކަމާއި އެއްފަދަ ނުވާނޭކަން ކަށަވަރެވެ. އެއިން ސަލާމަތްވުން އެހާފަސޭހަ އެއްޗެއްނަމަ ﷲ ގެ ޚަލީލް އެކަމާއި ބިރުފުޅު ނުގެންނެވީހެވެ. އެކަލޭގެފާނު ﷲ ތަޢާލާއަށް ދުޢާކުރައްވާފައިވެއެވެ. (وَاجْنُبْنِي وَبَنِيَّ أَن نَّعْبُدَ الأَصْنَامَ)[إبراهيم: 35]. މާނައީ : ” އަދި އަޅާއާއި، އަޅުގެ ދަރިން ބުދަށް އަޅުކަންކުރުމުން ދުރުކުރައްވާނދޭވެ! “\nއިބްރާހިމް އައްތައިމިއްޔު ރަޙިމަހުﷲ ވިދާޅުވެފައިވެއެވެ. “ޝިރުކުގެ ބަލާއިން ސަލާމަތްވެގެންވާ ކަމުގެ އިޙްސާސް އިބްރާހީމްގެ ފާނަށް ލިބިގެންނުވާނަމަ ދެން އެ ހަމަޖެހުން ލިބޭނީ ކާކަށްތޯއެވެ!؟ އަދި މިއުއްމަތުގެ މީހުންގެ ތެރެއިން މާތްވެގެންވާ3ޤަރުނަށްފަހު ވަރަށް ގިނަ ބަޔަކު ވަނީ ޝިރުކުގައި ޖެހިފައެވެ. އެހެންކަމުން ޤަބުރުތައްމަތީ މިސްކިތްތައް އެޅުނެވެ. އަދި ޤަބުރުތަކުގައި ޒިޔާރަތްތައް ހެދުނެވެ. އަދި އަދި އަޅުކަންކުރުމުގައި އެ ޤަބުރުތައް ބައިވެރިކޮށް ޝިރުކުކުރިއެވެ. އަޅުކަންތަކުގެ އެކިއެކި ވައްތަރުތަކުގައެވެ. ހަމަ ޖާހިލިއްޔަ ޒަމާނުގެ މުޝްރިކުން އަޅުކަންކުރަމުންދިޔަ ގޮތަށެވެ. އަދި އެއަށްވުރެ ނުބައިކޮށެވެ. އަދި އެއީ އެބައިމީހުންގެ ދީންކަމުގައި ހެދިއެވެ. އެހެން ނަމަވެސް އެ ޤަބުރުތަކަކީ އަވްޘާން ތަކާއި އަޞްނާމްތަކެކެވެ. ޞަނަމަކީ އެއަށް ވަކި ސިފައެއް ނުވަތަ ޞޫރައެއް ދެވިގެންވާ ބުދުތަކެވެ. އަދި ވަޘަނު ތަކަކީ އެއެއްޗައްސަށް އަޅުކަންކުރެވޭތަކެތީގެ ތެރެއިން ވަކި ޞޫރައެއް ލިބިގެންނުވާ ތަކެއްޗެވެ. މިސާލަކަށް ހިލަތަކެވެ. އަދި ބިނާތަކެވެ. އެގޮތުން ޞަނަމަށް ނުވަތަ ބުދަށް ވަޘަނޭ ކިޔެއެވެ. ﷲ ގެ ޚަލީލު ވިދާޅުވިފަދައިންނެވެ.( إِنَّمَا تَعْبُدُونَ مِن دُونِ اللَّهِ أَوْثَانًا ) އަލްޢަންކަބޫތު 17 މާނައީ: ” ތިޔަބައިމީހުން اللَّه ފިޔަވައި އަޅުކަންކުރާކަން ކަށަވަރީ، ބުދުތަކަކަށެވެ.” .އެހެން ކަމުން ބުދުތަކަކީވެސް ވަޘަން ގެތެރޭގައި ހިމެނޭތަކެއްޗެވެ. އަދި މީހުން އަޅުކަންކުރާ ޤަބުރުތަކަކީވެސް ވަޘަނެވެ. އެހެންކަމުން އަވްޘާނަކީ ޝިރުކުކުރާ ތަކެއްޗަށް ބޭނުންކުރާ ޢާއްމު ނަމެކެވެ.””\nއަދި ބައެއް ޢިލްމުވެރިން ވިދާޅުވެފައިވެއެވެ. ﷲ ފިޔަވައި އަޅުކަންކުރެވޭ ކޮންމެ ފަރާތަކީ ބުދެކެވެ. އަދި ﷲ ގެ ޙަޟްރަތަށް ކުއްތަންވުމުން މީހުން ޢާފިލުކޮށް މަޝްޢޫލު ކުރުވާ ކޮންމެ އެއްޗަކީ ބުދުތަކެކެވެ. އަދި ﷲ ގެ ޚަލީލް އިބްރާހީމް ޢަލައިހިއްސަލާމް ވަނީ އެކަލޭގެފާނު ޝިރުކަށް ބިރުފުޅުގަންނަވާ ސަބަބުވެސް ބަޔާން ކުރައްވާފައެވެ. އެކަލޭގެފާނު ވިދާޅުވިކަމަށް ޤުރްއާނުގައި ވެއެވެ. (رَبِّ إِنَّهُنَّ أَضْلَلْنَ كَثِيرًا مِّنَ النَّاسِ) [إبراهيم: 36] މާނައީ: ” އަޅުގެ ވެރިރައްބެވެ! ހަމަކަށަވަރުން، އެ ބުދުތައް މީސްތަކުންކުރެ ގިނަބަޔަކު މަގުފުރައްދައިފިއެވެ. “ އެހެންކަމުން އަޅުގަނޑުމެންގެ ތެރޭގައިވެސް މިހާރުމިވަނީ ބުދުތައް ބަހައްޓާފައެވެ. އެތަކެތި އަޅުގަނޑުމެން މަގުފުރެއްދުމުގެ ކުރިން ތަވްޙީދަކީ ކޮބައިކަން ރަގަޅަށް ދަސްކުރަން އެބަޖެހެއެވެ. އަދި ކުރިޔަށްވުރެބޮޑަށް ޝިރުކަށް އެނބުރި ހިނގައިދާނެތީ އެކަމާއި އަޅުގަނޑުމެން ބިރުވެތިވެ ތައުޙީދުގެ މަތީގައި ޘާބިތުކޮށްދެއްވުންއެދި ﷲ އަށް ގިނަގިނައިން ދުޢާކޮށް ބުދުތަކާއި ޝިރުކު މި ދިވެހި ދީބުން ނައްތާލަން ކުރެވެން އޮތް ހުރިހާ ގޮތަކުން ޖިހާދުކުރަންވާނެއެވެ.


Chelsea vikkaalumah sarukaarunves huhddha dheefi, muhimmu thaareehuthakah nazareh - One Online\nޗެލްސީގެ އާ ވެރިންގެ ކޮންސޯޓިއަމްގެ ލީޑަރު ޓޮޑް ބޯލީ --- ފޮޓޯ/ ގެޓީ\nއިނގިރޭސި އެންމެ ބޮޑު އެއް ކްލަބު، ޗެލްސީ ވިއްކާލުމަށް އެގައުމުގެ ސަރުކާރުންވެސް މިއަދު ހުއްދަ ދީފިއެވެ.\nއެމެރިކާގެ ބިލިއަނަރު ޓޮޑް ބޯލީ އިސްވެ ހުރެ އުފެއްދި ހާއްސަ ކޮންސޯޓިއަމަކަށް ޗެލްސީ ވިއްކާލަން ނިންމާފައި ވަނީ 4.25 ބިލިއަން ޕައުންޑަށެވެ. އެއީ ޗެލްސީ ވިއްކާލުމުގެ ޖުމުލަ ހަރަދެކެވެ. ޗެލްސީ ވިއްކާލުމުގެ ހަރަދަކީ 2.5 ބިލިއަން ޕައުންޑެވެ. ދެން ހިނގާނެ 1.75 ބިލިއަން ޕައުންޑުގެ ހަރަދަކީ 10 އަހަރުގެ ތެރޭގައި ކްލަބަށް އާ ވެރިން އިންވެސްޓް ކުރަން ޖެހޭ އަދަދެވެ.\nރަޝިއާ-ޔޫކްރެއިން ހަނގުރާމައިގެ ސަބަބުން ޗެލްސީގެ ވެރިޔާ އަދި ރަޝިއާގެ ބިލިއަނަރު ރޯމަން އަބްރަމޮވިޗަށް އިނގިރޭސި ސަރުކާރުން އެޅި ފިޔަވަޅުތަކާ އެކު އިނގިރޭސިވިލާތުގައި ހުރި އަބްރަމޮވިޗްގެ ހުރިހާ ވިޔަފާރި އެސެޓްތައް ވަނީ ފްރީޒުކޮށްފައެވެ. ހަނގުރާމައިގެ ސަބަބުން އަބްރަމޮވިޗަށް އިނގިރޭސި ސަރުކާރުން ފިޔަވަޅު އެޅީ، އޭނާއަކީ ރަޝިއާގެ ރައީސް ވްލަޑިމީއާ ޕުޓިންގެ އޮލިގާކީގައި ހިމެނޭ ގާތް ވިޔަފާރިވެރިއަކަށްވާތީއެވެ.\nފިޔަވަޅުތަކުގެ ސަބަބުން ޗެލްސީއަށް ކުޅުންތެރިން ގެންދިއުމާއި ކުޅުންތެރިންގެ އެއްބަސްވުން އާކުރުމަށްވެސް ދަތިތަކާ ކުރިމަތިލާން ޖެހިފައިވާ އިރު، އަބްރަމޮވިޗް މަސައްކަތް ކުރަމުންދިޔައީ ރަނގަޅު ބިޑަކަށް އަވަހަށް ކްލަބު ވިއްކާލުމަށެވެ. ކްލަބު ވިއްކާލުމުގައި ބަލަންޖެހޭ ކަންކަން ބަލައި، އެކަން ކުރިއަށް ގެންދަން އަބްރަމޮވިޗް ހަވާލުކުރީ އެމެރިކާގެ ރައިނޭ ގްރޫޕާއެވެ.\nގްރޫޕުގެ ނިންމުމާއެކު ޗެލްސީ ވިއްކާލަން ނިންމާފައި ވަނީ އެލްއޭ ޑޮޖާސްގެ ކޯ އޯނަރު ބޯލީ އިސްވެ އުފައްދާފައިވާ ހާއްސަ ކޮންސޯޓިއަމް އަކަށެވެ. އެ ޑީލް ނިންމަން މިހާރު ސަރުކާރާއި ޕްރިމިއާ ލީގުންވެސް ހުއްދަ ދީފައިވާ އިރު، މިހާރު ކުރިއަށް ދަނީ އެންމެފަހުގެ މަރުހަލާއެވެ.\n"ރޭ އިނގިރޭސި ސަރުކާރުން ވަނީ ޗެލްސީ ވިއްކާލުމަށް ހާއްސަ ހުއްދައެއް ދީފައި. ޕުޓިންއާ ގުޅުން ހުރި ފަރާތްތަކަށް އެޅި ފިޔަވަޅުތަކުގެ ތެރެއިން ޗެލްސީއަށް ހުއްޓުމަކަށް އައިސްފައިވުން ނިމުމަކަށް ގެނެވެން އޮތީ އާ ވެރިންގެ އަތް މައްޗަށް މުޅި ކްލަބު ގޮސްގެން ކަމަށް ގަބޫލުކުރެވޭ. އަބްރަމޮވިޗަށް ޗެލްސީ ވިއްކާލުމުގެ ފައިދާ އެއްވެސް ގޮތަކަށް ނުކުރާނެ ކަމަށް ސަރުކާރަށް ގަބޫލުކުރެވޭ،" އިނގިރޭސި ސަރުކާރުން ބުނެފައިވެއެވެ.\nސަރުކާރުން ވަނީ ޗެލްސީގެ މަސްލަހަތު ހިމާޔަތް ކުރުމަށް، ޗެލްސީގެ ސަޕޯޓަރުންގެ މަސްލަހަތު ހިމާޔަތް ކުރުމަށް މަސައްކަތް ކޮށްދިން ހުރިހާ ފަރާތްތަކަށް ހާއްސަ ޝުކުރެއް އަދާކޮށްފައެވެ.\nޗެލްސީގެ ވިއްކުން - ތާރީހުތަކަށް ނަޒަރެއް\nފެބްރުއަރީ 24: ރަޝިއާ- ޔޫކްރެއިން ހަނގުރާމަ ފެށުން\nފެބްރުއަރީ 26: ރޯމަން އަބްރަމޮވިޗް ޗެލްސީގެ ހިންގުން، "ސްޓެވާޑްޝިޕް އެންޑް ކެއާ" ގެ ބާރު ހިލޭ ސާބަހަށް މަސައްކަތް ކުރާ ފައުންޑޭޝަނަކަށް ދިނުން\nމާޗު 2: ޗެލްސީ ވެރިޔާ އަބްރަމޮވިޗް، އެ ކްލަބު ވިއްކާލާނެ ކަމަށް ބުނުން\nމާޗު 10: އިނގިރޭސި ސަރުކާރުން އަބްރަމޮވިޗަށް ރަސްމީކޮށް ފިޔަވަޅު އެޅުން\nމެއި 5: އަބްރަމޮވިޗް ޗެލްސީއަށް ހަރަދުކުރި 1.5 ބިލިއަން ޕައުންޑުގެ ލޯނު، އަނބުރާ ނުހޯދާނެ ކަމަށް ބުނުން\nމެއި 7: ޗެލްސީ ގަތުމަށް ޓޮޑް ބޯލީ 4.25 ބިލިއަން ޕައުންޑުގެ އެއްބަސްވުމަކަށް ދިޔުން\nމެއި 16: ސަރުކާރުގެ ތެރެއިން ޗެލްސީ ޑީލް "ފަނިވުމާ" ގާތަށް\nމެއި 24: ޕްރިމިއާ ލީގުން ޗެލްސީ ޑީލަށް ހުއްދަ ދިނުން\nމެއި 25: ސަރުކާރުން ޗެލްސީ ޑީލަށް އާން ބަސް ބުނުން


Jabirah fiyavalhu alhan Zareer govaalavvaifi\nމަތިވެރި ދާއިރާގެ މެމްބަރު ހަސަން ޒަރީރު\nކާށިދޫ ދާއިރާގެ މެމްބަރު އަބްދުﷲ ޖާބިރަށް ފިޔަވަޅު އަޅަން މަތިވެރި ދާއިރާގެ މެމްބަރު ހަސަން ޒަރީރު ގޮވާލައްވައިފި އެވެ.\nޒަރީރު އެ ފަދައިން ގޮވާލެއްވީ އއ. މަތިވެރިއަކީ ޓެރަރިސްޓުން ދިރިއުޅޭ ރަށެއް ކަމަށާއި އެރަށުން މީހުން ބާލަން ޖެހޭ ކަމަށް ޖާބިރު ވިދާޅުވުމާ ގުޅިގެން ނެވެ.\nމަޖިލީހުގައި ޒަރީރު މިއަދު ވިދާޅުވީ މަތިވެރީގެ ރަައްޔިތުންނަކީ ޓެރަރިސްޓުން ކަމަށް ސިފަކޮށް ޖާބިރު ދައްކަވާ ވާހަކަތައް ބަލައި ނުގަނެވޭނެ ކަމަށެވެ. އެފަދަ ވާހަކަތައް ރައްޔިތުންގެ މަޖިލީހުގައި ދެއްކޭނެ ކަމަށް ދެކެވަޑައިވެސް ނުގަންނަވާ ކަމަށެވެ.\nޖާބިރު މަތިވެރީ ކައުންސިލަށް ދައްކަން ޖެހޭ މިލިއަނެއްހާ ފައިސާ ނުދައްކާތީ ވެސް އޭނާ ކަންބޮޑުވުން ފާޅުކުރެއްވި އެވެ.\n"މިހާ ތަފްސީލުކޮށް ފެންނަން އޮތް ކަމެއްގައި ދޮގު ހަދައި ރައްޔިތުންނަކީ ޓެރަރިސްޓުންނަށް ހަދައި ރައްޔިތުން ރަށުން ބާލަން ޖެހޭ ކަމާއި އަދި އޭގެ އިތުރުން އެރަށަށް އިންވެސްޓަރުން ދާން އެބޭފުޅާ ނޭދޭކަމާއި ކޮށްފައިހުރި އިންވެސްޓްމަންޓްތަކުން މީހުން ފައިބަން ގޮވާލައި މުޅި އެރަށުގެ އިގްތިސޯދާއި ނަން ކިލަނބުކޮށް ރައްޔިތުންނާމެދު މިފަދަ ވާހަކަތައް ތަކުރާރުކޮށް އެބޭފުޅާ [ޖާބިރު] އެދަނީ ދައްކަވަމުން" ޒަރީރު ވިދާޅުވި އެވެ.\nއެހެންކަމުން ޖާބިރާމެދު ގާނޫނީ ގޮތުން އެޅެން ހުރި ފިޔަވަޅުތައް އަޅަން ސަރުކާރުގެ މުއައްސަސާތަަކަށް އޭނާ ގޮވާލެއްވި އެވެ.\nމަތިވެރީގައި ހިންގާ 50 ކޮޓަރީގެ ބޮޑު ގެސްޓްހައުސް އަކީ ޖާބިރުގެ ވިޔަފާރިއެކެވެ. އެހެންވެ އޭނާ ވަރަށް ގިނައިން އެ ރަށަށް ވަޑައިގަންނަވަ އެވެ. މިމަހުގެ 21 ވަނަ ދުވަހު ޖާބިރު މަތިވެރިއަށް ވަޑައިގެންްނެވީ ގެސްޓްހައުސް ބައްލަވައިލެއްވުމަށެވެ. ނަމަވެސް ރަށުގެ ވަރަށް ގިނަ ބަޔަކު ނުކުމެ ޖާބިރާ ދެކޮޅަށް ވަނީ އަޑުއުފުލާފަ އެވެ. އަދި ޖާބިރު އެ ރަށުން ފައިބަން ގޮވާލާ އިހުތިޖާޖު ކުރި އެވެ. އެ ހަމަނުޖެހުމުގެ ތެރެއިން ޖާބިރަށް ހަމަލާ ދީގެން 42 އަހަރުގެ ފިރިހެނަކާއި 19 އަހަރުގެ ފިރިހެނެއް ވަނީ ހައްޔަރުކޮށްފަ އެވެ.\nމަތިވެރި މެމްބަރު ޒަރީރު ވަނީ ހައްޔަރުކުރި މީހުން ދޫކޮށްލަން ވެސް ގޮވާލައްވައިފަ އެވެ.


Rahum Kuda Bappa: Anbimeehaa Maraalan Thahyaaru Vegen Inee2Dharin Maakurin Maraalafai - Vaguthu\nރަހުމްކުޑަ ބައްޕަ: އަނބިމީހާ މަރާލަން ތައްޔާރުވެގެން އިނީ ދެދަރިން މާކުރިން މަރާލާފައި!\nއެމެރިކާގެ ކޮލޮރާޑޯ އަށް ނިސްބަތްވާ ކްރިސްޓޮފާ ވަޓް އޭނާގެ މާބަނޑު އަނބިމީހާ އާއި ދެދަރިން މަރާލި މައްސަލައިގައި ފުލުހުން އަނެއްކާވެސް އިތުރު މައުލޫމާތުތަކެއް އިއްޔެ ކޯޓާއި ހިއްސާކޮށްފިއެވެ.\nކްރިސްޓޮފާގެ މައްޗަށް އުފުލާފައިވާ ނުވަ ދައުވާއެއްގެ ޝަރީޢަތުގައި ފުލުހުންގެ ފަރާތުން ޕްރޮސެކިއުޓަރުން އިއްޔެ ބުނީ ކްރިސްޓޮފާގެ އަނބިމީހާ އޮފީސް ދަތުރަކަށް ފަހު އެނބުރި ގެއަށް އައިއިރު ކްރިސްޓޮފާ އިނީ ދެދަރިން މަރާލުމަށް ފަހު އަނބިމީހާ މަރާލަން ތައްޔާރުވެގެން ކަމަށެވެ.\nކްރިސްޓޮފާގެ އަނބިމީހާ ޝަނަން އާއި ދެދަރިން ކަމަށްވާ ސެލެސްޓާ އާއި ބެލާގެ މަރުވެފައިވާ ހަށިގަނޑު ފެނުނީ މީގެ ހަފްތާއެއް ކުރިންނެވެ.\n"ފުލުހުންގެ ތަޙްޤީޤަށް ގަބޫލު ކުރެވޭ ގޮތުގައި ކްރިސްޓޮފާ ފުރަތަމަ މަރާލީ އޭނާގެ ދެދަރިން. އެއަށް ފަހު އޭނާ އިނީ އަނބިމީހާ ގެއަށް އަންނާނެ އިރަކަށް ތައްޔާރުވެގެން. އަނބިމީހާ ގެއަށް އައުމުން އަނބިމީހާ މަރާލީ." ކޯޓުގައި ޕްރޮސެކިއުޓަރަކު ބުންޏެވެ.\nފުލުހުންގެ ތަޙްޤީޤަށް ހޯދި މައުލޫމާތައް ބިނާކޮށް ކޯޓަށް ހުށަހަޅާފައިވާ ލިޔުންތައް ބުނާ ގޮތުން ޝަނަން މަރާލާފައި ވަނީ އޮގަސްޓް 13 ވަނަ ދުވަހު އެވެ. އަދި ބެލާ އާއި ސެކެސްޓާ މަރާލާފައި ވަނީ އޮގަސްޓް 12 ވަނަ ދުވަސް ނިމެން އުޅެނިކޮށް ނުވަތަ 13 ވަނަ ދުވަސް ފެށުނު ތަނާކަމަށް ވެސް ކޯޓަށް ހުށަހެޅި ލިޔުންތަކުގައި ވެއެވެ.\nމީޑިއާ ރިޕޯޓްތައް ބުނާ ގޮތުގައި ކްރިސްޓޮފާގެ މައްޗަށް އުފުލާފައިވާ ދައުވާތައް ސާބިތުވެއްޖެނަމަ އޭނާގެ މައްޗަށް މަރުގެ ޙުކުމް އަންނާނެއެވެ. ޕްރޮސެކިއުޓަރުން ކޯޓުގައި ވަކާލާތު ކުރާނީ ވެސް އޭނާގެ މައްޗަށް މަރުގެ ޙުކުމް އިއްވައި ދިނުމަށް ބާރުއަޅައެވެ.\nބުރާސްފަތި ދުވަހު އޮތް ޝަރީޢަތުގައި ކްރިސްޓޮފާ އެއްވެސް ވާހަކައެއް ދައްކާފައެއް ނުވެއެވެ.\nފުލުހުންގެ ތަޙްޤީޤަށް ކުރިން އެނގިފައިވާ ގޮތުގައި ކްރިސްޓޮފާ އޭނާގެ އާއިލާ މަރާލީ އެހެން އަންހެނަކާއި ލޯބީގެ ގުޅުމެއް ބާއްވަމުން ދަނިކޮށް ޝަނަން ބަލިވެ އިނުމުން އެކަމުގެ ބަދަލު ހިފުމުގެ ގޮތުންނެވެ.\nއެމެރިކާގެ ދެ ކޮންގްރެސް މެމްބަރަކު އިސްރާއިލްއަށް އެތެރެވުން މަނާކޮށްފި\nއޮގަސްޓް 24, 2018 11:08\nބަލަ އެމެރިކާގައި މަރުގެ އަދަބު ދެވޭތަ؟ ކޮބާ އީޔޫ އާއި އދ؟\nއޮގަސްޓް 24, 2018 14:00\nހަހަ...އެބުނާހެން...އެވާނީ އިންސާނީ ހައްޤުތަށް ހިމާޔަތްކުރުމަށް.މުސްލިމް ގައުމެއްގަނަމަ ނަންވާނީ އިންސާނީ ހައްޤުތަކަށް އަރައިގަނެ ހަރުކަށި ފިކުރު ފަތުރަނީކަމަށް...\nއޮގަސްޓް 25, 2018 21:20\nކޮބައިތަ ޑރ ޝަހީދު؟ މަރުގެ އަދަބު އެމެރިކާގައި ދެނީއޯލަ. ކޮބައިތަ ހިއުމަން ރައިޓްސް. ކޮބައިތަ ޖުޑިޝަރީ؟ އިންސާފް؟


Jinsee goanaa kuraa meehunge massalla thah avahah beleyne nizaameh gaaim kuranee\nޖިންސީ ގޯނާކުރާ މީހުންގެ މައްސަލަތައް އަވަހަށް ބެލޭނެ ނިޒާމެއް ގާއިމުކުރަނީ\nޖުޑީޝަލް ސާވިސް ކޮމިޝަން (ޖޭއެސްސީ)ގެ ބައްދަލުވުމެއްގެ ތެރެއިން -- ފޮޓޯ / ސަން\nޖިންސީ ގޯނާކުރާ މީހުންގެ މައްސަލަތައް ކޯޓުތަކުން އަވަހަށް ބެލެވޭ ނިޒާމެއް ގާއިމުކުރުމަށް ނިންމާފައިވާ ކަމަށް ޖުޑިޝަލް ސާވިސް ކޮމިޝަން (ޖޭއެސްސީ) އިން ބުނެފި އެވެ.\nޖޭއެސްސީން ނެރުނު ބަޔާނެއްގައި ބުނީ މިއަދު ބޭއްވި އެ ކޮމިޝަނުގެ ބައްދަލުވުމުގައި ކުޑަކުދިންނަށް ޖިންސީ ގޯނާކުރާ ފަރާތްތަކާ ގުޅޭގޮތުން ކޯޓުތަކަށް ހުށަހެޅިފައިވާ މައްސަލަތައް ކޯޓުތަކުން އަވަސްކުރުމާ ގުޅޭގޮތުން މަޝްވަރާކުރެވުނު ކަމަށެވެ.\nއެގޮތުން އެފަދަ މައްސަލަތައް ކޯޓުތަކުގައި ލަސްވުމަށް ދިމާވާ ސަބަބު ދެނެގަތުމަށް ކޯޓުތަކުގެ އިސް ފަނޑިޔާރުންނާ ބައްދަލުކޮށް، މައްސަލަތައް އަވަސްކުރުމާ ގުޅޭގޮތުން މަޝްވަރާކޮށް އެ މައްސަލަތައް އަވަސްކުރަން އެޅޭނެ ފިޔަވަޅުތައް ބެލުމަށް ކޮމިޝަނުން ނިންމާފައިވާ ކަމަށް ޖޭއެސްސީން ބުނެއެވެ.\nއަދި އެ މަސައްކަތް މިހާރުން މިހާރަށް ފަށައި، މި ހަފުތާ ތެރޭ ނިންމުމަށް ވެސް ކޮމިޝަނުން ނިންމާފައިވާ ކަމަށް ޖޭއެސްސީގެ ބަޔާނުގައި ބުނެފައިވެއެވެ.\nއޭގެ އިތުރުން ކުޑަކުދިންނަށް ޖިންސީ ގޯނާކުރުމާ ގުޅޭގޮތުން ހުށަހެޅޭ މައްސަލަތައް ބްލޮކް ޓްރައިލްސް ނިޒާމެއްގެ ތެރެއިން ބަލަން ފެށޭނެ ނިޒާމެއް ޝަރުއީ ދާއިރާގެ ތެރޭގައި ގާއިމުކުރުމަށާއި، އެފަދަ މައްސަލަތައް ކޯޓުތަކުގައި ލަސްވުމެއްނެތި ކުރިއަށްގެންދެވޭނެ ގޮތަކަށް ކަންކަން ރޭވުމަށް ޑީޖޭއޭއަށް އެންގުމަށް ވެސް ޖޭއެސްސީން ވަނީ ނިންމައިފައެވެ.


Champions League: Barca aai Juventus eh group akah\nމެސީ އާއި ރޮނާލްޑޯގެ ކުރިމަތިލުމެއް އަލުން ފެނިގެންދާނެ\nއެންމެ ފަހުގެ ޗެމްޕިއަން ބަޔާން މިއުނިކް ހިމެނުނީ ގްރޫޕް އޭގައި\nކ. މާލެ | 1 އޮކްޓޯބަރ 2020 | ބުރާސްފަތި 22:03 | 5,612\nމީގެ ކުރިން ޗެމްޕިއަންސް ލީގުގައި ބާސާ އާއި ޔުވެންޓަސް ބައްދަލުކުރި މެޗެއްގެ ތެރެއިން - ގެޓީ އިމޭޖާސް\nމި ސީޒަނުގެ ޔުއެފާ ޗެމްޕިއަންސް ލީގުގެ އެއް ގްރޫޕެއްގައި ބާސެލޯނާ އާއި ޔުވެންޓަސް ހިމެނިއްޖެއެވެ.\nޗެމްޕިއަންސް ލީގުގެ ގުރު ނެގުން ކުރިއަށްދިޔައީ ބުރާސްފަތި ދުވަހުގެރޭ ސްވިޒަލެންޑުގެ ނިޔޯނުގައެވެ.\nމި ސީޒަނުގެ ޗެމްޕިއަންސް ލީގުގެ ގްރޫޕް ޖީގައި ބާސާ އާއި ޔުވެންޓަސް ހިމެނުމުން، ފުޓްބޯޅައިގައި އެންމެ ވާދަވެރި ދެ ކުޅުންތެރިން ކަމަށްވާ އާޖެންޓީނާގެ ތަރި ލިއޮނެލް މެސީ އާއި ޕޯޗުގަލްގެ ތަރި ކްރިސްޓިއާނޯ ރޮނާލްޑޯގެ ކުރިމަތިލުމެއް އަލުން ފެނިގެންދާނެއެވެ. 2018 ވަނަ އަހަރު ރެއާލް މެޑްރިޑް ދޫކޮށް ރޮނާލްޑޯ ޔުވެންޓަސްއަށް ބަދަލުވި ފަހުން އެ ދެ ކުޅުންތެރިން އަދި މިހާތަނަށް ކުރިމަތިލާފައެއް ނުވެއެވެ.\nގްރޫޕް ޖީގައި ބާސާ އާއި ޔުވެންޓަސް ހިމެނުނުއިރު، ދެން މި ގްރޫޕުގައި ހިމެނެނީ ޑީނަމޯ ކިއެވް އާއި ފެރެންސްވަރޮޝީއެވެ.\nމި މުބާރާތުގެ އެންމެ ފަހުގެ ޗެމްޕިއަނުން ކަމަށްވާ ބަޔާން މިއުނިކް ހިމެނުނީ ގްރޫޕް އޭގައެވެ. މި ގްރޫޕުގައި ދެން ހިމެނެނީ އެތުލެޓިކޯ މެޑްރިޑާއި، ސާލްޒްބާގް އަދި ލޮކޮމޯޓިވް މޮސްކޯއެވެ.\nގްރޫޕް ބީގައި ހިމެނެނީ ރެއާލް މެޑްރިޑާއި، ޝަޚްތަރު ޑޮނެސްކާއި، އިންޓަ މިލާން އަދި ބޮރޫޝިއާ މޮންޗެންގްލަޑްބަކެވެ. އަދި ގްރޫޕް ސީގައި ހިމެނެނީ ޕޯޓޯ އާއި، މެންޗެސްޓާ ސިޓީ އާއި، އޮލިމްޕިއާކޯސް އަދި މާސޭއެވެ.\nމުބާރާތުގެ ގްރޫޕް ޑީގައި ލިވަޕޫލާއި، އަޔަކްސް އާއި، އެޓަލާންޓާ އަދި މިޗީލޭންޑް ހިމެނޭއިރު، ގްރޫޕް އީގައި ހިމެނެނީ ސެވިއްޔާ އާއި، ޗެލްސީ އާއި، ކްރޮސްނޮޑާރް އަދި ރެނެސްއެވެ.\nގްރޫޕް އެފްގައި ޒެނިތާއި، ބޮރޫޝިއާ ޑޯޓްމުންޑާއި، ލާޒިއޯ އަދި ކުލަބު ބްރޫޖް ލައްވާލިއިރު، ގްރޫޕް އެޗުގައި ހިމެނެނީ މިދިޔަ ސީޒަނުގެ ރަނަރަޕް ޕީއެސްޖީ އާއި، މެންޗެސްޓާ ޔުނައިޓެޑާއި، އާރްބީ ލެއިޕްޒީގް އަދި އިސްތަންބޫލް ބަޝަކްޝެހީރެވެ.


Hiley transfer egge dhashun Willian Arsenal ah badhaluvejje\nވިލިއަން އާސެނަލަށް ބަދަލުވުން\nވިލިއަން ވަނީ ވަނީ އާސެނަލާއެކު ތިން އަހަރުގެ އެއްބަސްވުމެއް ހަދާފައި\nވިލިއަން އަކީ އާސެނަލުން ފާރަލަމުން އައި އެންމެ މުހިންމު އެއް ކުޅުންތެރިޔާ ކަމަށް އާޓެޓާ ބުނި\nކ. މާލެ | 14 އޯގަސްޓް 2020 | ހުކުރު 15:13 | 4,574\nބްރެޒިލްގެ ފޯވާޑް ވިލިއަން: ވިލިއަން އާސެނަލަށް ބަދަލުވީ ހިލޭ ޓްރާންސްފާއެއްގެ ދަށުން - ގެޓީ އިމޭޖާސް\nޗެލްސީގައި މޮޅު ކުޅުމެއް ދައްކަމުން އައި ބްރެޒިލްގެ ފޯވާޑް ވިލިއަން ޗެލްސީ ދޫކޮށް އާސެނަލަށް ބަދަލުވެއްޖެއެވެ.\nއުމުރުން 32 އަހަރުގެ ފޯވާޑް އާސެނަލަށް ބަދަލުވީ ޗެލްސީއާއެކު އޭނާ ހަދާފައިވާ އެއްބަސްވުން ހަމަވުމާއެކު ހިލޭ ޓްރާންސްފާއެއްގެ ދަށުންނެވެ. އަދި އޭނާ ވަނީ އާސެނަލާއެކު ތިން އަހަރުގެ އެއްބަސްވުމެއް ހަދާފައެވެ.\nއާސެނަލްގެ ކޯޗު މިކޭލް އާޓެޓާ ބުނީ ވިލިއަން އަކީ އާސެނަލުން ފާރަލަމުން އައި އެންމެ މުހިންމު އެއް ކުޅުންތެރިޔާ ކަމަށާއި، ވިލިއަން އާއެކު އާސެނަލްގެ ފޯވާޑް ލައިން އިތުރަށް ވަރުގަދަ ވެގެންދާނެ ކަމަށެވެ. އަދި ވިލިއަން އަކީ ތަފާތު މަގާމުތަކަށް ކުޅުމުގެ ހުނަރު ލިބިފައިވާ ކުޅުންތެރިއެއް ކަމަށާއި، އޭގެ ފައިދާ އާސެނަލަށް ކުރާނެ ކަމަށްވެސް ބުންޏެވެ.\nވިލިއަން އާސެނަލަށް ބަދަލުވިއިރު، އޭނާގެ އެއްބަސްވުން އާކުރަން ޗެލްސީން ވަނީ މަސައްކަތް ކޮށްފައެވެ. އެކަމަކު ވިލިއަން ޗެލްސީގެ އެއްބަސްވުމަށް ދެކޮޅު ހެދީ އޭނާއަށް ކުރު މުއްދަތެއްގެ އެއްބަސްވުމެއް ޗެލްސީން ހުށަހެޅުމުންނެވެ.\nބްރެޒިލްގެ ކޮރިންތިއަންސްއިން ކެރިއަރު ފެށި ވިލިއަން ޗެލްސީއާ ގުޅުނީ 2013 ވަނަ އަހަރުގެ ސީޒަނުގައެވެ. އޭނާ ވަނީ ޗެލްސީއަށް ކުޅުނު 339 މެޗުގައި 63 ލަނޑު ކާމިޔާބު ކޮށްފައެވެ. އަދި ވަނީ ޗެލްސީއާއެކު އިނގިރޭސި ޕްރިމިއާ ލީގު ދެ ފަހަރު، އެފްއޭ ކަޕް އެއް ފަހަރު އަދި ލީގު ކަޕް އެއް ފަހަރު ކާމިޔާބު ކޮށްފައެވެ.\nއެންމެ ފަހުން އަޕްޑޭޓް ކުރީ:2މަސް ކުރިން | ރިވިއު ކުރީ: އިސްމާޢީލް ޝާހް\nއައިސީޔޫގައި ފަރުވާ ދެމުންދަނީ3މީހަކަށް، އެކަކު އޮތީ ވެންޓިލޭޓަރުގައި: ޑރ. ނަޒްލާ\nކޮވިޑް-19ށް އިތުރު 59 މީހުން ޕޮޒިޓިވްވެ، 103 މީހަކު ބަލިން ފަސޭހަވެއްޖެ\nޝާފިއުގެ ތަރިކައިގެ ދުނިޔެ، އަންތަރީސްވޭ!\nވަކީލުގެ ހާޒިރުގައި އެއްވެސް ވާހަކައެއް ދެއްކުމަށް ކޮމިޓީގެ ބޭފުޅުން އުޒުރުވެރިވެ ވަޑައިގަތް: އަލިބެ


11 million meehun China ge dhekunu faraathu city eh gai outbreak ah fahu furabandhu kohfi | Jazeera\tކޮވިޑް: 11 މިލިއަން މީހުން ޗައިނާގެ ދެކުނު ފަރާތު ސިޓީއެއްގައި އައުޓްބްރޭކަކަށް ފަހު ފުރަބަންދު ކޮށްފި! - Jazeera\nކޮވިޑް: 11 މިލިއަން މީހުން ޗައިނާގެ ދެކުނު ފަރާތު ސިޓީއެއްގައި އައުޓްބްރޭކަކަށް ފަހު ފުރަބަންދު ކޮށްފި!\nނާޒިމް ހަސަން January 9, 2021 138 views0\nޗައިނާގެ ދެކުނު ފަރާތު ސިޓީއެއް ކަމަށްވާ ޝިޖަޖުއާންގްގައި 100 މީހުންނަށް ވުރެ ގިނަ މީހުން ޕޮޒިޓިވްވެ މި ސިޓީ ފުރަބަނދު ކޮށްފިއެވެ. މިގޮތުން ސުކޫލަށް ދިއުމަށާއި މި ސިޓީއިން ބޭރަށް ދިއުން ވަނީ މަނާކޮށްފައެވެ.\nބުރާސްފަތި ދުވަހުގައި ހެބޭ ޕުރޮވިންސްގައި ހުންނަ ޝިޖަޖުއާންގްގައި އާ 120 ކޭސެސް ރިޕޯރޓް ކޮށްފައިވެއެވެ. ޓެސްޓު ކުރުމަށްޓަކައި 5000 އަށް ވުރެ ގިނަ ޓެސްޓިން ސައިޓްތައް ވަނީ ބަހައްޓާފައެވެ. ޗައިނާއިން ވަނީ މީގެ ކުރީގައި މިފަދަ ވަގުތީ ހަރުކަށި ފިޔަވަޅު ނަގައިގެން އައުޓްބުރޭކްތައް ކޮންޓްރޯލް ކޮށްފައެވެ.\nކޮވިޑް-19 އެންމެ ފުރަތަމަ ފެނިފައިވަނީ ޗައިނާގެ ސިޓިއެއް ކަމަށްވާ ވުހާންގައި 2019 ގައިއެވެ.\nދަތުރުފަތުރުގެ ގޮތުން ބަހުން ދަތުރު ކުރުމާއި ވައިގެ މަގުން ދަތުރު ކުރުން ވަނީ ވަގުތީ ގޮތުން މެދުކަނޑާލާފައެވެ.\nވައިސް-މޭޔަރ މެންގް ޒައަންހޮންގް ވިދާޅުވި ގޮތުގައި ޝިޖަޖުއާންގްގެ3ހޮސްޕިޓަލެއް ފިޔަވާ ބާކީހުރި5ހޮސްޕިޓަލްތައް ވަނީ ކޮވިޑް-19 ޕޭޝަންޓުންނަށް ހުސްކުރެވިފައެވެ.\nމިއީ ވުހާންގެ އައުޓްބުރޭކަށް ފަހު ކްލަސްޓަރ އެއް ފެނުމުން ޗައިނާއިން ސިޓީއެއް ފުރަބަންދު ކުރި ފުރަތަމަ ފަހަރެއް ނޫނެވެ. އޮކްޓޯބަރގައި ޗައިނާގެ ސިޓީއެއް ކަމަށްވާ ޗިންގްޑާއޯގައި9މިލިއަން މީހުންވަނީ5ދުވަހުގެ ތެރޭގައި ޓެސްޓް ކުރެވިފައެވެ. މިއީ ބޭރުން އަންނަ ކޮވިޑް-19 ޕޭޝަންޓުންނަށް ފަރުވާ ދެމުންދިޔަ ހޮސްޕިޓަލަކުން ފެތުރުނު ކޭސްތަކަކާއި ގުޅިގެންނެވެ. ހަމަ މިމަހުގައި ކަޝްގަރުގެ އޮތޯރިޓިސް އިން ވަނީ ޒިންޖާންގްގައި އައުޓްބުރޭކަކަށްފަހު އެތާގެ 4.7 މިލިއަން މީހުން ޓެސްޓު ކޮށްފައެވެ.